Aniyaa ge sababun Alexander-Arnold ah Euro gellijje | Jazeera\tއަނިޔާގެ ސަބަބުން އާނޯލްޑަށް ޔޫރޯ ގެއްލިއްޖެ - Jazeera\nއަނިޔާގެ ސަބަބުން އާނޯލްޑަށް ޔޫރޯ ގެއްލިއްޖެ\nޖަވިޔަނި June 4, 2021 78 views0\nއޮސްޓްރިއާ އާ ދެކޮޅަށް ކުޅުނު މެޗުގައި އަނިޔާވެ އާނޯލްޑް ދަނޑުން ފައިބަނީ\nފަލަމަސްގަނޑަށް ލިބުނު އަނިޔާއަކާއި ގުޅިގެން އިނގިރޭސިވިލާތުގެ ރައިޓް ބެކް ޓްރެންޓް އެލެކްޒެންޑަރ އާނޯލްޑަށް މިފަހަރުގެ ޔޫރޯ ގެއްލިއްޖެއެވެ.\nއޭނާއަށް އަނިޔާވީ ބުދަ ދުވަހުގެ ރޭ އޮސްޓްރިއާ އާ ދެކޮޅަށް ކުޅުނު އެކުވެރިކަމުގެ މެޗުގެ ފަހު ވަގުތުކޮޅުގެ ތެރޭގައެވެ. އުމުރުން 22 އަހަރުގެ އާނޯލްޑްއަށް ލިބުނު މި އަނިޔާއާ ގުޅިގެން ހަ ހަފްތާއަށް އޭނާ ކުޅުމާއި ދުރުގައި ހުންނަން ޖެހޭނެއެވެ.\nއޭނާގެ ބަދަލުގައި އަދި އެހެން ކުޅުންތެރިޔަކު ސްކޮޑަށް ނަގާފައިނުވާއިރު އެ ގައުމު ކުޅޭ އެކުވެރިކަމުގެ އެންމެ ފަހު މެޗަށްފަހު އާނޯލްޑްގެ ބަދަލުގައި ނަގާ ކުޅުންތެރިޔަކު ހާމަކުރާނެއެވެ. ގެރެތު ސައުތުގޭޓްގެ އިރުޝާދުގެ ދަށުން ޔޫރޯއަށް ތައްޔާރުވުމަށް އިންގްލޭންޑް ކުޅޭ އެކުވެރިކަމުގެ އެންމެ ފަހު މެޗު ކުޅޭނީ އާދިއްތަ ދުވަހު ރޯމޭނިއާ އާ ދެކޮޅަށެވެ.\nއާނޯލްޑަށް އަނިޔާވި ނަމަވެސް އިނގިރޭސި ސްކޮޑްގައި އިތުރު ތިން ރައިޓް ބެކުން ހިމަނާފައިވެއެވެ. އެއީ އެތުލެޓިކޯ މެޑްރިޑްގެ ކިއެރަން ޓްރިޕިއަރ އާއި މެންޗެސްޓަރ ސިޓީގެ ކައިލް ވޯކަރ އަދި ޗެލްސީގެ ރީސް ޖޭމްސްއެވެ.\nޔޫރޯގައި ކުޅޭ އެންމެ ފުރަތަމަ މެޗުގައި ޖޫން މަހުގެ 13 ވަނަ ދުވަހު ވެމްބްލީ ސްޓޭޑިއަމްގައި އެ ޓީމު ނުކުންނާނީ 2018 ވަނަ އަހަރުގެ ވޯލްޑް ކަޕް ފައިނަލްގައި ކުޅުނު ކްރޮއޭޝިއާ އާ ދެކޮޅަށެވެ.\nޓްރެންޓް އެލެކްޒެންޑަރ އާނޯލްޑް\nލަކުނުތައް ފޮރުވުމަށް ނަޝީދު ބޭނުންފުޅުވެވަޑައެއް ނުގެންްނެވި!\nމާލޭގެ އިތުރު މަގުތަކެއް ހެދުމުގެ މަސައްކަތް ފަށައިފި


vnews - Malaysia ge boduvazeeru anekkaa ves corruption massalagandeh ge thereah\nމެލޭޝިއާގެ ބޮޑުވަޒީރު ނަޖީބު ރައްޒާގު އަނެއްކާވެސް ކޮރަޕްޝަން މައްސަލަގަނޑެއްގެ ތެރެއަށް\nމެލޭޝިޔާގެ ބޮޑުވަޒީރު ނަޖީބު ރައްޒާގު އަނެއްކާވެސް ކޮރަޕްޝަން މައްސަލަގަނޑެއްގެ ތެރެއަށް ވެއްޓި، އެތައް ސުވާލުތައް ކުރިމަތިވެވަޑައިގެންފިއެވެ.\nމައްސަލަ އުފެދި ބޮޑުވަޒީރަށް ސުވާލުތައް ކުރިމަތިވީ، 2002 ވަނަ އަހަރު މެލޭޝިޔާގެ އަސްކަރިއްޔާއަށް ފަރަންސޭސިވިލާތުން ގަތް ދެ ސަބްމެރިންގެ މައްސަލާގައެވެ. މި ދެ ސަބްމެރިންގެ އަގަކީ 1.18 ބިލިއަން އެމެރިކާ ޑޮލަރެވެ.\nސަބްމެރިން ގަތުމަށް ވެވުނު އެއްބަސްވުމުގެ ތެރެއިން ބޮޑުވަޒީރު ނަޖީބު ރައްޒާގުގެ އަރިސް ބޭފުޅެއް ގޮތުގައި ހުންނެވި އަބްދުއް ރައްޒާގް ބަގިންޑާ މާލީ މަންފާތަކެއް ނަންގަވާފައިވާކަން ފަޅާއަރައި ފަރަންސޭސިވިލާތުން މިހާރުވަނީ އޭނާގެ މައްޗަށް ދައުވާ އުފުލާފައެވެ.\nފަރަންސޭސި ކަނޑުގެ ސިފައިންނަށް ބޭނުންވާ ތަކެތި އުފައްދާ ޔުނިޓް، ޑީސީއެންއިން ސަބްމެރިން ގަތުމަށް ނަޖީބު ރައްޒާގުއަށް މަޝްވަރާ ދެއްވީވެސް އަބްދުއް ރައްޒާގް ބަގިންޑާއެވެ. އޭރު ނަޖީބު ރައްޒާގުއަކީ މެލޭޝިޔާގެ ދިފާއީ ވަޒީރެވެ.\nސަބްމެރިން ގަތުމުގެ އެއްބަސްވުމުގެ ތެރެއިން ކޮރަޕްޝަންގެ އަމަލުތަކެއް ހިންގާފައިވާ ކަމަށް ބުނެ އެމައްސަލަ ފަރަންސޭސި ކަމާބެހޭ ފަރާތްތަކަށް ހުށަހެޅީ މެލޭޝިޔާގެ ސުއަރާމް ނަމަކަށްކިޔާ އަމިއްލަ ޖަމާއަތަކުންނެވެ. އެ ޖަމާއަތުން ބުނެފައިވަނީ ސަބްމެރިން ގަތުމުގެ އެއްބަސްވުމުން ނަޖީބު ރައްޒާގުވެސް މާލީ މަންފާތަކެއް ނަންގަވާފައިވާ ކަމަށެވެ.\nފަރަންސޭސި ކަމާބެހޭ ފަރާތްތަކުން މިމައްސަލައިގެ ތަހްގީގު ފަށާފައިވަނީ 2010 ވަނަ އަހަރުއެވެ. ތަހްގީގުން ހާމަވިގޮތުގައި ސަބްމެރިން ގަތުމަށް ޚަރަދުކުރި ފައިސާގެ ތެރެއިން ގާތްގަނޑަކަށް 30 މިލިއަނެއްހާ ޑޮލަރު ނަޖީބު ރައްޒާގުގެ ހިއްސާ އޮންނަ ކުންފުންޏަކަށް ދީފައި ވެއެވެ. އެފައިސާ ދީފައިވަނީ ކޮންސަލްޓޭޝަން ޚިދުމަތުގެ ނަމުގައި ކަމަށް ލިޔެކިއުންތަކުން ދެއްކި ނަމަވެސް އެއީ ރިޝްވަތުގެ ގޮތުގައި ދެވުނު ފައިސާ ކަމަށް ވަނީ ތުހުމަތު ކުރެވިފައެވެ.\nމިކަމާ ގުޅިގެން މިދިޔަ ޖުލައިމަހުގެ ތެރޭގައި އަބްދުއް ރައްޒާގް ބަގިންޑާގެ މައްޗަށް ދައުވާ އުފުލާފައި ވެއެވެ. ފަރަންސޭސި ޝަރުއީ ނިޒާމު ބުނާގޮތުން މީހެއްގެ މައްޗަށް ދައުވާ އުފުލޭނީ ސީރިއަސް ހެކިތަކެއް ހުރެގެންނެވެ.\nމިމައްސަލާގެ ޚަބަރުތައް އާންމުވުމާ ގުޅިގެން އަބްދުއް ރައްޒާގް ބަގިންޑާ ނެރުއްވި ބަޔާނެއްގައި، ސަބްމެރިން ގަތުމުގައި އެއްވެސް ކަމެއް ގޯސްކޮށް ކުރައްވާފައި ނުވާނޭ ކަމަށް ވިދާޅުވެފައި ވެއެވެ. އަދި އެކަމުގައި ކޮރަޕްޝަންގެ އެއްވެސް އަމަލެއް އަދި ގާނޫނާ ޚިލާފް އެއްވެސް ކަމެއް ކުރައްވާފައި ނުވާނޭ ކަމަށްވެސް ވިދާޅުވެފައި ވެއެވެ.\nމިމައްސަލަ ފެންމަތިކުރި ސުއަރާމްއާއި އަދި މެލޭޝިޔާގެ ސެންޓަރ ޓު ކޮމްބެޓް ކޮރަޕްޝަނުން ނެރުނު ގުޅިފައިވާ ބަޔާނެއްގައި، މިމައްސަލާގައި ފިޔަވަޅު އެޅުމަށް ސަރުކާރަށް ގޮވާލާފައި ވެއެވެ. ފަރަންސޭސިވިލާތުގައި ހިނގަމުންދާ ކަންތައްތަކާ ގުޅިގެން ސަރުކާރު ހިމޭނުން އޮތުމަކީ ހަމަޖެހޭ ކަމެއް ނޫން ކަމަށްވެސް ބުނެފައި ވެއެވެ.\n"އޭރު ދިފާއީ ވަޒީރަކީ ނަޖީބު ރައްޒާގު. ކޮންޓްރެކްޓްގައި ސޮއިކުރެއްވީ ނަޖީބު. ވުމާއެކު އޭރު ކަން ހިނގިގޮތް ހާމަކުރެއްވުމަށް އޭނާއަށް ގޮވާލަން. އަދި އެކަމާ ގުޅިގެން ސަރުކާރުން އަޅާނެ ފިޔަވަޅުތައްވެސް ހާމަ ކުރެއްވުމަށް ގޮވާލަން" ބަޔާނުގައި ވެއެވެ.\nމީޑިއާއިން ބުނެފައިވަނީ މިމައްސަލާގައި ސުވާލު ކުރުމުން ބޮޑުވަޒީރުގެ އޮފީހުގެ ތަރުޖަމާނު އަދި އެއްވެސް އެއްޗެއް ވިދާޅުނުވާ ކަމަށެވެ.\nސަބްމެރިން ގަތުމުގައި ކޮރަޕްޝަންގެ އަމަލުތަކެއް ހިންގާފައިވާ ކަމަށް ތުހުމަތު ކުރެވި އޭގެ ތަހްގީގު ކުރިއަށްދާއިރު ބޮޑުވަޒީރު ނަޖީބު ރައްޒާގު ވިދާޅުވެފައިވަނީ، އެކަމާއި އޭނާއާ އެއްވެސް ގުޅުމެއް ނުވާ ކަމަށެވެ. އަދި މިއީ އިދިކޮޅު ފަރާތްތަކުން ރާވައިގެން އޭނާއާ ދެކޮޅަށް ހިންގާ އަމަލެއް ކަމަށްވެސް ވިދާޅުވެފައި ވެއެވެ.


Ali Hameed Massalaagai Dhaulathah Gina Suvaaluthakeh! - Vaguthu\nސުޕްރީމް ކޯޓުގެ ފޯނަކުން ކުރީގެ އެ ކޯޓުގެ ފަނޑިޔާރެއްގެ މަގާމުގައި ހުންނެވި އަލީ ހަމީދު ދެ ބޭފުޅެއްގެ އެކައުންޓައް ފައިސާ ޓްރާންސްފާ ކުރި ކަމަށް ތުހުމަތު ކުރެވޭ މައްސަލައިގައި، ކްރިމިނަލް ކޯޓުގައި އެކަމާ ގުޅިގެން ދައުލަތަށް ސުވާލުތަކެއް އަމާޒުވެއްޖެއެވެ.\nމިއަދު އެ މައްސަލައާ ގުޅިގެން އޮތް ކޯޓު އަޑުއެހުމުގައި ކްރިމިނަލް ކޯޓުގެ އިސް ގާޒީ އަހުމަދު ހައިލަމް ވަނީ އެ މައްސަލަ ނުބެލުމަށް ކުރިން ނިންމި ނިންމުން އަލުން އިސްތިއުނާފް ކޮށްފައިި ނުވަނީ ކީއްވެގެންތޯ ދައުލަތާ ސުވާލުކޮށްފައެވެ. ދައުލަތުން ބުނެފައި ވަނީ އެ މައްސަލަ އިސްތިއުނާފް ނުކުރީ އެއީ ފަނޑިޔާރުންގެ މަޖިލީހުން ނިންމި ނިންމުކަށް ވާތީ ކަމަށާއި ފަނޑިޔާރުންގެ މަޖިލީހުން ނިންމާ ނިންމުން އިސްތިއުނާފް ކުރަން ނުޖެހޭނެ ކަމަށެވެ.\nދައުލަތުން ބުނެފައިވާ ގޮތުގައި އެމައްސަލައިގައި ދައުވާ އުފުލުމަށް އޭސީސީ އިން ފޮނުވުމުން އަލުން އަނބުރައި މައްސަލަ އެންޓި ކޮރަޕޝަން ކޮމިޝަން (އޭސީސީ)އަށް ވަނީ ފޮނުވައިފައެވެ. އަދި އެ މައްސަލަ އަލުން އޭސީސީ އަށް ފޮނުވީ ވަކި ގޮތެއް ކަނޑަ ނާޅައި ކަމަށް ދައުލަތުން ވަނީ ބުނެފައެވެ.\nމި މައްސަލައާ ގުޅިގެން އަލީ ހަމީދު ވިދާޅުވީ ސުޕްރީމް ކޯޓުގެ އެ ފޯނުގެ ސިމް މީގެ ކުރިން އޮންނާނީ އޭނާގެ ފޯނުގައި ކަަމަށާއި އެއީ ކޯޓުގެ ސިމެއްކަން ނޭނގި ޓްރާންސްފާ ކޮށްފައި ވަނީ އޭނާގެ ބޭފުޅުންނެވެ. އަދި އެކަން އެނގިވަޑައިގަތުމާއެކު އެ ފައިސާ ކޯޓަށް ދައްކައިފައި ވާނޭކަމަށް އޭނާ ވަނީ ވިދާޅުވެފައެވެ.\nއަލީ ހަމީދުގެ މައްޗަށް ކޮށްފައިވާ ދައުވާ އަކީ ސުޕްރިމް ކޯޓުގެ ފަނޑިޔާރެއްގެ މަގާމުގައި ހުރެ، 2011 ވަނަ އަހަރުގެ ތެރޭގައި އަމިއްލަ ބޭނުމަކަށް ދެފޯނަކަށް 2000 އަށްވުރެ ގިނަ ފައިސާ ކޯޓުގެ ފޯނަކުން ޓްރާންސްފާ ކުރިކަމުގެ ދައުވާއެވެ. އެ މައްސަލައިގައި އޭނާގެ މައްޗަށް ކޮށްފައިވަނީ ދައުލަތުގައި މަގާމެއްގައި ހުރެ ދައުލަތުގެ މުދަލެއް ނުވަތަ ފައިސާއެއް އަމިއްލަ ބޭނުމަށް ބޭނުންކޮށްފައިވާ ކަމުގެ ތުހުމަތެވެ.\nއެ މައްސަލަ އޭސީސީ އިން ތަހުގީގު ކުރުމަށްފަހު ދައުވާ އުފުލުމަށް ކްރިމިނަލް ކޯޓަށް ފޮނުވުމުން އެ މައްސަލަ ބެލެން ނެތްކަމަށް ބުނެ ކްރިމިނަލް ކޯޓުން ވަނީ އޭސީސީ އަށް އަނބުރާ ފޮނުވައިލައިފައެވެ. އަދި އެއަށްފަހު ދެވަނަ ފަހަރަށް ދައުވާ އުފުލުމަށް އޭސީސީ އިންކްރިމިނަލް ކޯޓަށް ހުށަހެޅުމުން އެމައްސަލައާ ގުޅިގެން ދައުވާ އުފުލައިފައި ވަނީ މިދިޔަ އަހަރުގެ ތެރޭގައެވެ.\nއޮކްޓޯބަރ 17, 2019 18:03\nމި ސަރުކާރު ރުއްސަވައިގަތް މީހަކަށް ވެއްޖެއްޔާ އެމީހަކަށް އެއްވެސްކުށެއް ދަޢުވާއެއް ތަހުގީގެއް ހުކުމެއްވިޔަސް ކުރުމެއް ނެތެވެ. އާދައިގެ ނިކަމތި މީހާޔަށް ޢެއްމެ ކެޔޮވަކެއް ވަގަށްނަގައިފި ކަމުގާވިޔަސް ބޮޑެތި ހުކުމްކޮށް ޖަލަށްގަޅާލާފައި އެތިބީ، މިއީތޯ އިންސާފަކީ، ސަދޫމު ޝަރީޢަތް،


ފެނަކަ މެދުވެރިކޮށް ކޮރަޕްޝަން ހިންގުމަށް އެއްވެސް ފުރުސަތެއް ނުދޭނަން – ސައީދު - DhiDaily\nއާދިއްތަ, އޭޕްރިލް 11, 2021\nފެނަކަ މެދުވެރިކޮށް ކޮރަޕްޝަން ހިންގުމަށް އެއްވެސް ފުރުސަތެއް ނުދޭނަން – ސައީދު\nމާރޗް 28, 2021\nފެނަކަ ކޯޕަރޭޝަންގެ މެނޭޖިން ޑިރެކްޓަރު، އަހުމަދު ސައީދު\nފެނަކަ ކޯޕަރޭޝަން މެދުވެރިކޮށް ކޮރަޕްޝަންއަށް މަގުފަހިވާ ގޮތަށް އެއްވެސް ކަމެއް ކުރުމުގެ ފުރުސަތު އެއްވެސް ބަޔަކަށް ނުދޭނެ ކަމަށް، ފެނަކަ ކޯޕަރޭޝަންގެ މެނޭޖިން ޑިރެކްޓަރު، އަހުމަދު ސައީދު ވިދާޅުވެއްޖެއެވެ.\nއަދުގެ ސަރުކާރުން ވެރިކަމަށް އައުމުގެ ކުރިން، ފެނަކަ ކޯޕަރޭޝަން އަކީ، ކޮރަޕްޝަން ހިންގުމަށް ގިނަ ބަޔަކު ބޭނުން ކުރަމުން ދިޔަ ތަނެއް ކަމަށް، ގިނަބަޔަކު ދިޔައީ ބުނަމުންނެވެ.\nމިކަމާއި ގުޅެ ގޮތުން މިއަދު ފެނަކައިގެ އެމްޑީ ސައީދު ވިދާޅުވީ، 2018 ވަނަ އަހަރުގެ ޑިސެމްބަރު މަހުގެ ނިޔަލަށް، އެކުންފުނި ވެފައިވަނީ، ކޮރަޕްޝަންގެ ހާއްޔަކަށް ކަމަށާއި، އެހެން ނަމަވެސް އެދުވަހުން ފެށިގެން މިއަދާއި ހަމައަށް ކުރެވުނު ބުރަ މަސައްކަތުން މިއަދު އެ ކުންފުނި މުޅިން ސާފުކުރެވިފައި ވާކަމަށެވެ.\nމީގެ އިތުރުން އެމަނިކުފާނު ވިދާޅުވީ، މާޒީއަށް ބަލާއިރު، އެކުންފުނީގެ ސައްހަ އޮޑިޓެއް ކުރެވިފައިވާތަން ފެންނާން ނެތް ކަމަށާއި، 2018 ވަނަ އަހަރާއި ހަމައަށް ނެރުނު އެއްވެސް އޮޑިޓް ރިޕޯޓުތަކުގެ ހިސާބުތައް ދިމާނުވާ ކަމަށެވެ. އެހެން ނަމަވެސް 2019 ވަނަ އަހަރު ކުރި ބުރަ މަސައްކަތުން ސައްހަ ރިޕޯޓެއް ނެރި އާއްމުންނަށް އެ ފެނަން އޮންނާނެ ކަމަށާއި، އެއީ، މުވައްޒަފުން ކޮރަޕްޝަނަށް މަގުފަހިނުވާ ގޮތައް މަސައްކަތްކުރި ކަމުގެ ނަތީޖާ ކަމަށެވެ.\nއެމަނިކުފާނުގެ ވާހަކައިގައި ވިދާޅުވީ، މިއަދު އެކުންފުނި ބޭނުން ކޮށްގެން ކޮރަޕްޝަންގެ އަމަލެއް ނުވަތަ އެ ކުންފުނިން ކޮރަޕްޝަނަށް މަގުފަހިވާގިތައް ކަންތައް ނުކުރާ ކަމުގެ އަލިގަދަ ހެކިތައް ރާއްޖޭގެ އެކި ދިމިދިމާލުން ފެންނަން އެބަހުރި ކަމަށާއި، އެހެން ނޫންނަމަ، ގިނަ މަޝްރޫއުތަކެއް ބާރުމިނުގައި ފުރިހަމަ ކުރެވެމުން ނުދާނެ ކަމަށެވެ.\nއެމަނިކުފާނުގެ ވާހަކަފުޅު ނިންމަވާލަމުން، ވިދާޅުވީ، މިއަދު ފެނިގެން މިދަނީ، ފެނަކަ ރައްޔިތުންގެ ކުންފުންޏެއްގެ ގޮތުގައި އޮޕަރޭޓް ކުރެވިގެން ދާތަން ކަމަށާއި، ރައްޔިތުންނާއި ގާތުން މަސައްކަތް ކޮށް ރައްޔިތުންގެ އިތުބާރު ފެނަކައިން އަލުން ހޯދާފައިވާ މަންޒަރު ކަމަށެވެ.\nގަމު ރައްޔިތުން އެމްޑީޕީއަށް އާނއެކޭ ބުނެފި\nއޭޕްރިލް 11, 2021\nޕާޓީގެ ވެރިކަމަކީ ވިރާސީ ރަސްކަމެއް ނޫންކަން އެމްޑީޕީން މިއަދު ޤަބޫލުކުރަންޖެހޭ: ރީކޯ މޫސަ\nއެމްޑީޕީއަށް ބޮޑު ދެ ސިޓީގެ ސްޕަރ މެޖޯރިޓީ ގެއްލި ބިސްހާލި ތަޅައިގެން ހިނގައްޖެެ\nމާލޭގެ މޭޔަރު ޝިފާ ވެސް ޑރ.މުޢިއްޒަށް މަރުހަބާ ވިދާޅުވެއްޖެ\nFenaka gai ulhenee insaanuneh noonvihya dhen corruption neh nuhigaanehnu\nޑރ.މުޢިއްޒާއި ގުޅިގެން ފިލްމީ ތަރި ޝިފާ ބުނުއްވީ ކީކޭ!\nބޮޑު ތަފާތަކުން ޑރ.މުޢިއްޒު ކުރީގައި!\nއިންތިޚާބާއި ގުޅިގެން އިރުތިޝާމްގެ މުހިންމު މެސެޖެއް!\n”މާލޭ ރައްޔިތުންގެ ޑިކްޝަނަރީން އަންނިގެ ނަން ފޮހެލައިފި“


Maru ge inzaaru dheythee fiyavalhu elhumah MDN in govaalaifi\nއެމްޑީއެންއިން މީގެކުރިން ބޭއްވި ނޫސްވެރިންގެ ބައްދަލުވުމެއްގެ ތެރެއިން --\nމަރުގެ އިންޒާރު ދޭތީ ފިޔަވަޅު އެޅުމަށް އެމްޑީއެއިން ގޮވާލައިފި\nމޯލްޑިވްސް ޑިމޮކްރަސީ ނެޓްވޯކް (އެމްޑީއެން)އިން އިސްލާމްދީނާއި ކީރިތި ރަސޫލާއަށް ފުރައްސާރަކޮށް ނެރުނު ރިޕޯޓުގެ ސަބަބުން އެ ޖަމިއްޔާގެ މުވައްޒަފުންނާއި މެމްބަރުންނަށް މަރުގެ އިންޒާރު ދެމުން ގެންދާ ކަމަށާއި އެކަމަށް އަވަސް ފިޔަވަޅެއް އަޅައި ދިނުމަށް އެދި އެޖަމިއްޔާއިން ގޮވާލައިފިއެވެ.\nއެ ޖަމިއްޔާއިން މިރޭ ނެރުނު ބަޔާނެއްގައި ބުނީ ދީނީ ގޮތުން ހަރުކަށި ފިކުރު އޮތް ކަމާއި ޓެރަރިޒަމްގެ ހަރަކާތްތައް ހިންގާ ކަމާއި އެކަމުގައި ޒުވާނުން ޝާމިލި ކުރަމުން ގެންދާކަމީ އެ ޖަމިއްޔާއިން 2016ވަނަ ނެރުނު ދިރާސާއިން ފެންނަން އޮތް ނުރައްކާތެރި ކަންތައްތަކެއް ކަމަށެވެ. އަދި އެއީ ދިވެހި ދައުލަތުގެ އެންމެހާ މުއައްސަސާތަކުން ސަމާލުވެ ހުއްޓުވަން ޖެހޭ މައްސަލައެއް ކަމަށް އެ ޖަމިއްޔާއިން ބުންޏެވެ.\nއެ ޖަމިއްޔާއިން ބުނީ އެކަންކަން ފޮރުވަން މަސައްކަތްކޮށް، އިދާރާތަކުން ހިންގާ ތަހުގީގުގެ ފޯކަސް ގެއްލުވާލައި، ރައްޔިތުންގެ މެދުގައި ނަފްރަތު އުފެއްދުމަށް ބަޔަކު މަސައްކަތް ކުރަމުންދާކަން ފާހަގަކުރެވިފައިވާ ކަމަށެވެ. ނަމަވެސް އެއީ ކޮން ބައެއް ކަމެއް އެމްޑީއެންއަކުން ނުބުނެއެވެ.\nއެޖަމިއްޔާއިން އިސްލާމްދީނާއި ރަސޫލާއަށް ބަދުބަސް ބުނެ ނެރުނު ރިޕޯޓާއި ގުޅިގެން މީގެކުރިންވެސް ވަނީ މައާފަށް އެދި، އެ ރިޕޯޓު އިސްލާހު ކުރުމަށް ކަމަށްބުނެ އަނބުރާ ގެންގޮސްފައެވެ. މިރޭގެ ރިޕޯޓުގައިވެސް އެކަން ވަނީ ތަކުރާރު ކޮށްފައެވެ. އަދި ބުނީ އެކަމުގައި ފުލުހުން ކުރިއަށް ގެންދާ ތަހުގީގަށް އެ ޖަމިއްޔާއިން އެއްބާރުލުން ދޭނެ ކަމަށެވެ.\nއެހެންނަމަވެސް އެ ޖަމިއްޔާގެ މުވައްޒަފުންނާއި މެންބަރުންނަށް ފުރައްސާރަކޮށް މަރުގެ އިންޒާރު ދެމުން ގެންދާ ކަމަށާއި އެކަން ކުށްވެރި ކުރާ ކަމަށް އެ ޖަމިއްޔާއިން ބުންޏެވެ. އެފަދަ އަމަލުތައް ހިންގާ ފަރާތްތައް ހޯދާ، ގާނޫނުގެ ދަށުން ފިޔަވަޅު އެޅުމަށް ސަރުކާރުގެ ކަމާ ގުޅުންހުރި ހުރިހާ މުއައްސަސާއަކަށް ގޮވާލައި ކަމަށް ވެސް އެ ބަޔާނުގައިވެއެވެ.\nއެމްޑީއެންއިން މިފަދައިން ބުނެފައިވާއިރު އެ ޖަމިއްޔާއާ ދެކޮޅަށް މިހާރުވެސް ގިނަބަޔަކު އަންނަނީ އަޑު އުފުލަމުންނެވެ. އަދި ވަކިން ހާއްސަކޮށް ދީނީ އިލްމުވެރިން މި މައްސަލާގައި އެ ޖަމިއްޔާ އުވާލަން ވެސް އަންނަނީ ގޮވާލަމުންނެވެ.\nއެމްޑީއޭގެ ބަޔާނުގައި ބުނީ މަދަނީ ޖަމިއްޔާތަކުން ރާއްޖޭގައި ހަރަކާތްތެރިވާނެ ޖާގަ އިތުރަށް ހަނި ކުރުމުގެ ފުރުސަތު ނުދިނުމަށް އެންމެހާ މުއައްސަސާތަކަށް ގޮވާލައި ކަމަށެވެ.\nއެމްޑީއެންގެ މައްސަލަ ފުލުހުންނަށް ހުށަހެޅީ އިސްލާމިކް މިނިސްޓްރީންނެވެ. އަދި އެ މައްސަލާގައި ދީނީ އިލްމުވެރިން އިސްލާމިކް މިނިސްޓަރާއި ބައްދަލު ކުރެއްވިއިރު ރައީސް އިބްރާހީމް މުހައްމަދު ސޯލިހާއި ވެސް ވަނީ ބައްދަލު ކުރައްވާފައެވެ. ރައީސް ސޯލިހު ވެސް ވަނީ އެކަން ބައްލަވާ ފިޔަވަޅު އަޅުއްވާނެ ކަމަށް ވިދާޅުވެފައެވެ.


މީގެ ނުވަ އަހަރު ފަހުން 268 މިލިއަން ކުޑަ ކުދިން ތިބޭނީ އުމުރަށް ވުރެ ފަލަކޮށް – Dhuvas Online\nމީގެ ނުވަ އަހަރު ފަހުން 268 މިލިއަން ކުޑަ ކުދިން ތިބޭނީ އުމުރަށް ވުރެ ފަލަކޮށް ކަމަށް ދިރާސާތަކުން ދައްކާ --\nމީގެ ނުވަ އަހަރު ފަހުން 268 މިލިއަން ކުޑަ ކުދިން ތިބޭނީ އުމުރަށް ވުރެ ފަލަކޮށް\nމީގެ ކުރީގައި ހެދި ދިރާސާތަކާއި މިހާރުގެ ދިރާސާތަކަށް މާބޮޑު ބަދަލެއް އައިސްފަ ނުވާތީ 2025 ވަަ އަހަރު އަންނަ އިރު ދުނިޔޭގައި 268 މިލިއަން ކުޑަކުދިން ތިބޭނީ އުމުރަށްވުރެ ފަލަކޮށް ކަމަށް ދިރާސާ އަކުން ދައްކައިފި އެވެ.\nވޯލްޑް އޮބޭސިޓީ ފެޑަރޭޝަނުން ކުރި ދިރާސާއެއްގެ ނަތީޖާގައި ބުނެފައިވަނީ އެއް އަހަރުން އަނެއް އަހަރަށް ކުދިން ފަލަވެ ބަރުވާ މިންވަރު އަންނަނީ ހީނުކުރާ ވަރަށް އިތުރުވަމުން ކަމަށެވެ. އެގޮތުން 2025 ވަނަ އަހަރު އަންނަ އިރު އުމުރަށްވުރެ ފަލަ ކުދިން އެންމެ ގިނަވާނީ އުމުރުން ފަސް އަހަރާއި 17 އަހަރާއި ދެމެދުގައި އެވެ.\nމި ފަހަރުގެ ދިރާސާގައި ބަލާފައިވަނީ 2000 ވަނަ އަހަރުން ފެށިގެން 2013 ވަނަ އަހަރަުގެ ނިޔަލަށް ކުޑަކުދިންގެ ހަށިގަނޑަށް އައިސްފައިވާ ބަދަލުތަކަށެވެ.\nމި ދިރާސާ ހެދި ފަރާތްތަކުން އެންމެ ފަހުން ކުޑަކުދިންގެ ބަރުދަނަށް އަންނަމުންދާ ބަދަލު ދެނެގަންނަން ދިރާސާކޮށްފައިވަނީ 2010 ވަނަ އަހަރު އެވެ. އޭރު މި އުމުރު ފުރާގެ ކުދިންގެ ތެރެއިން 219 މިލިއަން ކުޑަކުދިން ތިބެނީ އުމުރަށް ވުރެ ފަލަކޮށް ކަމަށް ނަތީޖާއިން ދެއްކި އެވެ.\nދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އަށް ދިރާސާގެ ނަތީޖާ ހުށަހެޅުމުން އެ ޖަމިއްޔާއިން ވަނީ 2025 ވަނަ އަހަރު އަންނަން ވާއިރަށް އަންދާޒާ ކޮށްފައިވާ އަދަދަށް ކުޑަކުދިން ފަލަ ނުވާނެ ގޮތް ހެދުމަށް ގައުމުތަކާއި އެކު މަސައްކަތް ކުރާނެ ކަމަށް ބުނެފައި އެވެ. ނަމަވެސް އެ ޖަމިއްޔާއިން ކުރި މަސައްކަތުން ބަދަލެއް އައިސްފައި ނުވާތީ އެ ފެޑަރޭޝަނުން ކުރި ދިރާސާގެ އަލީގައި 2025 ވަނަ އަހަރު ކުޑަކުދިން ފަލަވާނެ ކަމަށް ލަފާކޮށްފައިވާ ވަރަށް އެ އަދަދު މަތިވާނެ ކަމަށް ބުނެ އެވެ.\nދިރާސާއިން ދައްކާގޮތުގައި 2025 ވަނަ އަހަރު ކުޑަކުދިންނަށް ޖެހޭ ބަލިތައްވެސް އިތުރުވާނެ އެވެ. އެގޮތުން ހަތަރު މިލިއަން ކުދިންނަށް ހަކުރު ބަލީގެ ވައްތަރެއް ކަމަށްވާ ޓައިޕް ޓޫ، 27 މިލިއަން ކުދިންނަށް ލޭމައްޗަށް ދިއުން ފަދަ ކަންކަން ދިމާވާނެކަމަށް ލަފާކޮށްފައިވާއިރު 38 މިލިއަން ކުދިންގެ ފުރަ މޭގައި ފެޓް އުފެދޭވަރު އިތުރުވަމުން ދާނެ ކަމަށް ލަފާ ކުރެ އެވެ.\nމި ދިރާސާއަށް ފަހު އެ ފެޑަރޭޝަނުން އަނެއްކާވެސް ވަނީ ކަމާ ބެހޭ ފަރާތްތަކަށް ކުޑަކުދިންގެ ސިއްހަތަށް ސަމާލުކަން ދިނުމަށް ކުރިޔަށް ގެންދެވޭ ހަރަކާތްތައް އިތުރު ކުރުމަށް ގައުމުތަކަށް ބާރު އެޅުމަށް އެދިފައި އެވެ.


Turkey In Anekkaves Syria Ge Boat Eh Vattalaifi - Vaguthu\nތުރުކީ އިން އަނެއްކާވެސް ސީރިޔާގެ ބޯޓެއް ވައްޓާލައިފި\nތުރުކީ އިން އަނެއްކާވެސް ސީރިޔާގެ ހަނގުރާމަމަތީ މަތިންދާބޯޓެއް ވައްޓާލައިފިއެވެ.\nތުރުކީގެ ޑިފެންސް މިނިސްޓްރީ އިން ހާމަކޮށްފައިވާ ގޮތުގައި ތުރުކީގެ އެފް-16 މަރުކާގެ ހަނގުރާމަ މަތީ ބޯޓު ބޭނުންކޮށްގެން ވައްޓާލާފައި ވަނީ ސީރިޔާ އިން ބޭނުން ކުރަމުން އަންނަ އެލް-39 މަރުކާގެ ބޯޓެކެވެ.\nބޯޓު ވައްޓާލުމުން އޭގައި ތިބި ޕައިލެޓުން މަރުވި ކަމެއް ނުވަތަ ސަލާމަތްވިކަމެއް ތުރުކީ ޑިފެންސް މިނިސްޓްރީ އިން ހާމަކޮށްފައެއް ނުވެއެވެ. އާއްމުގޮތެއްވައި ހަނގުރާމަ މަތީ ބޯޓުތަކުގައި އޭތި ވެއްޓުމުގެ ކުރިން ޕައިލެޓުންނަށް ވައިކުޑަ އަޅައިގެން ފުންމާލައި ސަލާމަތްވުމުގެ ފުރުސަތު އޮންނާނެއެވެ.\nސީރިޔާގައި ހަރަކާތްތެރިވާ ނިރުބަވެރި ޖަމާއަތްތަކާއި ދެކޮޅަށް ހަނގުރާމަ ކުރުމަށް ސީރިޔާ އަސްކަރިއްޔާ އިން ބޭނުން ކުރާ ބޯޓުތައް މީގެ ކުރިން ގިނަ އަދަދަކަށް ހުރި ނަމަވެސް އެ އަދަދު މިހާރު 60ށް ވުރެން ދަށްވާނެ ކަމަސް މާހިރުން ލަފާކުރެއެވެ.\nTurkey In Syria Ge 2557 Sifain Maraalaifihttps://t.co/mPeMWDbpWf\n— Vaguthu Online (@VaguthuOnline) March 2, 2020\nމިއަދު ތުރުކީ އިން ވައްޓާލި ބޯޓާއި އެކު މި ހަފްތާގައި ތުރުކީ އިން ވައްޓާލި ސީރިޔާ ބޯޓުތަކުގެ އަދަދު ވަނީ 3ށް އަރާފައިކަން ފާހަގަކޮށްލެވެއެވެ. އަދި އިއްޔެ ތުރުކީ ރައީސް ވަނީ ސީރިޔާގެ 2500ށް ވުރެން ގިނަ ސިފައިން މަރާލާފައިވާކަން ހާމަކޮށްފައެވެ.\nސީރިޔާ ދޫކޮށް ތުރުކީގެ ރެފިއުޖީ ކޭމްޕުތަކަށް ދިޔަ ސީރިޔާ ރައްޔިތުންގެ އަދަދު4މިލިއަނަށް އަރަން އުޅޭއިރު ތުރުކީ ރައީސް އުރުދުޣާން ވިދާޅުވެފައި ވަނީ އެކަން ހުއްޓުވަން އޮތް ހަމައެކަނި ގޮތަކީ ސީރިޔާގެ ސަރުކާރު ބަދަލުކުރުން ކަމަށާއި އަދި މިކަން ކިރަނީ ސީރިޔާ ރައްޔިތުންގެ ހައްގުގައި ކަމަށެެވެ.\nވެރިކަން ދޫކޮށްލަން މީގެ ކުރިންވެސް ދެކޮޅު ހަދާދައިވާ ސީރިޔާގެ ރައީސް ބަޝާރުލް އައްސަދު އާއި އިރާން އަދި ރަޝިޔާ އިން ގާތް ގުޅުމެއް ބާއްވަމުން އަންނައިރު އުރުދުޣާން ވިދާޅުވެފައި ވަނީ އިރާނާއި ރަޝިޔާ އަށް ތުރުކީގެ ފަރާތުން އެއްވެސް މައްސަލަ އެއް ނެތް ކަމަށާއި އެހެންކަމުން ސީރިޔާ އާއި ތުރުކީ ދޭތެރެއަށް އެ ދެގައުމުން ނުވަނުމަށް އެދޭ ކަމަށެވެ.\nއުރުދުޣާން އިތުރަށް ވިދާޅުވެފައި ވަނީ ރަޝިޔާ އިން ބޭނުންވަނީ ސީރިޔާގައި ރަޝިޔާ ސިފައިން ބައިތިއްބަން ކަމުގައި ވަނީނަމަ ނޭޓޯ ގައުމެއްގެ ހައިސިއްޔަތުން ތުރުކީ އިން އެކަމާއި ދެކޮޅު ނުހަދާ ކަމަށާއި ނަމަވެސް އައްސަދު މަގާމުން ދުރުކުރުން މުހިއްމު ކަމަށެވެ.\nއީރާނުން މަރުވެފައި އޮތް މީހަކު ދަންޖައްސައިފި\nރަޝިއާ އިން ކޮވިޑާ ދެކޮޅަށް ތިންވަނަ ވެކްސިނެއް އުފައްދަނީ\nރަޝިއާއިން އިތުރު 521، ޕޮލޭންޑުން އިތުރު 444 މީހަކު މަރުވެއްޖެ\nމާޗް 3, 2020 21:50\nالحدﷲ . ޔާﷲ ބައްޝާރުގެ އައުވާނުން ބަލިކުރައްވާދޭ އާމީނއ


Import Aai Export Adhi Aamdhanee Ves Ithuru Vejje - Vaguthu\nކަސްޓަމްސްގެ ތަފާސްހިސާބުތައް ދައްކާ ގޮތުން ފާއިތުވި ޖޫން މަހު ރާއްޖެއަށް އިމްޕޯޓު ކުރެވުނު މުދަލުގެ ސީއައިއެފް އަގު 2017 ވަނަ އަހަރުގެ ޖޫން މަހާ އަޅާބަލާއިރު 23 އިންސައްތަ ވަނީ އިތުރުވެފައެވެ. މިދިޔަ އަހަރުގެ ޖޫން މަހު ދިވެހިރާއްޖެއަށް 2.89 ބިލިއަން ރުފިޔާގެ މުދާ އިމްޕޯޓްކޮށްފައިވާއިރު މިއަހަރުގެ ޖޫން މަހު މިޢަދަދުވަނީ 3.55 ބިލިއަން ރުފިޔާއަށް އިތުރުވެފައެވެ.\nއިމްޕޯޓްކުރި މުދަލުގެ އަގުގެގޮތުން 24 އިންސައްތަ ޔޫ.އޭ.އީ އިން އިމްޕޯޓްކޮށްފައިވާއިރު، ޗައިނާ އިން 15 އިންސައްތަ އަދި ސިންގަޕޫރުން 10 އިންސަައްތަ މުދާ ވަނީ އެތެރެކޮށްފައިވެއެވެ.\nއިމްޕޯޓު ޑިއުޓީއާއި އެހެނިހެން ފީ ގެ ގޮތުގައި ކަސްޓަމްސަށް ލިބުނު އާމްދަނީ ވަނީ 2017 ވަނަ އަހަރުގެ ޖޫން މަހާއި އަޅާބަލާއިރު ހުސްވި ޖޫން މަހު4އިންސައްތަ ވަނީ އިތުރުވެފައެވެ. މިއަހަރުގެ ޖޫން މަހު އިމްޕޯޓު ޑިއުޓީއާއި އެހެނިހެން ފީގެ ގޮތުގައި ދަޢުލަތަށް 223 މިލިއަން ރުފިޔާ ލިބިފައިވާއިރު 2017 ވަނަ އަހަރުގެ ޖޫން މަަހު 215 މިލިއަން ރުފިޔާ ލިބިފައިވެއެވެ.\nފާއިތުވި ޖޫން މަހު ދިވެހިރާއްޖެއިން އެކްސްޕޯޓު ކުރެވުނު މިންވަރު 2017 ޖޫން މަހާ އަޅާބަލާއިރު 46 އިންސައްތަ ވަނީ އިތުރުވެފައެވެ. 2017 ވަނަ އަހަރުގެ ޖޫން މަހު 422 މިލިއަން ރުފިޔާގެ މުދާ ރާއްޖެއިން އެކްސްޕޯޓްކޮށްފައިވާއިރު، 2018 ވަނައަހަރުގެ ޖޫން މަހު އެކްސްޕޯޓްކުރި މުދަލުގެ މިންވަރުވަނީ 616 މިލިއަން ރުފިޔާ އަށް އިތުރުވެފައެވެ. ދިވެހިރާއްޖެއިން މައިގަނޑުގޮތެއްގައި އެކްސްޕޯޓްކުރަނީ މަހުގެ ބާވަތްތަކެވެ.\nމިދިޔަ ޖޫން މަހު އެކްސްޕޯޓްކުރި މުދަލުގެ 27 އިންސައްތަ ޖަރުމަންވިލާތަށް އެކްސްޕޯޓްކޮށްފައިވާއިރު، އެމެރިކާއާއި، ފަރަންސޭސްވިލާތް އަދި ތައިލެންޑަށް 11 އިންސައްތަ އެކްސްޕޯޓްކޮށްފައިވެއެވެ. މީގެ އިިތުރުން ސުވިޒަލެންޑަށް 8 އިންސައްތަވަނީ އެކްސްޕޯޓްކުރެވިފައެވެ.\nޖުލައި 13, 2018 17:27\nއަލްޙަމްދު ލިﷲ. އުފާހުރި. ކެރަފާނަޝީދުގެ ލާދީނީ ވެރިކަމުގެ3އަހަރު ދުވަހަކުވެސް މިކަހަލަ އުފާވެރި ޚަބަރެއް ނުލިބެއެވެ. އަބަދުވެސް ލިބެމުންދިޔައީ ކަން ބޮޑުވެ ހާސްވާކަހަލަ ޚަބަރުތަކެވެ. ގައުމުގެ ހިންގުން ދޯދިޔާވެ ގައުމު ދަރަނިވެރި ވަމުންދާވާހަކައެވެ. ކޮންމެ ދުވަހެއްގެ އިރުއަރާއިރުވެސް ތިބެވެނީ ބިރުން އަނެއްކާ މިއަދު ލިބޭނީ ކޮންކަހަލަ ބިރުވެރި ޚަބަރެއްބާއޭ ހިތައް އަރައަރަ އެވެ.


Noosverikamuge minivankamuge bainalaquvaamee award ah Zaheena nominate vejje | Mihaaru\nމޯލްޑިވްސް އިންޑިޕެންޑެންޓްގެ އެޑިޓަރު ޒަހީނާ ރަޝީދު އަލް ޖަޒީރާ އަށް ވާހަކަދައްކަނީ: އޭނާ މިހާރު ދިރިއުޅުއްވަނީ އިނގިރޭސިވިލާތުގައި.\nނޫސްވެރިކަމުގެ މިނިވަންކަމުގެ ބައިނަލްއަގުވާމީ އެވޯޑަށް ޒަހީނާ ނޮމިނޭޓްވެއްޖެ\n25 އޮކްޓޯބަރ 2016 - 09:03 10 comments\nނޫސްވެރިކަމުގެ މިނިވަންކަމަށް މަސައްކަތް ކުރާ ފަރާތްތަކަށް ދޭ ބައިނަލްއަގުވާމީ އެވޯޑަށް ރާއްޖޭގެ މޯލްޑިވްސް އިންޑިޕެންޑެންޓް (ކުރީގެ މިނިވަން) ނޫހުގެ އެޑިޓަރު ޒަހީނާ ރަޝީދު ނޮމިނޭޓް ވެއްޖެ އެވެ.\nނޫސްވެރިންގެ ހައްގުގައި މަސައްކަތް ކުރާ ބައިނަލްއަގުވާމީ ޖަމިއްޔާ، ރިޕޯޓާސް ވިތައުޓް ބޯޑާސް (އާރުއެސްއެފް) އިން ދޭ އެވޯޑަށް ދުނިޔޭގެ ނުވަ ގައުމެއްގެ 22 ފަރާތެއްގެ ނަން ވަނީ ހުށަހަޅާފަ އެވެ. އޭގެ ތެރޭގައި ނުވަ ނޫސްވެރިއަކާއި ހަތް މީޑިއާއެއްގެ އިތުރުން، އަމިއްލަ ގޮތުން ނޫސްވެރިކަމުގެ މަސައްކަތް ކުރާ ހަ ފަރާތެއް ހިމެނެ އެވެ.\nއެ ޖަމިއްޔާ އިން އަމިއްލަ އަށް ހުށަހަޅާ މި ނަންތައް ހޮވުމުގައި ބަލަނީ ނޫސްވެރިކަން ކޮށްގެން އަނިޔާ އާއި ބިރުވެރިކަމާއި އެ ނޫން ވެސް އެފަދަ ނޭއްގާނީ ކަންކަމާ ކުރިމަތިވެފައިވާ ފަރާތްތަކަށެވެ.\nއާރުއެސްއެފުން އާއްމުކުރި ޒަހީނާގެ ވަނަވަރުގައި ބުނާ ގޮތުން އޭނާ ވަނީ ފުރާނަ އަށާއި އޭނާގެ އެޑިޓަރު ކަމުގެ ދަށުން ހިންގާ ނޫހަށް ކުރިމަތިވި ހަމަލާތަކާއި ގޮންޖެހުންތަކަށް ބެލުމެއް ނެތި، ހިތްވަރާ އެކު ބޮޑެތި މައްސަލަތަކާ ބެހޭ ގޮތުން ލިޔެފަ އެވެ. އެ ނޫހުގައި މަސައްކަތް ކުރި ނޫސްވެރިޔާ އަހުމަދު ރިލްވާން "ވަގަށް ނެގުމުން" ވެސް މަސައްކަތް ހުއްޓާ ނުލާ ކަމަށާއި ދީނީ ހަރުކަށި ވިސްނުމުގެ މީހުން ވެސް އުޅޭ ރާއްޖޭގައި އެފަދަ މައްސަލަތަކާ ބެހޭ ގޮތުން ވެސް ޒަހީނާ ރިޕޯޓު ކުރަމުން އަންނަކަން ވަނީ ފާހަގަކޮށްފަ އެވެ.\nރިލްވާންގެ މައްސަލަައިގައި ހިންގާ ތަހުގީގާ މެދު ވެސް ކެރިގެން ސުވާލު އުފައްދައި، ނޫސްވެރިކަމުގެ މިނިވަންކަމާއި ނޫސްވެރިންގެ ހައްގުތައް ހޯދަން ކުރަމުން އަންނަ މަސައްކަތުގެ އެންމެ ކުރީ ސަފުގައި އޭނާ ހިމެނޭ ކަމަށް ވެސް އާރުއެސްއެފުން ބުންޏެވެ.\nމިއީ މި އެވޯޑު ދޭ 25 ވަނަ އަހަރެވެ. ފްރާންސްގެ އެންމެ ބޮޑު ޓީވީ ނެޓްވޯކު ކަމަށްވާ ޓީވީ5މޮންޑޭއާ ގުޅިގެން އިންތިޒާމު ކުރާ މި އެވޯޑު ދޭން ބާއްވާ ހަފުލާ އޮންނާނީ އަންނަ މަހުގެ އަށް ވަނަ ދުވަހު ފްރާންސްގެ ސްޓްރެސްބާގުގަ އެވެ. އެ ހަފުލާގައި އެންމެ ރަނގަޅު ނޫސްވެރިއެއްގެ އިތުރުން، މީޑިއާއަކަށާއި އަމިއްލަ ގޮތުން ނޫސްވެރިކަން ކުރާ ފަރާތެއް ވެސް ހޮވާނެ އެވެ.\nޒަހީނާ މިހާރު ދިރިއުޅުއްވަނީ އަމިއްލަ ގޮތުން އަރުވާލެއްވިގެން އިނގިރޭސިވިލާތުގަ އެވެ. މިދިޔަ އޮގަސްޓް މަހުގެ ފަހުކޮޅު އޭނާ ރާއްޖެ ދޫކޮށް ވަޑައިގަތީ، ދިވެހި ސަރުކާރުން ހިންގާ ކަމަށް ބުނާ ކޮރަޕްޝަނާ ގުޅޭ ގޮތުން އަލް ޖަޒީރާ އިން ހެދި ތަހުގީގީ ޑޮކިއުމެންޓްރީ އަށް މައުލޫމާތާއި އެހީތެރިކަން ފޯރުކޮށްދީފައި ވަނިކޮށް، އެކަން ކުރި އެންމެންނާ ދެކޮޅަށް ފިޔަވަޅު އަޅާނެ ކަމުގެ އިންޒާރު ސަރުކާރުން ދިނުމުންނެވެ.\nއަލް ޖަޒީރާގެ ޑޮކިއުމެންޓްރީ ދެއްކި ދުވަހު، ފުލުހުން ވަނީ މޯލްޑިވްސް އިންޑިޕެންޑެންޓް ހުންނަ އިމާރާތަށް ވަދެ، ބަލައި ފާސްކޮށްފަ އެވެ. ސަރުކާރު ވައްޓާލަން ރާވާ ކަމަށް ބުނެ އެ ތަން ބަލައި ފާސްކުރިޔަސް، އެ ތުހުމަތާ ގުޅޭ އެއްވެސް ހެއްކެއް އެ ތަނުން ފެނިފައި ނުވާ ކަމަށް ފުލުހުން ވަނީ ފަހުން ބުނެފަ އެވެ.\nއޭގެ އިތުރުން ވެސް، މޯލްޑިވްސް އިންޑިޕެންޑެންޓަށާއި އެ ނޫހުގައި މަސައްކަތް ކުރާ ނޫސްވެރިންނަށް އެކި ފަހަރު މަތިން ވަނީ އިންޒާރުތަކާ ކުރިމަތިލާން ޖެހިފަ އެވެ. އެ ގޮތުން، ބައެއް ނޫސްވެރިންނަށް މަރުގެ އިންޒާރު ދީ، އެ ނޫހުގެ އޮފީހުގެ ދޮރަށް ކަތިވަޅިއެއް ޖެހުމުގެ އިތުރަށް، ނޫސްވެރިޔާ ގެއްލުނު މައްސަލަ ހިމެނެ އެވެ.\nއިތުރު ލިޔުންތައް މީޑިއާ ނޫސްވެރިކަން ނޫސްވެރިން މިނިވަން ނިއުސް ޒަހީނާ ރަޝީދު\nޒަހީނާ އަށް ހިޔާލުފާޅުކުރުމުގެ އެވޯޑް ލިބިއްޖެ\nނޫސްވެރިންނަށް ބިރު ދެއްކުމުން ކަންބޮޑުވުން ފާޅުކޮށްފި


މިމަހު އަރިދަފުސް ރޯގާގެ 11000ކޭސް، އިންފްލުއެންޒާއަށް 190މީހުން ޕޮޒިޓިވް މިމަހު އަރިދަފުސް ރޯގާގެ 11000ކޭސް، އިންފްލުއެންޒާއަށް 190މީހުން ޕޮޒިޓިވް\nމިމަހު އަރިދަފުސް ރޯގާގެ 11000ކޭސް، އިންފްލުއެންޒާއަށް 190މީހުން ޕޮޒިޓިވް\nމުލީ ރީޖަނަލް ހޮސްޕިޓަލް. ފޮޓޯ:މުލީ ރީޖަނަލް ހޮސްޕިޓަލް\nމިމަހުގެ މިހާތަނަށް ރޯގާއާއި އިންފްލުއެންޒާގެ ގިނަ ކޭސްތަކެއް ފެނިފައިވާތީ އެކަމަށް ސަމާލްވުމަށް ހެލްތް ޕްރޮޓެކްޝަން އެޖެންސީ އެޗްޕީއޭއިން އިލްތިމާސްކޮށްފިއެވެ.\nއެޗްޕީއޭއިން މައުލޫމާތުދޭ ގޮތުގައި މިމަހު ވަނީ އިންފްލުއެންޒާގެ ކޭސްތައް ފެނުނު މިންވަރުވެސް ކުރިއަޅައި ބަލާއިރު އިތުރުވެފައެވެ.\nއެޗްޕީއޭއިން ވިދާޅުވީ މިމަހުގެ މިހާތަނަށް އަރިދަފުސް ރޯގާގެ 11000އަށްވުރެ ގިނަ ކޭސް ރިޕޯޓްކޮށްފައިވާކަމަށެވެ. އަދި ފާއިތުވި މަސްތަކާއި އަޅާބަލާއިރު މިމަހު އިންފްލުއެންޒާއަށް ޕޮޒިޓިވްވާ މީހުންގެ އަދަދުވެސް އިތުރުވެފައިވާކަމަށް އެޗްޕީއޭއިން ވިދާޅުވެއެވެ. އިންފްލުއެންޒާއަކީ ނޭވާލާ ނިޒާމުގައި އުފެދޭ ވައިރަލް ޖަރާސީމެއްގެ ސަބަބުން ޖެހޭ ރޯގާއެވެ.\nއެޗްޕީއޭއިން ވިދާޅުވީ މިމަހުގެ މިހާތަނަށް އިންފްލުއެންޒާގެ އަލާމާތްތައް ހުރެގެން 432 މީހުން ބައްޔަށް ޓެސްޓުކުރިކަމަށާއި މީގެތެރެއިން 192 މީހުންގެ ސާމްޕަލް އިންފުލުއެންޒާއަށް ޕޮޒިޓިވްވެފައިވާކަމަށެވެ. އަދި މިމަހަކީ މިއަހަރު އިންފުލުއެންޒާއަށް އެންމެ ގިނަ މީހުން ޓެސްކުރި މަސްކަމަށާއި މިއަހަރުގެ މިހާތަނަށް 1198މީހުން ބައްޔަށް ޓެސްޓިކުރިކަމަށްވެސް އެޗްޕީއޭއިން ވިދާޅުވެއެވެ. އެޗްޕީއޭއިން ވިދާޅުވާގޮތުން ޓެސްޓްކުރި މީހުންގެ ތެރެއިން 365 މީހުންވަނީ އިންފްލުއެންޒާއަށް ޕޮޒިޓިވްވެފައެވެ.\nމިފަދަ ބަލިތަކުން ސަލާމަތްވުމަށް މިދުވަސްވަރު ޚާއްސަ ސަމާލުކަމެއް ދިނުމަށް އެޗްޕީއޭއިން ވަނީ އިލްތިމާސްކޮށްފައެވެ. އެގޮތުން ރޯގާއިން ރައްކާތެރިވުމުގެ ގޮތުން، ކޯވިޑް19އިން ދިފާޢުވުމަށް އަޅަމުންދިޔަ ފިޔަވަޅުތައް ކުރިއަށްގެންދިއުމަށް ވަނީ އެދިފައެވެ.\nބަލިން ރައްކާތެރިވުމުގައި، އުމުރުން5އަހަރުން ދަށުގެ ކުދިންނާ، 65އަހަރުން މަތީގެ މީހުންނާ، މާބަނޑު މީހުންނާ، ދިގުމުއްދަތަށް ބޭސް ބޭނުންކުރާ މީހުންނާ، ދިފާޢީ ނިޒާމު ބަލިކަށިމީހުން އަދި ރޯގާގެ އެއްވެސް އަލާމާތެއް ފެންނަ މީހުން ޚާއްސަ ސަމާލްކަމެއް ދިނުމަށް އެޗްޕީއޭއިން ވަނީ އިލްތިމާސްކޮށްފައެވެ.\nއަރިދަފުސް ރޯގާއާ ގުޅިގެން ސަމާލްކަން ދޭންވީ ކަންކަން:\n1-އަރިދަފުސް ރޯގާ ހުރިނަމަ ވީހާވެސް އަވަހަށް ކޮވިޑަށް ޓެސްޓުކުރުން\n2-ރޯގާއާ ކެއްސުންފަދަ އަލާމާތްތައް ހުރިނަމަ، އޯޕީޑީއަށް ނުގޮސް ފްލޫ ކްލިނިކްތަކަށް ޑޮކްޓަރަށް ދެއްކުން\n3-އާއްމު ތަންތަނުގަ މާސްކުއެޅުމާ، ގައިދުރުކަން އިސްކުރުން\n4-ރޯގާގެ އަލާމާތްތައް ހުރިނަމަ، އޮފީސް، ސްކޫލް ނުވަތަ މިފަދަ އާއްމު ތަންތަނަށް ނުގޮސް ގޭގަ މަޑުކުރުން\n5-ބަލީގަ ނުރައްކާވުމުގެ ފުރުޞަތު ބޮޑު މީހުން، އިންފްލުއެންޒާ ވެކްސިންޖެހުން އަދި ކޯވިޑް ދިފާޢު ވެކްސިން ނުޖަހާ މީހުން ވެކްސިން ޖެހުން.\n6-ޑޮކްޓަރަށް ދައްކަން ދާއިރު ވީހާވެސް މަދު މީހުން ދިއުމާ، ކޮންމެހެން ދާންޖެހޭ ހާލަތެއްގަ ނޫނީ ހޮސްޕިޓަލަށް ނުދިއުން\nމިދުވަސްވަރު ރާއްޖޭގެ ހުރިހާ ހިސާބުތަކެއްގައިވެސް ދަނީ އެކި ކަހަލަ ރޯގާތައް ފެތުރެމުންނެވެ. އެހެންކަމުން މާލޭ ސަރަޙައްދުގެ އިތުރުން، އަތޮޅުތަކުގެ ރަށްތަކުގައިވެސް ރައްކާތެރިކަމުގެ ފިޔަވަޅު އިތުރުކުރުމަށް އެޗްޕީއޭއިން އިލްތިމާސްކުރެއެވެ.


އެފް.ސީ.އެސް.ސީގައި ތިބޭ ކުދިންގެ ސިއްޙީ ހާލަތު ބަލާ، ސިއްޙީ ގޮތުން ދުވަހުން ދުވަހަށް ކުރަންޖެހޭ އެންމެހައި މަސައްކަތްތައް ކުރުން.\nކުދިންނަށް ދިމާވާ ސިއްޙީ މައްސަލަތައް ފާހަގަކޮށް އިތުރު ފަރުވާ ބޭނުންވާ ކުދިން ޑޮކްޓަރަށް ދެއްކޭނެ އިންތިޒާމް ހަމަޖައްސައި، ޑޮކްޓަރަށް ދެއްކުން.\nއެފް.ސީ.އެސް.ސީގައި ދިރިއުޅޭ ކުދިންގެ ނަފްސާނީ ޙާލަތު ވަޒަންކޮށް އެކުދިންނަށް ބޭނުންވާ ފަރުވާ ފޯރުކޮށްދިނުމުގައި ކޭސް ވޯކަރުންނާ ގުޅިގެން މަސައްކަތް ކުރުން.\nއެފް.ސީ.އެސް.ސީގައި ބަލަހައްޓަމުންދާ ކުދިންގެ ސިއްހީ ދުޅަހެޔޮކަން ރަނގަޅު ކުރުމަށް ދަމަނަވެއްޓާއި ގުޅިގެން މަސައްކަތް ކުރުން.\nކުދިންނަށް ދެވޭ ބޭސް ފަރުވާއާއި ކުއްޖާގެ ހާލަތު ދުވަހުން ދުވަހަށް މޮނީޓަރ ކުރުމާއި ކުޑަކުދިންގެ ހިޔާއިން ބަލަހައްޓާ ކުދިން ހެދިބޮޑުވާގޮތް (ބަރުދަން ، އިސްކޮޅު) ބަލާ ރެކޯޑްކުރުން\nރާއްޖެއިން ބޭރުން ފަރުވާ ހޯދަން ގެންދަންޖެހޭ ކުދިންގެ މެޑިކަލް ޑޮކިއުމަންޓްސްތައް ހިއްސާ ކުރަންޖެހޭ ފަރާތްތަކާއި ހިއްސާކޮށް، އެކުދިންގެ ފަރުވާ ކުރިއަށް ގެންދިއުމުގެ ހުރިހާ މަސައްކަތެއް ކުރުން.\nއެފް.ސީ.އެސް.ސީއިން ބަލަހައްޓާ ކުދިންނަށް ހެލްތް އެޑިއުކޭޝަން ޕްރޮގްރާމުތައް ރާވާހިނގުން.\nމިނިސްޓްރީން ބޭނުންވެއްޖެ ހާލަތެއްގައި، މިނިސްޓްރީން ކަނޑައަޅާ ގޮތެއްގެ މަތިން މިނިސްޓްރީގެ އެހެން ދާއިރާތަކުގައި މަސައްކަތްކުރުން.\nމަޤާމުގެ މަސައްކަތާ ގުޅޭ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައިވުން.\nކޮމިއުނިޓީ ހެލްތު، ޕްރައިމަރީ ހެލްތުކެއަރ، ޕަބްލިކް ހެލްތު\nޕަބްލިޝްކުރި ގަޑި: 1620


Rah girumuge massala boduve, R. Meedhoo harugethah moodhuga | Fainu Online\n4 ޖޫން 2022, ހޮނިހިރު, 1:48\nރ. މީދޫގެ ރަށްގިރުމުގެ މައްސަލަ ބޮޑުވެ އެ ރަށުގައި އަމިއްލަ ފަރާތްތަކުން ހަދާފައިވާ އޮޑި ހަރުގެތަކާއި ހަމައަށް މިހާރު ގިރާލާފައިވާކަމަށް އެ ރަށުން ބުނެފިއެވެ.\nއެ ރަށުން މައުލޫމާތު ދިން މީހަކު ބުނީ، މީދޫގެ ރަށްގިރުމުގެ މައްސަލައަކީ އަބަދުވެސް ދިމާވާ މައްސަލައެއް ނަމަވެސް މި ފަހަކަށް އައިސް ހަރުގެތައް ހުންނަ ސަރަހައްދުން އާދަޔާއި ހިލާފަށް ގިރަމުން ދާކަމަށެވެ. އެހެންކަމުން އޭގެ ތެރެއިން ބައެއް ހަރުގެތަކާއި ހަމައަށް މިހާރު ގިރާލާފައިވާ ކަމަށް އޭނާ ބުންޏެވެ. އޭނާ ބުނީ ހަރުގެތަކަކީ ކައުންސިލަށް ދައްކަންޖެހޭ ކުލި ދައްކައިގެން ހަދާފައިހުންނަ ތަންތަން ކަމަށްވާއިރު، އެ ތަންތަން ގިރާލައިގެން ދާއިރު އެކަށީގެންވާ ފިޔަވަޅެއް ނޭޅި ދިޔުމަކީ ދެރަކަމެއް ކަމަށެވެ.\nމީދޫގައި އޮޑިދޯނިފަހަރުގެ އެކި މަސައްކަތަށް ހަދާފައި ހުންނަ ހަރުގެތަކަށް ރާޅުޖަހާ މަންޒަރު ދައްކުވައިދޭ ވީޑިއޯއެއް ވަނީ މީސްމީޑިއާގައި ދައުރުވާން ފަށާފައެވެ. އެ ވީޑިއޯއިން ފެންނަ ހަރުގެ މިހާރު ހުރީ މޫދުގައެވެ.\nMee R. Meedhoo dhekunu faraaiy. Councilun amilla faraathakah kuyyah dheefavaa haruge aa ekee giraigen dhany. 😢 Mikamah avas halleh beynun vey! @ibusolih @MoEnvmv @anuahsa @HassanS88535157 @Adamshareefz pic.twitter.com/9PQ9hHvde1\n— iRafhaan (@ibrahimrafhaan) June 3, 2022\nމިކަމާއި ގުޅޭގޮތުން މައުލޫމާތު ހޯދާލުމަށް މީދޫ ކައުންސިލްގެ ރައީސް ޙަސަން ޝަރީފަށް ގުޅާލުމުން ވިދާޅުވީ، ފާއިތުވި2އަހަރެއްހާ ދުވަހުގެ ތެރޭގައި ހަރުގެތައް ހުންނަ ސަރަހައްދުން ގިރާ މިންވަރު އިތުރުވެފައިވާ ކަމަށާއި އަދި އެކަން ވާނީ ސަރުކާރުގެ ކަމާއިބެހޭ އިދާރާތަކަށް ލިޔުމުން އެންގި ސަމާލުކަމަށް ގެނެވިފައި ކަމަށެވެ. އަދި ދާއިރާގެ މަޖިލިސް މެންބަރު މެދުވެރިކޮށް ވެސް މަޖިލީހުގެ ސަމާލުކަމަށް މިކަން ގެނައުމަށް ވެސް މަސައްކަތް ކުރެވިފައިވާނޭކަމަށް އޭނާ ވިދާޅުވިއެވެ.\nއޭނާ ވިދާޅުވީ، ރަށްގިރުމުގެ މައްސަލަ ސަމާލުކަމަށް ގެނައުމަށް މިހާތަނަށް ކުރެވުނު މަސައްކަތުން ސަރުކާރުން މިކަމަށް އެދެވޭ ޖަވާބެއް ލިބިފައި ނުވާކަމަށެވެ.\nސަރުކާރުން ގޮނޑުދޮށްތައް ހިމާޔަތް ކުރުމުގެ މަޝްރޫއުތައް ކުރިޔަށް ގެންދިޔަނަމަވެސް، މިހިނގާ 2022 ވަނަ އަހަރުގެ ބަޖެޓުގައި ވެސް ރ. މީދޫގެ ގޮނޑުދޮށް ހިމާޔަތް ކުރުމަށް އެއްވެސް ފައިސާއެއް ހިމެނިފައެއް ނުވެއެވެ.\nކައުންސިލަށް ނުވާވަރު ފައިނުންވެސް ކޮށްދީފި


Fahu vaguthu TC in Maziya aa evvarukoffi | Mihaaru\nޓީސީގެ ސާމިރު (ކ) ކައިރިން މާޒިޔާގެ އައްމަޑޭ ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\n13 މެއި 2018 - 00:155comments\nބަދަލު ކުޅުންތެރިޔެއްގެ ގޮތުގައި ކުޅެން ނުކުތް އަހުމަދު އާރިފް (އާރީ) ފަހު ސިކުންތު ކޮޅުގެ ތެރޭގައި ޖެހި ގޯލުން ޓީސީ ސްޕޯޓްސް ކްލަބުން އެސްޓީއޯ މާލޭ ލީގުގައި މިރ 2-2 އިން މާޒިޔާއާ އެއްވަރުކޮށްފި އެވެ.\nމިރޭގެ މެޗުގެ ކުރިން މާޒިޔާއާ ދެކޮޅަށް އެންމެ ފަހުން ކުޅުނު ފަސް މެޗުން ޓީސީ ވަނީ މޮޅުވެފަ އެވެ. މި މެޗު އެއްވަރުވިއިރު، މާޒިޔާ އަށް ވަނީ ލީގުގެ އެއް ވަނައިގައި އޮތް ނިއު ރޭޑިއަންޓާ ދެމެދު އޮތް ޕޮއިންޓުގެ ފަރަގު ކުޑަކުރަން ލިބުނު ފުރުސަތު ގެއްލިފަ އެވެ.\nނިއު އެއް ވަނައިގައި ނުވަ މެޗުން 22 ޕޮއިންޓާ އެކު އޮތްއިރު، ދެ ވަނައިގައި އޮތް މާޒިޔާ އަށް ނުވަ މެޗުން ލިބިފައިވަނީ 17 ޕޮއިންޓެވެ. މިރޭގެ މެޗުން ހޯދި ޕޮއިންޓާ އެކު ޓީސީ ވަނީ ހަތަރު ވަނައަށް ޖެހިލައިފަ އެވެ. އެއީ ނުވަ މެޗުން 15 ޕޮއިންޓް ހަމަކޮށްގެންނެވެ. ވިކްޓަރީ އަށް ވެސް 15 ޕޮއިންޓް ލިބިފައި އޮތްއިރު ޓީސީ އަށް ކުރި ލިބެނީ ފައިދާ ލަނޑުންނެވެ.\nމެޗާ ބެހޭގޮތުން މާޒިޔާގެ ކޯޗު އިސްމާއިލް މަހަފޫޒް (އިންމަ) ބުނީ މިއީ އެ ޓީމަށް ތިން ޕޮއިންޓް ލިބެންޖެހޭ މެޗެއް ކަމަށާއި އެކަން ހާސިލްނުވީ ފަހު ވަގުތު ހެދުނު ގޯހަކުން ކަމަށެވެ. އޭނާ ވަނީ މެޗުގެ ރެފްރީ އާދަމް ފަޒީލްގެ ނިންމުންތަކުގެ ސަބަބުން މެޗަށް އަސަރުތަކެއް ކުރި ކަމަށް ބުނެފަ އެވެ.\n"މި ކަހަލަ ޕްރެޝަރު މެޗެއްގައި ޓީމަކަށް ޕެނަލްޓީއެއް ލިބިފައި. ގޯލްކީޕަރު އެ ޕެނަލްޓީ މަތަކޮށްފައި. އަދި ދެ ވަނަ ފަހަރަށް އެ ޕެނަލްޓީ ޖައްސުވާފައި މި ކަހަލަ ކަންތައް ވާނަމަ ކުޅުންތެރިންގެ ވިސްނުމަށް ބަދަލު އަންނާނެ. ދެން ނިމުންއިރު ހަތަރު މިނިޓް ދެއްކީ އެކަމު ތިން މިނިޓް ފަނަރަ ސިކުންތުން ނިންމާލީ. ދެން މި މެޗުގައި ހިނގާދިޔަ ކަންތައްތައް ފެންނާނެ ހުރިހާ ބޭފުޅުންނަށް ވެސް." އިންމަ ބުންޏެވެ.\nމިރޭގެ މެޗު އެއްވަރުވެގެން ނިމުނުއިރު، އެންމެ ފަހުން ޓީސީއާ ދެކޮޅަށް ކުޅުނު ހަތް މެޗުގައި ވެސް މާޒިޔާ އަށް މޮޅެއް ނުލިބެ އެވެ. އިންމަ ބުނީ އެ ކަމާ މާ ބޮޑަށް ނުވިސްނާ ކަމަށެވެ.\n"ޓީސީ އަކީ ރަނގަޅަށް ޕާފޯމް ކުރާ ޓީމެއް. އަޅުގަނޑުމެން ކޮންމެ މެޗެއް ވެސް މި ކުޅެނީ އެންމެ ވަރުގަދަ އަށް މޮޅުވާން. އެހެން ނަމަވެސް ތިބުނާ ކަހަލަ ރެެކޯޑްތަކެއް އެއީ އަޅުގަނޑުމެން އެހާ ގަބޫލުކުރާ އެއްޗެއް ނޫން. އެ މީހުން އަތުން މޮޅުނުވެވިގެން އެ ޕްރެޝަރެއްގައި މަސައްކަތް ނުކުރަން." އިންމަ ބުންޏެވެ.\nޓީސީގެ ކޯޗު މުހައްމަދު ނިޒާމް (ނިޒާމްބެ) ބުނީ މެޗު ދިޔަގޮތަށް ބަލާއިރު ނަތީޖާއާ މެދު ހިތްހަަމަ ޖެހޭ ކަމަށެވެ.\n"ފޯރިގަދަ ފުޓްބޯޅަ މެޗަކުން ފެންނަން ޖެހޭ ހުރިހާ ކަމެއް ފެނި މި ކަަހަލަ ގޮތަކަށް ނަތީޖާ ދިޔައީމަ ވަރަށް ހިތްހަމަ ޖެހޭ. ގާތްގަނޑަަކަށް އަތުން ގޮސްފައި އިން މެޗެއް މިއީ އަނބުރާ ގެނެސްފައި." ނިޒާމްބެ ބުންޏެވެ.\nޓީސީގެ ކޯޗު ނިޒާމްބެ މެޗުން މޮޅުވުމުން އުފާފާޅުކުރަނީ.-- ފޮޓޯ: ނިޝާން އަލީ/ މިހާރު\nމި މެޗަށް ނުކުތްއިރު ކާޑު ހަމަވުމުގެ ސަބަބުން ޓީސީގެ ޔާމީން އިބްރާހިމް (ޔާމްބެ) އާއި މިސްރުގެ ޑިފެންޑަރު އަލާ ނާސިރު ހުރީ ސަސްޕެންޝަނުގަ އެވެ. އަލާގެ މަގާމުގައި ފަހަތަށް ކުޅުނީ މުހައްމަދު އައްޒާމް އެވެ. އަނިޔާގެ ސަބަބުން މާޒިޔާގެ އިސްމާއިލް އީސާ އަށް ނުކުޅެވޭތީ އޭނާގެ ބަދަލުގައި ފުރަތަމަ އެގާރައިގައި ހިމެނުނީ އަހުމަދު ހަސަން (އައްމަޑޭ) އެވެ.\nމެޗު ފަށައިގެން ދެ ޓީމުގެ ފަރާތުން އަވަސް ކުޅުމެއް ފެނިގެންދިޔައިރު، ފުރަތަމަ ހަމަލާ ފޮނުވާލަން ފުރުސަތު ލިބުނީ ޓީސީގެ ކިރްގިސްތާން މިޑްފީލްޑަރު އަނަޓޯލީ ވްލަޝީޗޭވް އަށެވެ. މެޗުގެ 11 ވަނަ މިނިޓްގައި މުހައްމަދު ސާމިރު ކޯނަރަކުން ނަގައިދިން ބޯޅަ އޭރިއާ ތެރެއިން އަނަޓޯލީ އަށް ރަނގަޅަށް ފޮނުވާލެވޭ ގޮތް ނުވި އެވެ.\nއޭގެ ދެ މިނިޓް ފަހުން މާޒިޔާގެ ފުރަތަމަ ހަމަލާ ފޮނުވާލީ އައްމަޑޭ އެވެ. އޭރިއާ ބޭރުން އައްމަޑޭ ފޮނުވާލި ބޯޅަ ދިޔައީ އަރިމަތިން ބޭރަށެވެ. އޭގެ ފަހުން އައްމަޑޭ ފޮނުވާލި ބޯޅަ އަމާޒުވީ ހުރަސް ދަނޑިއަށެވެ.\nމި މެޗުގައި ޓީސީ އަށް އެންމެ ބޮޑު އުނދަގޫތަކެއް ކުރިމަތިކުރުވީ މާޒިޔާގެ ނާއިޒު ހަސަން (ދާދު) އެވެ. ކުރިން ޓީސީ އަށް ކުޅުނު ދާދު ހުއްޓުވަން އެ ޓީމު ކުޅުންތެރިން ވަނީ މިރޭ ގިނަ ފައުލުތަކެއް ކޮށްފަ އެވެ.\nމާޒިޔާ އަށް މެޗުގެ 29 ވަނަ މިނިޓްގައި ލީޑުނަގައިިދިނީ އަހުމަދު އިމާޒް (އާއްކޮ) އެވެ. އަރިމަތިން ސެއިން ވިންސެންޓުގެ ފޯވާޑް ކޮނޭލިއަސް ސްޓެވާޓް ނަަގައިދިން ހުރަސް ޓީސީގެ ގޯލްކީޕަރު އިބްރާހިމް ނަދީމް (ރިކޫ) އަތްމަތިން ގޮސް ލިބުނީ އާއްކޮ އަށެވެ. އޭނާ ވަނީ ފަސޭހަކަމާ އެކު ބޮލުން ގޯލުގެ ތެރެއަށް ބޯޅަ ފޮނުވާލައިފަ އެވެ.\nމާޒިޔާގެ ލަނޑާ އެކު ޓީސީން ކުރިއަށް ޖެހިގެން ކުޅެން ފެށި އެވެ. މެޗުގެ 35 ވަނަ މިނިޓްގައި ޓީސީގެ އިބްރާހިމް މަހުދީ (ފޭދޫ އިއްބެ) ފޮނުވާލި ބޯޅައިގައި ބާރެއް ނެތުމުން މާޒިޔާގެ އިޓަލީ ކީޕަރު މައުރޯ ބޮއެޗިއޯ ވަނީ އެ ބޯޅަ އަތަށް ނަގައިފަ އެވެ.\nދެ ވަނަ ހާފް ފަށައިގެން މާޒިޔާ އިން ދިޔައީ ލިބޭ ފުރުސަތުތަކުގައި ޓީސީ އަށް ނުރައްކާ ކުރަމުންނެވެ. މެޗުގެ 63 ވަނަ މިނިޓްގައި އޭރިއާ ބޭރުން މާޒިޔާގެ ކޮނޭލިއަސް ފޮނުވާލި ބޯޅަ އަމާޒުވީ އަރިމަތީ ދަނޑިއަށެވެ.\nއޭގެ ދެ މިނިޓް ފަހުން ލިބުނު ފުރުސަތުގެ ބޭނުން ހިފައި ކޮނޭލިއަސް ވަނީ މާޒިޔާގެ ދެ ވަނަ ލަނޑު ޖަހައިފަ އެވެ. އާއްކޮ ހިލޭ ޖެހުމަކުން ފޮނުވާލި ބޯޅަ ޓީސީ ކުޅުންތެރިއަކު ގައިގައި ޖެހިފައި ލިބުނީ އޭރިއާ ތެރެއިން ކޮނޭލިއަސް އަށެވެ. އޭނާ ވަނީ ވަނީ ފަސޭހަކަމާ އެކު ގޯލަށް ބޯޅަ ފޮނުވާލައިފަ އެވެ. ލަނޑު ޖެހުމަށް ފަހު ކޮނޭލިއަސް އުފާފާޅެއް ނުކުރެ އެވެ. އެއީ އޭނާ މިދިޔަ ސީޒަނުގައި ކުޅުނީ ޓީސީ އަށް ކަމަށްވާތީ އެވެ.\nމާޒިޔާގެ ކޮނޭލިއަސް (ކ) ޓީސީގެ އަނަޓޯލީ ކައިރިން ބޯޅަ ހިފައިގެންދަނީ.-- ފޮޓޯ: ނިޝާން އަލީ/ މިހާރު\nމާޒިޔާ އިން ލީޑުފުޅާކުރިތާ ދެ މިނިޓް ފަހުން ޓީސީ އަށް ލިބުނު ޕެނަލްޓީ އަކުން އެ ޓީމުގެ ލަނޑު ޖެހީ އަނަޓޯލީ އެވެ. މާޒިޔާގެ މިލޮސް ކޮވަސެވިޗް އޭރިއާ ތެރެއިން އަނަޓޯލީ އަށް ކުރި ފައުލަކަށް ރެފްރީ ދިން ޕެނަލްޓީން އަނަޓޯލީ ފޮނުވާލި ބޯޅަ ކީޕަރު މައުރޯ ވަނީ މަތަކޮށްފަ އެވެ. އެހެން ނަމަވެސް މައުރޯ އެ ޕެނަލްޓިީ މަތަކުރީ ކުރިއަށް ޖެހިގެން ކަމަށްވުމުން ރެފްރީ ވަނީ އަލުން އެ ޕެނަލްޓީ ޖަހަން ފުރުސަތު ދީފަ އެވެ. އެކަމާ ކީޕަރު މައުރޯ ހިތްހަމަ ނުޖެހުން ފާޅުކުރުމުން އޭނާ އަށް ވަނީ ރީނދޫ ކާޑު ދައްކައިފަ އެވެ. ދެ ވަނަ ފަހަރަށް ލިބުނު ފުރުސަތުން އަނަޓޯލީ ފޮނުވާލި ޕެނަލްޓީ މައުރޯ އަތުގައި ޖެހިފައި ނުކުތް ވަގުތު އަނަޓޯލީ ވަނީ ގޯލުގެ ތެރެއަށް ފޮނުވާލައިފަ އެވެ.\nމާޒިޔާ އިން ވަނީ މެޗުގެ ފަހު ދިހަ މިނިޓަށް އައްމަޑޭ އާއި އާއްކޮގެ ބަދަލުގައި ހަސްފާދު ހަބީބު (މުލަކޭ) އާއި ގާސިމް ސައްމާމު (ސައްމެ) ވަނީ ކުޅެން އަރުވައިފަ އެވެ. އަދި ޓީސީން ވަނީ އައްޒާމްގެ ބަދަލުގައި ޒުވާން މިޑްފީލްޑަރު ނިޝާމް މުހައްމަދު ރަޝީދު ކުޅެން އަރުވައިފަ އެވެ.\nބަދަލުތަކާ އެކު މާޒިޔާ އިން ޑިފެންސަށް ވިސްނައިގެން ކުޅެން ފެށުމުން ޓީސީން މެޗުގެ ފަހު ވަގުތު ކުރިއަށް ޖެހިގެން ކުޅެން ފުރުސަތުތަކެއް ލިބުނެވެ. މެޗުގެ 88 ވަނަ މިނިޓްގައި ޓީސީގެ ނިޝާމް އޭރިއާ ބޭރުން ފޮނުވާލި ބޯޅަ ދިޔައީ ހުރަސް ދަނޑިމަތިންނެވެ.\nޓީސީން އާރީ ކުޅެން އެރުވީ މެޗުގެ 89 ވަނަ މިނިޓްގަ އެވެ. އިތުރު ވަގުތުގެ ގޮތުގައި ދެއްކި ހަތަރު މިނިޓްގެ ފަހު މިނިޓްގައި އޭރިއާ ތެެރެއިން މާޒިޔާ ދެ ޑިފެންޑަރުން ކައިރިން ފޭދޫ އިއްބެ ބޯޅަ ހިފައިގެން ދެމިގަތް ވަގުތު ލިބުނީ އާރީ އަށެވެ. އޭނާ ފޮނުވާލި ބޯޅަ ވަނީ ގޯލުގެ ދުރު ކަނަށެވެ.\nމެޗު ނިމުމުން ޓީސީގެ ބެންޗުން ވަނީ ވަރަށް ބޮޑަށް އުފާފާޅުކޮށްފަ އެވެ.


FVMhospitaluge Khithaanee Camp ge kudhinnah Ooredoo ge hadhiyaa\nފުވައްމުލަކު ހޮސްޕިޓަލުގެ ޚިތާނީ ކޭމްޕަސް އުރީދޫ މޯލްދިވްސްގެ ހަދިޔާ ދިނުން\n2 ޑިސެމްބަރ 2019, 14:37 |\nފުވައްމުލަކު ހޮސްޕިޓަލުގެ ޚިތާނީ ކޭމްޕްގެ ކުދިންނަށް އުރީދޫ މޯލްޑިވްސް އިން ޚިތާނީ ހަދިޔާ ދީފިއެވެ. އިއްޔެ ފުވައްމުލަކު ހޮސްޕިޓަލުގެ ޚިތާނީ ކޭމްޕަށް ޚާއްސަކޮށްގެން ޑެކަރޭޓް ކުރެވިފައިވާ ހޯލުގައި ކުދިންނަށް ހަދިޔާ ބަހައި ދެއްވީ ހޮސްޕިޓަލުގެ ޑޮކްޓަރުންނާއި ހޮސްޕިޓަލުގެ މެނޭޖަރު އަހުމަދު ސައީދު އެވެ.\nފާއިތުވި ނޮވެމްބަރު މަހުގެ 21 ން ފެށިގެން އަންނަ ޖެނުއަރީ މަހު 1 އަށް ފުވައްމުލަކު ހޮސްޕިޓަލުގެ ޚިތާނީ ކޭމްޕް ކުރިޔަށް ގެންދާނެކަމަށް ފުވައްމުލަކު ހޮސްޕިޓަލުން ވަނީ ހާމަކޮށްފައެވެ.\nމިދުވަސްވަރަކީ ރާއްޖެެގ ސްކޫލްތަކުގެ ކިޔެވުން ނިމި ބޮޑު ޗުއްޓީގެ ދުވަސްވަރުކަމުން ގިނަ ބަޔަކު މިދުވަސްވަރު ޚިތާނުކުރުމުގެ ކަންތައްތައް ރާވައި ކުރިޔަށް ގެންދެއެވެ. ކުރީގައި އަމިއްލާ ގޭގައި ފެމިލީ ހެލްތުވޯކަރަކު ލައްވާއި، ނުވަތަ އެހެން މީހަކު ލައްވައި ޚިތާނުކުރިވި ކަމުގައި ވިޔަސް މިހާރު ޚިތާނުކޮށް އުޅެނީ ހޮސްޕިޓަކުގައި ޑޮކްޓަރުންގެ ބެލުމުގެ ދަށުންނެވެ.\nފުވައްމުލަކު ހޮސްޕިޓަލުގެ ޚިތާނީ ކޭމްޕަސް އުރީދޫ މޯލްދިވްސްގެ ހަދިޔާ ހޮސްޕިޓަލުގެ މެނޭޖަރު އަހުމަދު ސައީދު ހަވާލުކޮށްދެއްވަނީ\nމިގޮތަށް ގިނަ ބަޔަކު ޚިތާނުކުރުމުގެ ކަންތައްތައް ކުރިޔަށް ގެންދަނީ އެގޮތުގައި އިތުބާރު ބޮޑުވެފައި، ކަމެއް ދިމާވުމުން އެހީވާން ތިބީ ހޮސްޕިޓަލުގެ ޑޮކްޓަރުން ކަމަށް ގަބޫލުކުރާތީ ކަމަށް މިކަލް ނޫހާއި ވާހަކަ ދެއްކި ފުވައްމުލަކުގެ މީހަކު ބުންޏެވެ.\nހޮސްޕިޓަލުގައި ޚިތާނު ކުރި ކަމުގައި ވިޔަސް ޚިތާނުކުރުމާއި ގުޅިގެން ކުރިޔަށް ގެންދެވޭ އިޖުތިމާއީ ހަރަކާތްތައް ކުރިޔަށް ގެންދިއުން ގޭގޭގައި މިހާރުވެސް އޮވެއެވެ. ހޮސްޕިޓަލުގައި ޚިތާނު ކުރުމަށް ފަހު ދެތިން ގަޑިއިރު ނުވަތަ 1 ދުވަހު ހޮސްޕިޓަލުގަިއ ބޭއްވުމަށްފަހު ގެއަށް ދޫކޮށްލުމުން އާއިލީ މީހުންނާއި އެކުވެރިން ބައިވެރިވެ އުުފާ ފާޅުކުރުމުގައި ހަފުތާއެއްހާ ދުވަސް ހޭދަކުރެއެވެ. އެގޮތުން ކުޅުމާއި، ހަދިޔާ ގެނެސް ދިނުމާއި ކެއުމާއި ސައިގެ ހަރަކާތްތައް ގިނަފަހަރާ 10 ދުވަހަށް ވެސް ދެމިގެން ދެއެވެ.\nފުވައްމުލަކު ހޮސްޕިޓަލުގެ ޚިތާނީ ކޭމްޕަސް އުރީދޫ މޯލްޑިވްސްގެ ހަދިޔާ ހޮސްޕިޓަލުގެ ޑޮކްތަރުން ހަވާލުކޮށް ދެއްވަނީ\nއިތުރު ލިޔުންޚިތާނީ ކޭމްޕްފުވައްމުލަކު ހޮސްޕިޓަލް\nTags: ޚިތާނީ ކޭމްޕް, ފުވައްމުލަކު ހޮސްޕިޓަލް


Haarijee Siyaasathu Kaamiyaabee Insaanee Hagguthakuge Dhaairaa In Hoadhi Kuri Erumun: Shahid - Vaguthu\nއިންސާނީ ހައްގުތަކުގެ ދާއިރާގައި ރާއްޖެއަށް ހޯދުނު ކާމިޔާބުތަކަކީ ރައީސް އިބްރާހިމް މުހައްމަދު ސޯލިހްގެ ސަރުކާރުގެ ޚާރިޖީ ސިޔާސަތާއި ތަރައްގީގެ ފްރޭމްވޯކްގެ ކާމިޔާބު ކަމަށް ފޮރިން މިނިސްޓަރު އަބްދުﷲ ޝާހިދު މިއަދު ވިދާޅުވެއްޖެއެވެ.\nޝާހިދު އެގޮތަށް ވިދާޅުވީ އދ. ގެ އިންސާނީ ހައްގުތަކާ ބެހޭ ކައުންސިލްގެ 46 ވަނަ ދައުރުގެ ހައި ލެވެލް ސެގްމަންޓްގައި ބައިވެރިވެވަޑައިގެން ދެއްވި ވީޑިއޯ މެސެޖެއްގައެވެ.\nޝާހިދުގެ ވާހަކައިގައި އިންސާނީ ހައްގުތައް ހިމާޔަތްކޮށް ކުރިއަރުވަން ރާއްޖެ އާއި ރާއްޖެ އިން ބޭރުގައި ކުރަމުންދާ މަސައްކަތްތަކަށް އަލިއަޅުވާލެއްވިއެވެ. އަދި އެންމެ ފަހުގެ ޔުނިވާސަލް ޕީރިއަޑިކް ރިވިއުގައި ރާއްޖޭގެ އިންސާނީ ހައްގުތަކުގެ ހާލަތު އިތުރަށް ރަނގަޅު ކުރުމަށް ގައުމުތަކުން ދީފައިވާ ރިކޮމަންޑޭޝަންތައް ތަންފީޒު ކުރަމުންދާ ކަން ޝާހިދު ވަނީ ފާހަގަ ކުރައްވައިފައެވެ.\nއިގްތިސާދީ، އިޖުތިމާއީ އަދި ސަގާފީ ހައްގުތަކާ ބެހޭ ބައިނަލްއަގުވާމީ މުއާހަދާގައި އޮޕްޝަނަލް ޕްރޮޓޮކޯލް ރާއްޖެ އިން ތަންފީޒު ކުރި ކަން ވެސް މިނިސްޓަރު ފާހަގަ ކުރެއްވިއެވެ.\nއދ ގެ ސްޕެޝަލް ޕްރިސީޖަސް މެންޑޭޓް ހޯލްޑަރުން ރާއްޖެއަށް ޒިޔާރަތް ކުރުމަށް ހުޅުވާލެވިފައިވާ ދައުވަތަށް ބަދަލެއް ނާންނަ ކަމަށާއި، ކުރިއަށް އޮތްތަނުގައި ވެސް އެބޭފުޅުންގެ ޒިޔާރަތްތަކަށް ރާއްޖެއިން މަރުޙަބާ ކިޔާކަމަށްވެސް ޝާހިދުގެ މެސެޖުގައި ވަނީ ވިދާޅުވިއެވެ.\nރާއްޖޭގައި ފާހަގަކުރެވޭ އިންސާނީ ހައްގުތަކުގެ މައްސަލަތައް ހައްލުކުރުމަށް ރާއްޖެއިން ކުރަމުންދާ މަސައްކަތްތަކަށް އަލިއަޅުއްވާލައްވައި ވާހަކަ ދައްކަވަމުން ޝާހިދު ވަނީ އިންސާނީ ވަގު ވިޔަފާރި ހުއްޓުވުމާއި، ގާނޫނުގެ ވެރިކަން ނެގެހެއްޓުމާއި އިންތިގާލީ އިންސާފު ގާއިމްކުރުމުގެ އިތުރުން ނުރައްކަލައް ހުށަހެޅިފައިވާ މުޖްތަމައުގެ ފަރުދުންނަށް ބޭނުންވާ ރައްކާތެރިކަން ކަށަވަރުކުރުމާ ބެހޭ ގޮތުން ވާހަކަ ދައްކަވައިފައެވެ.\nއދގެ އިންސާނީ ހައްގުތަކާ ބެހޭ ކައުންސިލްގެ 46 ވަނަ ބައްދަލުވުން ކުރިއަށްދާނީ 22 ފެބްރުއަރީ އިން 23 މާޗް އަށެވެ. އެކިއެކި އެޖެންޑާ އައިޓަމްތަކުގެ ދަށުން ރާއްޖެއިން 13 އިންޓަވެންޝަނެއް ދިވެހިރާއްޖެއިން މިފަހަރުގެ ސެޝަންގައި ހަދާނެއެވެ. އަދި އދގެ ސްޕެޝަލް ރެޕަޓުއަރ އޮން ޓޯޗަރ އެންޑް އަދަރ ކްރުއެލް، އިންހިއުމޭން އޮރ ޑީގްރޭޑިންގ ޓްރީޓްމަންޓް އޮރ ޕަނިޝްމަންޓް 2019 ވަނަ އަހަރު ރާއްޖެއަށް ކުރެއްވި ޒިޔާރަތާ ބެހޭ ރިޕޯޓް އޭނާ މި ސެޝަނަށް ހުށަހަޅުއްވާނެއެވެ. އަދި ދިވެހިރާއްޖެއާ ގުޅޭ ޔޫޕީއާރް އައުޓްކަމް ރިޕޯޓް އިންސާނީ ހައްގުތަކާ ބެހޭ ކައުންސިލުން މިފަހަރުގެ ސެޝަންގައި އެޑޮޕްޓް ކުރާނެއެވެ.\nފެބުރުއަރީ 23, 2021 13:35\nކަލޭމެންގެ ޚާރިޖީ ސިޔާސަތު ކާމިޔާބުވާނީ ހިބަރުވަދުގައި ދޮގުވަޢުދު ކުނިކޮށްގެން އެ، އަޅައިގެން ޖަޒީރާގެ ކަނޑުތަކުގައި ކައްވަވައިގެން ،ދެން ބައެއްރައްޔިތުން ހިބަރުވަދު ކައިލީމާ... ދަމާފައިގެނަސް ބޮޑުވަތަށް އެޅިވަރަކަށް. އެކަމަކު ދަންނަވަންތޯ މިހާރު ދިވެހިރައްޔިތުންނަށް ސާހިދު ރިޔާސީ އިންތިޚާބުގައި އުއްކެވި ހިބަރުވަދުގައި ހުރިވަރު ވަނީ ދަސްވެފައި! ސުކުރިއްޔާ\nއަދި އެ ކާމިޔާބީގެ ތެރޭގައި ތަނަކު ބާ ފައިފުހިގަނޑެއް އޮތަސް ވަގަށްނެގުން ހިމެނެއެވެ.\nފެބުރުއަރީ 23, 2021 13:51\nފުލެޓު ތަކުން ވައްކަން ކުރުމަކީވެސް އިންސާނީ ޚައްޤުތަކަށް ހޯދަދިން ކުރިއެރުމެތަ ހާދަހަޔ\nފެބުރުއަރީ 23, 2021 15:25\nޢިންސާނީ ހައްގުހިމާޔަތްކުރިކުރީނުން އަލީވަހީދު ފުރައިގެން ދިޔައީ ކެންޔާ އަންއެނަކު ރޭޕްކުރަންއުޅުނު މީހުން ހިމާޔަތްކުރީވެސް ހަމައެގޮތައް


ކަރަންޓު ބިލް ދެއްކުން - GOV.MV\nއާންމު މަޢުލޫމާތު ކަރަންޓު ބިލް ދެއްކުން\nކޯވިޑް-19 އާ ގުޅިގެން އިޢުލާނުކޮށްފައިވާ ފުރަބަންދުގެ މުއްދަތުގައި މީޓަރުގެ ރީޑިންގ ނަގަން ގޭގެއަށްވަދެ އުޅުމުން ގޭގައި ދިރިއުޅުއްވާ ފަރާތްތަކާށާއި ސްޓެލްކޯގެ މުވައްޒަފުންނަށް މި ބައްޔަށް ހުށައެޅުމުގެ ފުރުސަތު ބޮޑުވެގެންދޭ.\nމި ޙާލަތުގައި ގްރޭޓަރ މާލެ ރީޖަންގެ ގޭބިސީތަކުގެ މީޓަރުތަކުގެ ރީޑިން ނަގަން އިތުރުގޮތެއް ސްޓެލްކޯއިން ވަނީ ހަމަޖައްސާފައި. މިގޮތުން ސްޓެލްކޯ އިން ވަނީ މިދުވަސްވަރު ގޭގެއަށް އެވެރެޖް ބިލެއް ފޮނުވަން ނިންމާފައި.\nސްޓެލްކޯ ވެބް ޕޯޓަލް މެދުވެރިކޮށް ގޭބިސީތަކުގެ މީޓަރުތަކުގެ ރީޑިންގގެ ފޮޓޯ ފޮނުވުމުން ބިލް އަލުން މުރާޖަޢާ ކުރުމަށްފަހު ފޮނުވާނެ.\nސަރުކާރުން ވަނީ ހުރިހާ ގޭބިސީއަކަށް 40% ސަބްސިޑީ ދިނުމަށް ނިންމާފައި.\nއެވެރެޖް ބިލަކީ ކޮބާ؟\nފުރަބަންދުގެ ޙާލަތު އިޢުލާންކުރުމުގެ ކުރިން ސްޓެލްކޯއިން ވަނީ 80 އިންސައްތަ ގޭބީސީގެ ކަރަންޓު މީޓަރުތަކުގެ ރީޑިންގ ނަގާފައި. ބާކީ 20 އިންސައްތަ ގޭބީސީގެ ރީޑިންގ ނެގެން ނެތުމުގެ ސަބަބުން ސްޓެލްކޯއިން ވަނީ އެގޭބީސީ ތަކުގެ ފާއިތުވި ތިން މަހުގެ ބިލް އެއްކުރުމަށްފަހު ތިނަކުން ގެއްލައި އެ ލިބޭ ޢަދަދުގެ އެވެރެޖް ބިލެއްހެދުމަށް ނިންމާފައި.\nއޮންލައިންކޮށް ބިލް ދައްކާނީ ކިހިނެތް؟\nއޮންލައިންކޮށް ބިލް ދެއްކުމަށް\nވެބް ބަރައުޒަރ މެދުވެރިކޮށް ސްޓެލްކޯ އީބިލްސް ޕޯރޓަލް އަށް ވަނުން https://ebill.stelco.com.mv/epay\nއެކައުންޓްނަންބަރު ޖެއްސެވުމަށްފަހު ބިލް ނަންބަރު ޖެއްސެވުން\nސްޓެލްކޯ މޮބައިލް އެޕްލިކޭޝަން މެދުވެރިކޮށް ބިލަށް ފައިސާ ދެއްކުން\nއެޕްލިކޭޝަން ފޯނަށް އިންސްޓޯލް ކުރުމަށް ތިރީގައިވާ ލިންކްތައް ބޭނުން ކުރެއްވިދާނެ.\nއައިފޯން ގެންގުޅުއްވާ ފަރާތްތަކަށް https://apps.apple.com/us/app/stelco/id1357076988\nއެންޑްރޮއިޑް ގެންގުޅުއްވާ ފަރާތްތަކަށް https://play.google.com/store/apps/details?id=mv.com.stelco.adha&hl=en\nއެޕްލިކޭޝަން ޑައުންލޯޑް ކުރެއްވުމަށްފަހު، އެޕްލިކޭޝަންގައި ފޯނު ނަންބަރު ބޭނުންކުރައްވައިގެން ރަޖިސްޓްރީ ކުރުން\nރަޖިސްޓްރީ ވުމަށްފަހު ލޮގިންކޮށް އެކައުންޓްގެ ތަފްޞީލް އަޕްޑޭޓްކުރުން\nގޭގައި ތިބެގެން ކަރަންޓު ބިލްތަކުގެ ތަފްޞީލުތަކާއި، އޮންލައިންކޮށް ބިލަށް ފައިސާ މި އެޕްލިކޭޝަން މެދުވެރިކޮށް ދެއްކޭނެ. އެގެންޖެހޭ ބައެއް ކަންތަށް\nކުރައްވާ އެއްވެސް ޓަރާންސެކްޝަންތަކެއްގައި ކްރެޑިޓް އަދި ޑެބިޓްކާރޑުގެ މައުލުމާތު ސްޓެލްކޯއިން އެކެއް ނުކުރާނެ.\nފައިސާ ޤަބޫލު ކުރެވޭނީ ހަމަ އެކަނި ބިލަށް އަރާފައިވާ ޢަދަދު.\nމީޓަރުން ކަރަންޓު ކަނޑާލާފައިވާ ނަމަ އަލުން ކަރަނޓު ގުޅާ ދެވޭނީ ނުދައްކާ ހުރި ހުރިހާ ބިލަކަށް ފައިސާ ދައްކާ ޚަލާސްކުރުމުން. ނަމަވެސް ރޭގަނޑު 11 ޖެހުމުގެ ފަހުން ބިލަށް ފައިސާ ދައްކަވައިފި ނަމަ ކަރަނޓުގެ ޚިދުމަތް އަލުން ގުޅާދެވޭޏީ ޖެހިގެން އަންނަ ދުވަހުގެ ވަގުތެއްގައި.\nސްޓެލްކޯގެ އީ-ޕޭ ސަރވިސްއާ ގުޅޭގޮތުން އިތުރު މަޢުލޫމާތު ސާފުކުރައްވަން ބޭނުންފުޅު ނަމަ 9603314949+ ނުވަތަ 9607788438+ އަށް ގުޅައި ނުވަތަ epay@stelco.com.mv އީމެއެއިލް އެޑްރެހަށް އީމެއިލް ކުރެވެނެ.


3 Ministeraku vaki kuran ulhey kamah Thoriq thuhumathu kohfi\nތިން ވަޒީރަކު ވަކިކުރަން އުޅޭ ކަމަށް ތުހުމަތުކޮށްފި\nރައީސް އިބްރާހިމް މުހައްމަދު ސޯލިހުގެ ސަރުކާރުގައި ހިމެނިވަޑައިގަންނަވާ ތިން މިނިސްޓަރަކު މަގާމުން ދުރު ކުރުމުގެ މަސައްކަތް ފަށާފައިވާ ކަމަށް މަހިބަދޫ ދާއިރާގެ މެންބަރު އަހުމަދު ތޯރިގު ވިދާޅުވެއްޖެ އެވެ.\nމެންބަރު ތޯރިގު މިހެން ވިދާޅުވީ މަޖިލީހުގެ މިއަދުގެ ޖަލްސާގައި ވާހަކަފުޅު ދައްކަވަމުންނެވެ. ތޯރިގުގެ މި ވާހަކަތަކާއި ގުޅިގެން މަޖިލީސް ހޫނުވެ، އެމްޑީޕީގެ މެންބަރުން ވަނީ ނިޒާމީ ނުކުތާތަކެއް ނަންގަވާ ތޯރިގުގެ ވާހަކަތަކަށް ހުރަސްއަޅާފައެވެ.\nތޯރިގު ވިދާޅުވީ ވަޒީރުންގެ މަޖިލީހުގައި ހިމެނިވަޑައިގަންނަވާ ތިން ބޭފުޅަކު މަގާމުން ދުރުކުރުމުގެ މަސައްކަތް ފަށާފައިވާ ކަމަށެވެ. އަދި އެކަން ކުރަނީ އެމްއެމްޕީއާރުސީގެ ހިޔާނާތުގެ ތުހުމަތު އެ ބޭފުޅުންގެ ބޮލުގައި އެޅުވުމަށްފަހު ކަމަށް ތޯރިގު ވިދާޅުވިއެވެ. ތޯރިގު ވިދާޅުވީ ކޮމިއުނިކޭޝަން މިނިސްޓަރު މުހައްމަދު މަލީހު ޖަމާލާ، ފިޝަރީޒް މިނިސްޓަރު ޒަހާ ވަހީދު އަދި ޔޫތު މިނިސްޓަރު އަހުމަދު މަހުލޫފް ވަޒީރުކަމުން ދުރުކުރުމަށް މަސައްކަތް ފަށާފައިވާ ކަމަށެވެ.\n"ކޮމިއުނިކޭޝަން މިނިސްޓަރު މަލީހާ، ފިޝަރީޒް މިނިސްޓަރު ޒަހާއާ، ޔޫތު މިނިސްޓަރު މަހުލޫފް އެމްއެމްޕީއާރުސީގެ މައްސަލައިގެ ތެރޭގައި ބޭރުކޮށްލާނެ ގޮތެއް ހޯދުމުގެ މަސައްކަތް މި ސަރުކާރުން ކުރަނީ. ބޭރުކޮށްލަން ވީނުތޯ.. ކީއްވެތޯ އިސްތިއުފާން ދޭން ނޭންގެނީ. ހަޑި ނަމެއް އަޅުވާފައި، އެމްއެމްޕީއާރުސީގެ ލިސްޓްގެ ތެރޭގައި މި ދެންނެވި ތިން މިނިސްޓަރުން ބޭރުކޮށްލުމުގެ މަސައްކަތް އެމްޑީޕީގެ ތެރެއިން ކުރަމުން ގެންދަނީ. އެ ވެދާނެ އެމްޑީޕީއަށް ނިސްބަތްވާ ވަޒީރުންނަށް ނުވާތީ ކަމަށް." ތޯރިގު ވިދާޅުވިއެވެ.\nތޯރިގު މިހެން ވިދާޅުވުމުން އެމްޑީޕީގެ މެންބަރުން ވަނީ ތޯރިގަކީވެސް އެމްއެމްޕީއާރުސީގެ ކޮރަޕްޝަންގެ ތުހުމަތު ކުރެވޭ މެންބަރެއް ކަމަށް ވިދާޅުވެ ތޯރިގު ދައްކަވަމުން ގެންދަވަނީ މަސްލަހަތު ހިމެނޭ ވާހަކަތަކެއް ކަމަށް ވިދާޅުވެފައެވެ. އެ ވާހަކަތަކަށް ތާއީދުކުރައްވާ މަޖިލީހުގެ ރައީސް ވަނީ މަސްލަހަތު ހިމެނޭ ވާހަކަތައް ނުދެއްކެވުމަށް ތޯރިގަށް ދަންނަވާފައެވެ.\nނަމަވެސް ތޯރިގުގެ ވާހަކަ ހުއްޓާނުލައްވާ ކުރިއަށް ގެންދެވުމުން ތޯރިގުގެ މައިކްގެ އަޑު އަޑާލާ، ވަގުތުން އިށީންދެ ވަޑައިގަތުމަށް މަޖިލީހުގެ ރައީސް އެންގެވިއެވެ.\nކޮމިއުނިކޭޝަން މިނިސްޓަރު މަލީހާ، ފިޝަރީޒް މިނިސްޓަރު ޒަހާއާ، ޔޫތު މިނިސްޓަރު މަހުލޫފް އެމްއެމްޕީއާރުސީގެ މައްސަލައިގެ ތެރޭގައި ބޭރުކޮށްލާނެ ގޮތެއް ހޯދުމުގެ މަސައްކަތް މި ސަރުކާރުން ކުރަނީ. ބޭރުކޮށްލަން ވީނުތޯ.. ކީއްވެތޯ އިސްތިއުފާން ދޭން ނޭންގެނީ. ހަޑި ނަމެއް އަޅުވާފައި، އެމްއެމްޕީއާރުސީގެ ލިސްޓްގެ ތެރޭގައި މި ދެންނެވި ތިން މިނިސްޓަރުން ބޭރުކޮށްލުމުގެ މަސައްކަތް އެމްޑީޕީގެ ތެރެއިން ކުރަމުން ގެންދަނީ. އެ ވެދާނެ އެމްޑީޕީއަށް ނިސްބަތްވާ ވަޒީރުންނަށް ނުވާތީ ކަމަށް\nއަހުމަދު ތޯރިގު | މަހިބަދޫ ދާއިރާގެ މެންބަރު\nފަހުން ލިބިވަޑައިގެންނެވި ފުރުސަތުގައިވެސް ތޯރިގު ވަނީ ސަރުކާރާ، މަޖިލީހުގެ ރައީސް ނަޝީދަށް ފާޑު ވިދާޅުވެ ވާހަކަދައްކަވާފައެވެ. ތޯރިގު ވިދާޅުވީ މި ސަރުކާރު އަބަދުވެސް އުޅެނީ ކޮންމެވެސް މީހެއްގެ ކިބައިން ސަލާމަތް ނުވެގެން ކަމަށެވެ. އެންމެ ފުރަތަމަ މި ސަރުކާރުން އުޅުނީ ހެންވޭރު ހާޖަރާގޭ އަބްދުﷲ ލުތުފީގެ ކިބައިން ސަލާމަތްނުވެގެން ކަމަށާާ މިހާރު ސަރުކާރުން އުޅެނީ އެމްޑީއެންގެ ފައުންޑަރު ޝަހިންދާ އިސްމާއީލްގެ ކިބައިން ސަލާމަތް ނުވެގެން ކަމަށެވެ.\n"މި ސަރުކާރަކީ ހާޖަރާގޭ ބޮޑު ލުތުފީ ކައިރިން ސަލާމަތްނުވި ސަރުކާރެއް، މި ސަރުކާރަކީ އެމްޑީއެން ރިޕޯޓް ލިޔުނު ޝަހިންދާ ކައިރިން ސަލާމަތްނުވި ސަރުކާރެއް. އިއްޒަތްތެރި ރައީސް ތިޔަ އޮންނަވަނީ އަބަދު ސަޖިދާގައި. ތެދުވެވޭ ގަނޑީގައި ތިޔަ ވިދާޅުވަނީ ޝަހިންދާ ބަރާބަރޭ." ސަރުކާރާ، ރައީސް ނަޝީދަށް ފާޑު ވިދާޅުވަމުން ތޯރިގު ވިދާޅުވިއެވެ.\nމި ސަރުކާރަކީ ހާޖަރާގޭ ބޮޑު ލުތުފީ ކައިރިން ސަލާމަތްނުވި ސަރުކާރެއް، މި ސަރުކާރަކީ އެމްޑީއެން ރިޕޯޓް ލިޔުނު ޝަހިންދާ ކައިރިން ސަލާމަތްނުވި ސަރުކާރެއް. އިއްޒަތްތެރި ރައީސް ތިޔަ އޮންނަވަނީ އަބަދު ސަޖިދާގައި. ތެދުވެވޭ ގަނޑީގައި ތިޔަ ވިދާޅުވަނީ ޝަހިންދާ ބަރާބަރޭ\nތޯރިގުއަށް ފަހު މާވަށު ދާއިރާގެ މެންބަރު މުހައްމަދު ސައީދު ވާހަކަދައްކަވަމުން ފެއްޓެވުމުންވެސް މަޖިލީސް ވަނީ ހޫނު ވެފައެވެ. ސައީދު ވިދާޅުވީ ރާއްޖޭގެ އިގްތިސާދު ފުނޑިފައިވާ ކަމަށާ މި ސަރުކާރަށް އިގްތިސާދު ހަމައަކަށް ނޭޅުވުނު ކަމަށެވެ. އަދި އެމްޑީއެންގެ ރިޕޯޓަށް ފިޔަވަޅު އެޅުމަށްވެސް މި ސަރުކާރު ނުކުޅެދިފައިވާ ކަމަށް ވިދާޅުވިއެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ކެބިނެޓް + އަހުމަދު މަހްލޫފު ފިޝަރީޒް އެންޑް އެގްރިކަލްޗާ މިނިސްޓްރީ މުހައްމަދު މަލީހު ޖަމާލް ޒަހާ ވަހީދު\nރައީސް ފިޝަރީޒް އެކްސްޕޯ ފައްޓަވައިދެއްވައިފި


ދެއްވަވާ ނިޢްމަތުގެ ސަބަބުން ނަރަކައަށް ދާނެ މީހުން ގިނަ!: މުފްތީ މެންކް – ދިވެހި ނޫސް\nHome ⁄ ދީން ⁄ ދެއްވަވާ ނިޢްމަތުގެ ސަބަބުން ނަރަކައަށް ދާނެ މީހުން ގިނަ!: މުފްތީ މެންކް\nއިންސާނުން ދުނިޔޭގައި އުޅެމުންދާއިރު ﷲ ތައާލާ ވަރަށް ގިނަ ނިޢްމަތްތައް މިންވަރުކުރައްވަވައެވެ. އެކަމާއި ގުޅިގެން އެއީ ދެއްވެވި ވަރަށް ބޮޑު ނިޢްމަތެއް ކަމަށް ޤަބޫލުކުރެވިދާނެއެވެ. ނަމަވެސް ޙަޤީޤަތުގައި އެފަދަ ބައެއް ކަންކަން ވެގެންދަނީ ތިމާއަށް ލިބޭ އެންމެ ބޮޑު ގެއްލުން ކަމަށެވެ. އެކަމުގެ ވަރަށް އާދައިގެ މިސާލެއް ބުނަން ހެއްޔެވެ؟\nމީހަކަށް ވަރަށް ބޮޑު މުސާރައެއް ލިބިދާނެއެވެ. ނުވަތަ ވިޔަފާރިން ވަރަށް ބޮޑަށް ފައިދާވެދާނެއެވެ. އަތްމައްޗަށް ވަރަށް ގިނަ ފައިސާ އަރަން ފަށައިފާނެއެވެ. އެއިރުން ގިނަ ބައަކަށް ޤަބޫލުކުރެވެނީ އެއީ ދެއްވެވި ވަރަށް ބޮޑު ނިޢްމަތެއް ކަމަށެވެ. ނަމަވެސް ﷲ ގަންދީ ބުނަމެވެ. ގިނަ ބައަކަށް އެކަން ވެގެންދަނީ އެމީހާގެ ހަލާކު ކަމަށެވެ.\n“އެއީ ފައިސާ ލިބެން ފެށީމާ ގިނަ މީހުންނަށް ކުރެވޭ ނުކުރެވޭ ކަމެއްވެސް ނޭނގެ! ކުރަން ފެށެނީ ﷲ ތަޢާލާ ޙަރާމް ކުރެއްވެވި ކަންކަން. އެކަންކަން ނުކުރެވޭނަމަ އެމީހާގެ ޤަދަރެއް އޮންނަ ކަމަކަށްވެސް ނުވިސްނޭ! ނަތީޖާއެއްގެ ގޮތުން އިރުއޮއްސިއްޖެ ނަމަ އުޅޭނީ ކޮންމެވެސް ޙަރާމް ކަމެއް ކުރުމުގަ. ހަފްތާ ބަންދުގަ ދުވާލެއް ރޭގަނޑެއްވެސް ނުބަލާނެ! އަތުން ހޭދަކޮށް އިސްރާފް ކުރެވޭ ވަރެއްވެސް ނޭނގޭނެ! ނަތީޖާއެއްގެ ގޮތުން ކުޑަ ދުވަސްކޮޅެއްގެ ތެރޭގައި ދަރަނިވެރިވެ އަގުވެއްޓި ނިކަމެތިވަނީ ކިތައް މީހުން؟”\nދުނިޔޭގައި އުޅެން ކޮންމެވެސް ވަރަކަށް ފައިސާ ބޭނުންވާނެއެވެ! ޙަލާލު ގޮތުގައި ފައިސާ ހޯދެން އޮތް ނަމަ ގިނަ ފައިސާ ހޯދުމަކީވެސް އެއްވެސް މައްސލައެއް ނޫނެވެ! ނަަމވެސް ޔަޤީންކުރަންވީ ﷲ ތަޢާލާ އާއި ތިމާ އާއި އޮންނަ ގުޅުން ކުޑަވާނެ، ނުވތަ ކެނޑިގެން ހިނގައިދާނެ ގޮތަށް އެއްވެސް ފައިސާއެއް ހޯދައިގެން ނުވާނެކަމެވެ. އަދި ފައިސާ ލިބުމުންވެސް ﷲ ތަޢާލާ އާއި ތިމާ އާއި އޮންނަ ގުޅުން ކުޑަވާނެ، ނުވތަ ކެނޑިގެން ހިނގައިދާނެ ގޮތަށް އެއްވެސް ކަމެއް ކޮށްގެން ނުވާނެ ކަމެވެ.\nމީސްތަކުންނޭވެ! ފައިސާވެރިކަމާއި ޤަދަރާއި މަތީ މަޤާމަކީ ފަޚުރު ކަމުގައި ނުދެކޭށެވެ! ފަޚުރަކީ ފިރިހަމަގޮތުގައި ރަސޫލް (ޞޢވ)ގެ އުންމަތުގެ މީހެއް ކަމުގައިވުން ކަމަށް ދެކޭށެވެ! ކިތަންމެ މަތީ މަޤާމެއް ، ޢިއްޒަތެއް އަދި ކިތަންމެ ބޮޑު ތަނަވަސްކަމެއް ލިބުނު ނަމަވެސް އެއީ ފަޚުރުކަމަށް ނުދެކޭށެވެ! އެއީ ތިބާ އާއި ވަކިވެގްންދާނެ ކަންކަމެވެ.\nއާޚިރަތް އެދޭ މީހާ ދެކެންވާނީ ދެއްވަވާ ކޮންމެ ނިޢްމަތަކީވެސް ކުރިމަތި ކުރައްވަވާ އިމްތިހާނެއް ކަމަށް މަސައްކަތްކުރަންވާނީ އިމްތިޙާނުން ފާސްވުމަށެވެ\n– މުފްތީ މެންކުގެ ދަރުސަކުން\nޢުމަރުގެފާނު މިޞްރުގެ ކުރިސްޓިއަން ރައްޔިތަކަށް އިންސާފު ހޯއްދަވައިދެއްވި ގޮތް


REPORT: Nasheed salaamaiyviyas bahusah adhi nimumeh neiy! | Mihaaru\nކުރީގެ ރައީސް މުހައްމަދު ނަޝީދު. އެމަނިކުފާނުގެ މައްޗަށް އިއްވި 13 އަހަރުގެ ޖަލު ހުކުމް ސުޕްރީމް ކޯޓުގެ ތިން ފަނޑިޔާރުންގެ އިއްތިފާގުން އިއްޔެ ވަނީ ބާތިލްކޮށްފައި. --- ފޮޓޯ: ހުސެއިން ވަހީދު/ މިހާރު\n27 ނޮވެމްބަރ 2018 - 08:32 54 comments\nކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު ގަދަކަމުން ހައްޔަރުކޮށްގެން ސިފައިންގެ މަރުކަޒު، ކ. ގިރިފުށީގައި 22 ދުވަސް ވަންދެން ގެންގުޅުނު މައްސަލައިގައި ކުރީގެ ރައީސް މުހައްމަދު ނަޝީދުގެ މައްޗަށް ޓެރަރިޒަމްގެ ކުށުގައި އިއްވާފައިވާ 13 އަހަރުގެ ޖަލު ހުކުމް ސުޕްރީމް ކޯޓުން ބާތިލް ކުރުމުން ދެ ކަމެއް ސާފުވި އެވެ؛ އެއް ކަމަކީ ޕްރޮސެކިއުޓާ ޖެނެރަލް އޮފީހުން ނަޝީދުގެ މައްޗަށް ޓެރަރިޒަމްގެ ދައުވާ އުފުލީ ސައްހަ އަސާސެއްގެ މައްޗަށް ބިނާނުކޮށް ކަމެވެ. ދެވަނަ ކަމަކީ އަބްދުﷲ ގާޒީ ހައްޔަރުކުރީ ފަނޑިޔާރުންގެ ގާނޫނުގައި ބުނާ އިޖުރާއަތާ ހިލާފަށްކަން އެނގެން އޮތުމެވެ.\nއެމްޑީޕީގެ ތިން އަހަރާއި ހަތަރު މަސް ދުވަހުގެ ވެރިކަމަށް އެންމެ ބޮޑު ލޮޅުމެއް އެރި އެއް ސަބަބަކީ އަބްދުﷲ ގާޒީގެ ހައްޔަރެވެ. އެއީ ނަޝީދަށް އެނގިވަޑައިގެން ހިންގި އަމަލެއްކަން، އެމަނިކުފާނުގެ އެތައް ވާހަކަފުޅަކުން އެނގި ސާބިތުވެ އެވެ. ފުލުހުންނާ ބައްދަލުކުރައްވައި، އެއް ފަހަރު އެމަނިކުފާނު ވިދާޅުވެފައި ވަނީ އަބްދުﷲ ގާޒީއަށް ކްރިމިނަލް ކޯޓާ "100 ފޫޓާ ކައިރިއަށް" ވެސް ދެން ވަޑައިނުގެންނެވޭނެ ކަމަށެވެ. ބޭރުގެ މީޑިއާއަކަށް ދެއްވި އިންޓަވިއުއެއްގައި "ދެން ވެސް އަބްދުﷲ ގާޒީ ހައްޔަރުކުރާނެ" ކަމަށް ވިދާޅުވި އެވެ. އަދި އަބްދުﷲ ގާޒީ ވަގުތުން މިނިވަންކުރަން، ޕީޖީ އާއި ރާއްޖޭގެ ހުރިހާ މަރުހަލާއެއްގެ ކޯޓުތަކުން ނެރުނު އަމުރުތަކަށް، ރައީސުލްޖުމްހޫރިއްޔާގެ ހައިސިއްޔަތުން އަމަލްކުރައްވާފައެއް ނުވެ އެވެ.\nފެބްރުއަރީ7ގެ ހަމަނުޖެހުމަށް މަގުފަހިވީ އަބްދުﷲ ގާޒީ މިނިވަން ކުރަން އިދިކޮޅު ފަރާތްތަކުން ކުރިއަށް ގެންދިޔަ ސިލްސިލާ އެއްވުންތަކާއި އެމްޑީޕީގެ ސަޕޯޓަރުންގެ ކުރިމަތިލުމާ އެކުވެގެންނެވެ. ދެން އޭގެ ތެރެއަށް ފުލުހުންނާއި ސިފައިން، އެންމެ ފަހުން ވަދެ، ތަޅާފޮޅައިހެދި އެވެ. ރައީސްކަމުން ނަޝީދު އިސްތިއުފާ ދެއްވުމާ އެކު ހަމަ އެ ދުވަހު އަބްދުﷲ ގާޒީ ވެސް މިނިވަންވި އެވެ.\nގާނޫނާ ހިލާފަށް އަބްދުﷲ ގާޒީ ހައްޔަރުކުރުމާއި ގާޒީ ދޫކޮށްލަން ކޯޓުތަކުން ކުރި ހުކުމަށް ނަޝީދު ތަބާވެވަޑައިނުގެން މައްސަލައިގައި ދައުވާނުކޮށް ދޫކޮށްލަން އޭރުގެ އިދިކޮޅު ފަރާތްތަކުން ބޭނުމެއް ނުވި އެވެ.\nއަބްދުﷲ ގާޒީ ހައްޔަރުކުރީ ފުލުހުންގެ ވާޖިބަށް ހުރަސް އެޅޭ ގޮތަށް މަސައްކަތް ކުރެއްވުމާއި ފުލުހުންގެ ގާނޫނީ ވާޖިބު އަދާކުރުމުގައި ކްރިމިނަލް ކޯޓުން އެއްބާރުލުން ނުދިނުމާއި މަގާމުގެ ބާރާއި ނުފޫޒު ބޭނުން ކުރައްވައިގެން ފުލުހުންގެ މަސައްކަތަށް ހުރަސް އެޅުމުން ރާއްޖޭގެ ދާހިލީ ހަމަޖެހުން ގެއްލި އަމާން ވެއްޓެއް ގާއިމްކުރަން ފުލުހުން ނުކުޅެދިފައިވާ ކަމަށް ބުނެ އެވެ.\nކްރިމިނަލް ކޯޓުގެ ކުރީގެ އިސް ގާޒީ އަބްދުﷲ މުހައްމަދު.\nޕްރޮސެކިއުޓާ ޖެނެރަލްގެ އޮފީހުން ނަޝީދާ ދެކޮޅަށް ހުޅުމާލެ ކޯޓަށް ފުރަތަމަ އެ މައްސަލަ ހުށަހެޅީ އޭރު އަމަލު ކުރަމުން ދިޔަ ގާނޫނުލްއުގޫބާތުގެ ޗެޕްޓަރު ތިނެއްގެ 81 ވަނަ މާއްދާގެ ދަށުންނެވެ. އެއީ ކުށް ނުކުރާ މީހަކު، ގާނޫނާ ހިލާފުވާ ގޮތަށް، ގަސްދުގައި ހިފައި ހައްޔަރު ކުރުމުގެ ކުށުގެ ދައުވާ އެވެ. ހުޅުމާލެ ކޯޓަށް މައްސަލަ ވެއްދިތާ ތިން އަހަރު ވީއިރު ވެސް، ގާނޫނީ އެކި މައްސަލަތަކާ ހެދި ކުރިއަކަށް ނުގެންދެވުނެވެ.\nދެން ކުރީގެ ރައީސް އަބްދުﷲ ޔާމީންގެ ވެރިކަމުގައި ކުއްލިއަކަށް ފެނުނީ ފެބްރުއަރީ 19، 2015 ގައި ޕީޖީ އޮފީހުން އެ މައްސަލަ އަނބުރާ ނެގި ތަނެވެ. އަދި އޭގެ ތިން ދުވަސް ފަހުން ފެބްރުއަރީ 22 ގައި ނަޝީދުގެ މައްޗަށް ޓެރަރިޒަމްގެ ކުށުގެ ދައުވާ އުފުލަން ކްރިމިނަލް ކޯޓަށް ހުށަހެޅި އެވެ. އެމަނިކުފާނުގެ މައްޗަށް 13 އަހަރުގެ ޖަލު ހުކުމެއް އައީ މާޗް 13، 2015 ގަ އެވެ.\nއެ ހުކުމް ސުޕްރީމް ކޯޓުން އިއްޔެ ބާތިލްކުރީ ޕީޖީ އޮފީހުން އެކަން ހުށައަޅައިގެންނެވެ.\nBREAKING: Nasheed ge jalu hukum Supreme court in baathil koffi\n"ގާޒީ ގިރިފުށީގައި ބެހެއްޓުމަކީ ފޮރުވުމެއް ނޫން"\nސުޕްރީމް ކޯޓުގެ ތިން ފަނޑިޔާރުންގެ އިއްތިފާގުން ނެރުނު ހުކުމްގައި ސާފުވި އެއް ކަމަކީ ޖިނާއީ ދައުވާއެއްގައި އެއްވެސް މީހެއްގެ މައްޗަށް އެމީހަކު ކުރި ކަމަކަށް ތުހުމަތުކުރެވޭ އަމަލަކީ ގާނޫނަކުން ކުށެއްކަމަށް ހަދާފައިވާ އަމަލަކަށް ވާން ޖެހޭނެ ކަމެވެ. ގާނޫނަކުން މަނާކޮށްފައިވާ އަމަލަކަށް ނުވާ ނަމަ، އެމީހެއްގެ މައްޗަށް ދައުވާ އުފުލައި ޖިނާއީ ޝަރީއަތް ހިންގުން ގާނޫނީ ގޮތުން ސައްހަ ނުވާނެ ކަމަށް ވެސް އެ ހުކުމުން އެނގެ އެވެ. އެހެންކަމުން ޕީޖީން އެ މައްސަލަ ފައިލް ކުރުމުގެ އިތުރުން މައުޟޫއީ ގޮތުން އެފަދަ ދައުވާއެއް ބެލުމުގެ އިހްތިސާސް ކޯޓަށް ލިބިގެން ނުވާ ކަމަށް އިޖުރާއީ ގޮތުން ކަނޑައަޅަން ވާނެ ކަމަށް ވެސް ސުޕްރީމް ކޯޓުގެ ހުކުމްގައިވެ އެވެ.\nޓެރަރިޒަމްގެ ގާނޫނުގެ ދެވަނަ މާއްދާގެ (ށ) ގައި ބުނެފައިވަނީ މީހަކު މީހުން ކިޑްނެޕް ކުރުން، ނުވަތަ ގަދަކަމުން ފޮރުވުން، ނުވަތަ ރަހީނުންގެ ގޮތުގައި ހިފެހެއްޓުން ނުވަތަ މިއިން ކަމެއް ކުރަން އުޅުމަކީ ޓެރަރިޒަމްގެ ކުށެއް ކަމަށެވެ. އަދި ޓެރަރިޒަމްގެ ކުށެއްގެ ސަބަބުން މީހެއްގެ ފުރާނައަށް ގެއްލުމެއް ނުލިބޭ ނަމަ، އެ ކުށް ކުރި މީހެއްގެ އަދަބަކީ 10 އަހަރާއި 15 އަހަރާ ދެމެދުގެ މުއްދަތަކަށް ޖަލަށްލުން ނުވަތަ އަރުވާލުން ކަމަށް އެ ގާނޫނުގައި ވަނީ ބަޔާންކޮށްފަ އެވެ.\nސުޕްރީމް ކޯޓުގައި އިއްޔެ އޮތް އަޑުއެހުމަށް ފަހު، ނަޝީދު އާންމުންނާ ސަލާމް ކުރައްވަނީ.-- ފޮޓޯ: ނިޝާން އަލީ /މިހާރު\nއުއްތަމަ ފަނޑިޔާރު އަހުމަދު އަބްދުﷲ ދީދީ އިއްވެވި ހުކުމުގައިވާ ގޮތުން، ސިފައިންގެ ގާނޫނުގެ 22 ވަނަ މާއްދާގެ (ހ) އަދި (ށ) ގެ ދަށުން އެމްއެންޑީއެފަށް ލިބިގެންވާ ބާރުގެ ދަށުން އަބްދުﷲ ގާޒީ ހައްޔަރުކުރި މައްސަލައިގައި ޓެރަރިޒަމްގެ ކުށެއްގެ ގޮތުގައި ކްރިމިނަލް ކޯޓުން މައްސަލަ ބެލީ ސައްހަ އަސާސްތަކެއްގެ މައްޗަށް ކަން ބެލޭނެ ގާނޫނީ އަދި ޝަރުއީ އަސާސެއް ނެތެވެ.\n"ސަބަބަކީ އަބްދުﷲ މުހައްމަދު ހައްޔަރުކޮށް، ގިރިފުށީގައި ބަހައްޓާފައި ހުރުމަކީ ސިފައިންގެ އެންމެ މަތީ ވެރިޔާ ވެސް ހިމެނޭ ގޮތުން ސިފައިންގެ މުއައްސަސާއަށް ނިސްބަތްވާ އެއްވެސް ފަރާތަކުން ފަރުދީ ގޮތުން އެ ފަރާތަށް ލިބިގެންވާ ގާނޫނީ ބާރާއި މަސްއޫލިއްޔަތުގެ ބޭރުން ކޮށްފައިވާ ކަމެއް ކަން ދަލީލުކޮށްދޭ އެއްވެސް ހެއްކެއް ނުވަތަ ގަރީނާއެއް ވިޔަސް ފެންނަން ނެތް،" ކަމަށް ސުޕްރީމް ކޯޓުގެ ފަނޑިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދު އަބްދުﷲ ވެސް ބެއްލެވި މައްސަލައިގެ ހުކުމްގައި ބުނެފައިވެ އެވެ.\nއެ ހުކުމްގައި ކަނޑައަޅާފައިވާ ގޮތުގައި އަބްދުﷲ ގާޒީ ގިރިފުށީގައި ބެހެއްޓީ ސިފައިން ކަމަށް ވީއިރު، އެއީ ކިޑްނެޕް ކުރުމުގެ ނުވަތަ ރަހީނު ކުރުމުގެ ނުވަތަ ގަދަކަމުން ފޮރުވުމުގެ އަމަލެއް ނޫނެވެ. އަދި ކްރިމިނަލް ކޯޓުން ޓެރަރިޒަމްގެ އެ ދައުވާ ބަލައިގަތުމަކީ ބާތިލް އިޖުރާއާތެއް ކަމަށް ވެސް ހުކުމްގައިވެ އެވެ.\nސުޕްރީމް ކޯޓުގެ އެ ހުކުމަށް ތާއީދު ކުރައްވަމުން ގާނޫނީ ވަކީލް މައުމޫން ހަމީދު ވިދާޅުވީ ނަޝީދުގެ މައްޗަށް ހިންގީ ވަރަށް ބޮޑަށް ގޯސް އަދި ކަންބޮޑުވާން ޖެހޭ ޝަރީއަތެއް ކަމަށެވެ. އެއީ އެއްވެސް މިންވަރަކަށް ބެލިޔަސް، އިންސާފުވެރި ޝަރީއަތެއް ނޫން ކަމަށް އޭނާ ވިދާޅުވި އެވެ.\n"ނަޝީދުގެ މައްޗަށް ހިންގީ އިންސާފުވެރި ޝަރީއަތެއް ނޫން. އެއީ ދެބަސްވެވޭނެ ކަމެއް ވެސް ނޫން. އެހެންވީމަ އެ ހުކުމް ޖެހޭނެ ބާތިލްވާން. އެއީ ނުރަނގަޅު ގޮތަކަށް އައިސްފައި އޮތް އެއްޗެއްވީމަ. އެ ޝަރީއަތުގެ އެއްވެސް ކަމެއް ދެމެހެއްޓުމަކީ ދިވެހި ދައުލަތުގެ މަސްލަހަތު އޮތް ކަމެއް ނޫން. ދައުލަތުގެ އެންމެ ބޮޑު އެއް ބަޔަކީ ރައްޔިތުން،" މައުމޫން ވިދާޅުވި އެވެ.\nއެކަމަކު ގާޒީ ހައްޔަރުކުރީ ގާނޫނީ ޝަރުތުތައް ފުރިހަމަނުކޮށް\nޓެރަރިޒަމްގެ ދައުވާއިން ސަލާމަތްވެވަޑައިގަތަސް އަބްދުﷲ ގާޒީ ހައްޔަރުކުރުމުގައި ނަޝީދަށް ރެކިވަޑައިނުގަނެވޭނެ ސަބަބެއް ވެސް އެބަ އޮތެވެ. އަބްދުﷲ ގާޒީގެ މައްސަލަ އެ ނޫން ގޮތަކަށް ވެސް ހައްލުކުރެވެން އޮތް ކަމާއި ސިފައިން މެދުވެރިކޮށް އަބްދުﷲ ގާޒީ ހައްޔަރު ކުރުމަކީ ހެއްދެވުނު ގޯހެއް ކަމަށް އެމަނިކުފާނު އެއްބަސްވެވަޑައިގެންފައިވެ އެވެ.\nނަން ނުޖަހާ ގޮތަށް ވާހަކަ ދެއްކެވި ބައެއް ވަކީލުން "މިހާރު" އަށް ވިދާޅުވި ގޮތުގައި އެމްއެންޑީއެފް މެދުވެރިކޮށް އަބްދުﷲ ގާޒީ ހައްޔަރު ކުރުމަކީ ނަޝީދު ހެއްދެވި ގޯހެކެވެ. އެކަމުގެ ސަބަބުން އަބްދުﷲ ގާޒީގެ އެތައް ހައްގެއް ގެއްލުނުއިރު، އޭނާ އަށް އިންސާފު ލިބެން ޖެހޭނެ ކަމަށް ވެސް އެ ވަކީލުން ވިދާޅުވި އެވެ.\n"އަބްދުﷲ ގާޒީ 22 ދުވަސް ވަންދެން ގިރިފުށީގައި އާއިލާއާ ދުރުގައި، ވަޒީފާ އަދާނުކޮށް ހުރުމުގެ ޒިންމާ ނަންގަވާނީ ކާކު؟ ސިފައިންނާއި ފުލުހުން ވެސް އަމަލު ކުރާނީ އެމީހުންގެ މައްޗަށް ތިބޭ މީހުން އަމުރު ކުރާ ގޮތަކަށް. ނަޝީދު ވަނީ އަބްދުﷲ ގާޒީ ހައްޔަރު ކުރިކަން އެއްބަސްވެވަޑައިގެންފައި. އެހެންވީމަ ގާނޫނާ ހިލާފަށް ކުރި ކުށަށް ދައުވާ ކުރެވެން ޖެހޭނެ،" ވަކީލަކު ވިދާޅުވި އެވެ.\nނަޝީދު ހައްޔަރުކޮށްގެން ގެންދަނީ.\nސުޕްރީމް ކޯޓުގެ ހުކުމްގައި އެންމެ ބޮޑު އެއް ކަމަކަށް ފާހަގަކުރީ ވެސް އަބްދުﷲ ގާޒީ ހައްޔަރު ކުރުމުގެ ކުރިން ފުރިހަމަ ކުރަން ޖެހޭ އިޖުރާއާތުތައް ފުރިހަމަކޮށްފައި ނެތުމެވެ.\nފަނޑިޔާރަކު ޖިނާއީ ކުށެއް ކުރެއްވި ކަމުގެ ތުހުމަތުގައި ހައްޔަރު ކުރަންވާނީ އެ ފަނޑިޔާރަކު މަސައްކަތް ކުރައްވާ ކޯޓަށް ވުރެ މަތީ ކޯޓެއްގެ އަމުރަކަށެވެ. އެފަދަ އަމުރަކަށް ކޯޓުގައި އެދޭނީ އެ މައްސަލައެއް ތަހުގީގު ކުރާ ފަރާތުން ޕީޖީ އަށް ހުށަހެޅުމުން އެކަށީގެންވާ ކަމެއް ކަމަށް ޕީޖީއަށް ފެނިއްޖެ ނަމަ ކަމަށް ފަނޑިޔާރުންގެ ގާނޫނުގައި ބަޔާންކޮށްފައިވެ އެވެ.\nAbdullah gaazee hayyaru kurumakee hedhunu goaheh: Nasheed\nސުޕްރީމް ކޯޓުގެ ހުކުމްގައި ވަނީ އަބްދުﷲ ގާޒީ ހައްޔަރުކުރީ ފަނޑިޔާރުންގެ ގާނޫނާ ހިލާފަށް ކަމަށާއި އެ އަމަލަކީ އެއަށް މަޝްރޫއިއްޔަތަކުން ލިބިގެން ނުވާ ބާތިލް އަމަލެއް ކަމަށެވެ. ނަމަވެސް އެ އަމަލަށް މަޝްރޫއިއްޔަތުކަން ލިބިގެން ނުވުމަކީ ޓެރަރިޒަމްގެ ގާނޫނުގައި ތަޖްރީމް ކޮށްފައިވާ ފަދަ ޓެރަރިޒަމްގެ ކުށެއް ކަމަށް ތަކްޔީފްކޮށް ބަލަން ޖެހޭ ސަބަބެއް ނޫން ކަމަށް ވެސް ހުކުމްގައިވެ އެވެ.\nމައުމޫން ވެސް ވިދާޅުވީ އަބްދުﷲ ގާޒީ ހައްޔަރު ކުރީ ގާނޫނު ހުއްދަ ކުރާ ބަންދެއްގައި ނޫން ކަމަށެވެ. އެހެންވެ، އެކަން ކުރި މީހުންނާ ދެކޮޅަށް އުފުލޭނެ ދައުވާތައް ހުންނާނެ ކަމަށް އޭނާ ވިދާޅުވި އެވެ.\nއަބްދުﷲ ގާޒީ ހައްޔަރު ކުރުމަކީ، މައުމޫން ވިދާޅުވި ގޮތުގައި، ގާނޫނާ ހިލާފަށް ކުރި ކަމަކަށް ވާއިރު، ޒިންމާ ނަގަން ޖެހޭނީ އަމުރު ކުރި މީހާ އެކަންޏެއް ނޫނެވެ. އަބްދުﷲ ގާޒީ ހައްޔަރު ކުރުމުގައި ބައިވެރިވި އެންމެން އެކަމުގެ ޒިންމާ ނަގަން ޖެހޭނެ ކަމަށް އޭނާ ވިދާޅުވި އެވެ.\n"އަމުރު ނެރުނު މީހާ އެކަންޏެއް ނޫން. އަމުރު ތަންފީޒު ކުރި މީހާ، ތަންފީޒު ކުރަން މަގުފަހިކޮށްދިން މީހާ، ހުރިހާ ގޮތަކުން އެހީތެރިވެދިން މީހުންނަކީ ކުށުގެ ބައިވެރިން. އެންމެންގެ މައްޗަށް ދައުވާކޮށްގެން ނޫނީ މިކަހަލަ ކަންތައްތަކެއް ދިވެހި ގައުމުން ނުހުއްޓުވޭނެ،" މައުމޫން ވިދާޅުވި އެވެ.\n"އަޅުގަނޑަށް ދަންނަވަން އެނގޭ އެއްޗަކީ ސިފައިން އަމިއްލައަކަށް އެކަމެއް ނުކުރާނެ ކަން. ފުލުހުން ވެސް އަމިއްލައަކަށް ނޭދޭނެ [އަބްދުﷲ ގާޒީ ހައްޔަރު ކުރަން]. ކޮންމެވެސް ކަންތައްތަކެއް އޭގެ ފަހަތުގައި އެބަހުރި. އެކަމުގެ ތަހުގީގުން ހުރިހާ ކަމެއް ހޯދިފައި ހުންނަން ޖެހޭނީ."\nއިތުރު ލިޔުންތައް ރައީސް މުހައްމަދު ނަޝީދު ކްރިމިނަލް ކޯޓް ސުޕްރީމް ކޯޓް ހައި ކޯޓް އެމްއެންޑީއެފް ގާޒީ އަބްދުﷲ މުހައްމަދު އަބްދުﷲ ގާޒީ ހައްޔަރުކުރުން\nސިޔާސީ ހަޔާތް ނުނިމޭކަން މާ ބޮޑަށް ސާފުވެއްޖެ: ނަޝީދު\nނަޝީދުގެ ޖަލު ހުކުމާ މެދު މާދަމާ ގޮތެއް ނިންމަނީ


Igthisaad kuriaruvanvee, gaumu halaboli kuran veekee eh noon: Economic Minister\nއިގްތިސާދު ކުރިއަރުވަންވީ، ގައުމު ހަލަބޮލިކުރަންވީކީ ނޫން: ސައީދު\nގައުމު ހަލަބޮލި ނުކޮށް، ސަރުކާރާ އެކު އިގްތިސާދު ކުރިއެރުވުމުގެ މަސައްކަތުގައި ހުރިހާ ފަރާތްތަކުން ވެސް ބައިވެރުވުމަށް އިކޮނޮމިކް މިނިސްޓަރު މުހައްމަދު ސައީދު ރޭ ގޮވާލައްވައިފި އެވެ.\nސޭލްސް މަނުން ތަމްރީން ކުރުމަށް ޕްރޮގްރާމެއް ފެށުމަށް ރޭ ދަރުބާރުގޭގައި ބޭއްވި ރަސްމިއްޔާތުގައި އިކޮނޮމިކް މިނިސްޓަރު މުހައްމަދު ސައީދު ވިދާޅުވީ ދުވަހަކު ވެސް ނުފެންނަ ތަރައްގީ ރައީސް އަބްދުﷲ ޔާމީންގެ ވެރިކަމުގައި ފެނިގެންދާނެ ކަމަށެވެ. އަދި މި ސަރުކާރުން މަސައްކަތް ކުރަނީ އިގްތިސާދީ އެޖެންޑާއެއް ކުރިއަށް ނެރެގެން ކަމަށް ސައީދު ވިދާޅުވި އެވެ. އެ ކަންތައްތަކަށް ވިޔަފާރިވެރިންނާއި އެންމެހާ ފަރާތްތަކުން އެއްބާރުލުން ދިނުމަށް ސައީދު އެދިވަޑައިގެންނެވި އެވެ.\nމިނިސްޓަރު ވިދާޅުވި ގޮތުގައި މި ސަރުކާރުން ދިވެހި ރައްޔިތުންނަށް 94000 ވަޒީފާގެ ފުރުސަތު ހޯދައި ދޭނެ އެވެ. އަދި އެ ވައުދު ހާސިލް ކުރުމަށް ކުރަން ހުރި މަސައްކަތްތަކެއް ކިތަންމެ ގިނަ ނަމަވެސް ސަރުކާރުން މަސައްކަތްތަކެއް ކުރާނެ ކަމަށް ސައީދު ވިދާޅުވި އެވެ.\nއޭނާ ވިދާޅުވި ގޮތުގައި ހުއްދަ ނުނަގައި ރާއްޖޭގައި މަސައްކަތްކުރާ ބިދޭސީންގެ ސަބަބުން 1.2 ބިލިއަން ރުފިޔާ އަހަރެއްގެ މައްޗަށް ރާއްޖޭން ބޭރުވެ އެވެ. ނަމަވެސް ދިވެހިން ވަޒީފާތަކަށް ނެރެވިއްޖެ ނަމަ އެކަމަށް ހައްލެއް ހޯދޭނެ ކަމަށް ސައީދު ވިދާޅުވި އެވެ.\n"ޕެންޝަން އޮފީހުގައި 84099 ވަޒީފާ ރަޖިސްޓްރީ ކުރެވިފައިވަނީ ދިވެހިން. ހުއްދަ ނުނަގައި މިއަދުގެ ނިޔަލަށް 84694 ބިދޭސީން މަސައްކަތް ކުރޭ،" މިނިސްޓަރު ވިދާޅުވި އެވެ.\nބިދޭސީންގެ ގިނަ ބަޔަކު މިހާރު މަސައްކަތްކުރާ ކޭޝިއަރުންގެ ވަޒީފާއަށް ދިވެހިން ފައްކާ ކުރުމަށް އިކޮނޮމިކް މިނިސްޓްރީން ފެށި ތަމްރީން ޕްރޮގްރާމުގައި 50 ބައިވެރިން ބައިވެރިވެފައިވެ އެވެ. އެ މިނިސްޓްރީގެ އަމާޒަކީ 2000 ދިވެހިން މި ވަޒީފާތަކަށް ނެރުމެވެ.\nދިރާގުން ސެމްސަންގް ފަހުގެ ފޯނު ޕްރީ އޯޑަރަށް


Masverin ah mi noon gotheh neh?\nމަސްވެރިންނަށް މިނޫން ގޮތެއްނެއް؟\nދޯންޏަކުން ގިނަ އަދަދެއްގެ މަސް ބާނައިގެން ގޮސް މަސް ކިރުވަން އިންތިޒާރުގައި: މަސް ނުކިރި ލަސްވުމުގެ މައްސަލަ ބޮޑު -- ފޮޓޯ: ނަސްރު\nކޮންމެ އަހަރެއްގެ ވެސް ކުރީކޮޅު މަސްވެރިކަން އާދަޔާ ހިލާފަށް ރަނގަޅުވެ އެވެ. އެއީ މާޗް، އޭޕްރީލްގެ މަސްވެރިކަމެވެ. މި އަހަރުގެ ވެސް އާދަޔާ ހިލާފު މަސްވެރިކަން ރަނގަޅުވާ ދުވަސްވަރު މިވަނީ ލައްވާލާފަ އެވެ. އާދަޔާ ހިލާފު މަސްވެރިކަމަށް ރާއްޖެ މިވަނީ ވަދެފަ އެވެ. މިހާރު މަސްވެރިކަން އެންމެ ރަނގަޅު ދެކުނުގެ އަތޮޅުތަކުގައި ބައެއް ދޯނި ފަހަރުން 50 ޓަނުގެ މަސް އެއް ދުވަހެއްގެ މަތިން ބާނާފައިވެ އެވެ. ނުކުންނަ ކޮންމެ ދޯންޏެއްގެ އެންކޮޅު ހުސްކޮށްލައިގެން ނޫނީ އޮޑި ފުރާލައިގެން ނޫނީ މަސް ކިރާކަށް ނުދެ އެވެ، އެކަމަކު ރޯދަ މަހުގެ ދަކައަވީގައި މަސްވެރިން މިކުރާ ބުރަ މަސައްކަތަށް "ހަމަ އަގު" ނުލިބޭ ތާނގައި ގެންނަ މަސްކޮޅު ކިރުވާލައި އަލުން ފުރޭނެ ފަދަ ވެސް ނުވެ މިވަނީ ޝަކުވާ ކޮޅުންލާފަ އެވެ. މިކަމާ ހެދި މަސްވެރިން ތިބީ މާޔޫސްވެ ގޮތް ހުސްވެފަ އެވެ.\n"ސަރުކާރުގަ ބުނެ ދީބަލަ މި ނޫން ގޮތެއް ހަމަ ނެތީ ހޭ؟ މި ނޫން ވަރެއް ހަމަ ދުވަހަކު ވެސް ނުވާނެ ހޭ؟ ރަނގަޅު އަގެއް ނުލިބޭތާނގަ ގެންނަ މަސްކޮޅު ނުކިރިގެން ތިބެން މި ޖެހެނީ ކިޔޫގަ،" މިހާރު ރަނގަޅު ވެފައިވާ އާދަޔާ ހިލާފު މަސްވެރިކަމާ ބެހޭ ގޮތުން މައުލޫމާތެއް ހޯދާލަން ގުޅާލުމާއެކު ވިލިނގިލީ ދޯންޏެއްގެ އޮޑިވެރިއަކު ނަން ނުޖެހުމަށްފަހު ފުރަތަމަ ވެސް ބުނީ މިހެންނެވެ.\nރާއްޖެ އަށް އާދަޔާ ހިލާފު މަސްވެރިކަމެއް ލައްވާލުމާއެކު ސަރުކާރުގެ މަސް ކާރުހާނާތައް މިވަނީ ކޮށިއަރާފަ އެވެ. މިހާރު މަސް ކިރޭނެ ގޮތެއް ނެތެވެ. ނަތީޖާއަކީ ދޯނި ފަހަރު ކިޔޫ އަށް ލައިގެން ފްރީޒިކް ކެޕޭސިޓީ އިން ޖާގަ ހަދަން މިފްކޯއަށް މަޖުބޫރުވުމެވެ. މިއީ ކޮންމެ އަހަރެއްގެ ވެސް ހާލަތެވެ. ރަނގަޅު މަސްވެރިކަމެއް ހަމަ އަންނައިރަށް މަސްވެރިކަން ގެންނަ މަހުގެ 50 ޕަސެންޓުވެސް ގަތުމުގެ ކެޕޭސިޓީއެއް މިފްކޯގައެއް ނުހުރެ އެވެ. އެހެންވެ މަސްކޮޅު ކަނޑައަށް އުކާލުމުގެ މައްސަލަތައް ވެސް ފެންމަތިވެ އެވެ. އެ ހިތްދަތި މަންޒަރު ފެނެ އެވެ.\nމިހާރު މަސްވެރިކަން އާދަޔާ ހިލާފަށް ރަނގަޅުވެފައިވާ ދެކުނުގައި ހުރި މިފްކޯގެ ފުލް ކެޕޭސިޓީއަކީ 420 ޓަނެވެ. ނަމަވެސް އެގޮތް މިގޮތުން ޖާހަ ހަދައިގެން ވޭތުވެދިޔިޔަ ދެ ދުވަހު އެ ކުންފުނިން ވަނީ 1،390 ޓަނުގެ މަސް ކިރާފައިވެ އެވެ. މިހާރު ވެސް ކޫއްޑޫ ބަނދަރުގައި 510 ޓަނުގެ މަސް ނުކިރި އެބަހުއްޓެވެ. ދޯނިތައް އެ ފެކްޓަރީގެ ބަނދަރުގައި ނާއޫމީދުގައި ތިބީ ކިޔޫ ހަދައިގެންނެވެ.\nމަސްވެރިން ބުނާ ގޮތުގައި މަސްކޮޅު ދޯނީގެ ވަތަށް ލައިގެން ތިބުމަކީ އެ މީހުންގެ އާމްދަނީ އަށް ބޮޑު ގެއްލުމެއް ކުރިމަތިވާ ކަމެކެވެ.\nދޯންޏަކުން މަސް ކިރަން ކޫއްޑޫ ބަނދަރުގައި\n"މި މަސްވެރިކަމަކީ އަބަދަކު އޮންނަ ކަމެއް ނޫން. މާދަމާ ވެސް ގަދަވެދާނެ. ނޫނީ ހަމަ ހުރެފަ މަސްވެރިކަން ހިނގައިދާނެ. އެހެންވެ ބޭނޭ ވަގުތު ބާނަން ފުރުުސަތު ނުލިބި އެއްޗެއް ނުލިބޭނެ. މިހާރު މި ވާގޮތަކީ އެބަޖެހޭ ކިޔޫގައި ދެ ތިން ދުވަހު އެންމެ މަދުވެގެން ތިބެން،" މަސް ދޯންޏެއްގެ ކެޔޮޅެއް ބުންޏެވެ.\nމަސް ނުކިރި މަސްވެރިންގެ ޝަކުވާ އިންތިހާ އަށް އޮއްސަމުންދާއިރު މަހުގެ އަގު ދަށްވުމަކީ ވެސް މަސްވެރިންގެ ބޮޑު ޝަކުވާ އެކެވެ. މަސްވެރިކަން ކޮޅުން ނުލައި އަބަދު ކުރަމުން ގެންދަނީ މި ޝަކުވާ އެވެ. އެ މީހުންނަށް ސަރުކާރުން ދޭން ބުނި "ހަމަ އަގު" ލިބޭނީ ކޮން އިރަކުން ހެއްޔެވެ؟ މަސްވެރިންގެ ޕްލެޓްފޯމްތަކާއި ފެކްޓަރީތައް ކޮބައި ހެއްޔެވެ؟\n"މަހުގެ އަގު ދަށްވުމަކީ ބޮޑު ގެއްލުމެއް. މަސް ކޮޅެއް ނުކިރޭ. މަސް ކިރަން ގޮސް ފައްތިޔަ ޖަހައިގެން ތިބެން މި ޖެހެނީ. މި ނޫން ގޮތެއް ހޯދައިދޭން އެބަޖެހޭ. ވެރިކަމަށް އަންނައިރު ކަނޑާހާ ފޮނީގެ މަތިންވެސް ހަނދާން ކުރަން ޖެހޭ،" އެހެން މަސްވެރިއަކު ބުންޏެވެ.\nގިނަ އަދަދެއްގެ މަސް ބާނައިގެން މަސްވެރިން އުފާކުރަނީ: ބާނާ މަސްކޮޅު ނުކިރުމުގެ މައްސަލަ ބޮޑު -- ފޮޓޯ: ޒުވާން މަސްވެރިޔާ\nމަސްވެރިންގެ ދަތިތައް ހައްލު ކުރަން ސަރުކާރުން ދަނީ މަސައްކަތް ކުރަމުންނެވެ. މަސް ގަތުމުގެ ކެޕޭސިޓީ އިތުރު ކުރުމުގެ ގޮތުން މިފްކޯގެ 100 ޓަނުގެ މަސް ކިރޭ "ޖަޒީރާ" ބޯޓު ވެސް ވަނީ ދެކުނަށް ފޮނުވާފަ އެވެ. އަދި ކިޔޫގައި ހުރި އޮޑިފަހަރުގެ މަސް މެނޭޖުކުރުމަށްޓަކައި ދޯންޏަކުން ފަސް ޓަނުގެ މަސް ކިރަން ވެސް ވަނީ ފަށާފަ އެވެ.މިކަން ކުރަނީ މަސް ފްރީޒް ކުރުމަށް ވަގުތު ހޯދުމަށެވެ. ސަބަބަކީ ސަރުކާގައި އެވަތަށް ކެޕޭސިޓީ ނެތުމެވެ. މި ހުރިހާ ކަމަކާއެކު މަސްވެރިންގެ މިހާރުގެ ޝަކުވާ ތަކަށް ވަގުތީ ގޮތުން ނަމަވެސް ހައްލެއް ލިބޭނެ ހެއްޔެވެ؟\nމަސް ނުކިރުމުގެ ޝަކުވާގެ އިތުރުން މަސްވެރިންގެ އަނެއް ޝަކުވާއަކީ ތެލުގެ އަގު ބޮޑުވުމުން ލިބެމުންދާ ގެއްލުމެވެ. ތެލަށް ސަބްސިޑީއެއް ދޭއިރު ދޯންޏަކުން 40،000ރ. އާއި 70،000ރ. ވަރު ހަމައެކަނި ތެލަށް ކަނޑާލަން ޖެހުމަކީ މަސްވެރިންގެ ޖީބަށް ލިބޭ އެއްޗަށް އަންނަ ބޮޑު އުނިކަމެކެވެ. ޑީސަލްގެ އަގު އިންތިހާ އަށް ބޮޑުއިރު މަހުގެ އަގު ދަށްވުމަކީ މަސްވެރިންގެ މަސައްކަތް ދެކޮޅު ނުޖެހިދާނެ ސަބަބެކެވެ. މިކަމަށްވެސް ހައްލު ގެނެސްދެވޭ ތޯ ސަރުކާރުން ވަނީ މަސައްކަތް ފަށާފަ އެވެ. މީގެ އިތުރުން މަސްވެރިންގެ މި ޝަކުވާ ތަކަށް ދާއިމީ ހައްލެއް ގެނެސްދޭން މަސްވެރިކަމުގެ ކެޕޭސިޓީ ވަރުގަދަ ކުރުމަށް ސަރުކާރުން ވަނީ ބޮޑެތި އިންވެސްޓްމަންޓްތަކެއް ވެސް ކޮށްފަ އެވެ. ފެލިވަރު ކެޕޭސިޓީ ބޮޑު ކުރުމުގެ މަޝްރޫއެއް ކުރިއަށް އެބަ ގެންދެ އެވެ.\nމަސްވެރިންގެ ދުވަސް މަސްވެރިން\nލާމުގެ މަސްވެރިޔާވީ ފިޝަރީޒަށް ފިލާވަޅަަކަށް!


ކުޑަކުދިންނަށް ވެކްސިން ދިނުން ލާޒިމް ވެއްޖެ – Dhen.mv\nކުޑަކުދިންނަށް ވެކްސިން ދިނުން ލާޒިމް ވެއްޖެ\nFebruary 20, 2020 - 11:35 am\nމިދިޔަ ނޮވެމްބަރު މަހުގެ 20 ވަނަ ދުވަހު ރައީސް އިބްރާހިމް މުހައްމަދު ސޯލިހު ތަސްދީގުކޮށްދެއްވި ކުޑަކުދިންގެ ހައްގުތައް ރައްކާތެރިކުރުމުގެ ގާނޫނުގެ ދަށުން މިއަދުން ފެށިގެން ކުޑަކުދިންނަށް ވެކްސިން ދިނުން ލާޒިމް ވެއްޖެއެވެ.\nކުޑަކުދިންގެ ހައްގުތައް ރައްކާތެރި ކުރުމުގެ ގާނޫނަށް މިއަދުން ފެށިގެން އަމަލުކުރަން ފަށާއިރު، މި ގާނޫނު ރައްޔިތުންގެ މަޖިލީހުން ފާސްކުރީ ނޮވެމްބަރު މަހުގެ 14 ވަނަ ދުވަހުއެވެ.\nސަރުކާރުގެ ފަރާތުން އައްޑޫ މީދޫ ދާއިރާގެ މެންބަރު ރޮޒައިނާ އާދަމް މަޖިލީހަށް ހުށަހެޅުއްވި އެ ބިލު ފާސްކުރީ 66 މެމްބަރުންގެ އިއްތިފާގުންނެވެ.\nއެ ގާނޫނުގައިވާ ކަންތައްތަކުގެ ތެރޭގައި ކުޑަކުދިން ބަލިތަކުން ސަލާމަތްވާން ޖަހަންޖެހޭ ވެކްސިކް އެކުދިންނަށް ޖެހުމަކީ މައިންބަފައިންގެ ޒިންމާއެއް ކަމަށެވެ. އަދި ވެކްސިން ޖެހުމަށް ކުއްޖާގެ މައިންބަފައިން އުޒުވެރިވުމަކީ މައިންބަފައިންނަށް ލިބިފައިވާ ހައްގެއް ނޫން ކަމަށް ވެސް ވަނީ ކަނޑައަޅާފައެވެ.\nމީގެއިތުރުން ދަރިމައިވުމުން ކުރަން ޖެހޭ ފަރުވާގެ އިތުރުން މައިމީހާގެ ބަނޑުގައި ކުއްޖާ ގަރުބަގަތީއްސުރެ އެކުއްޖާ ވިހެއުމާ ހަމައަށާއި ކުއްޖާ ވިހެއުމަށްފަހު ބޭނުންވާ ފަރުވާއަކީ ކުއްޖާއަށް ލިބިގެންވާ ހައްގެއް ކަމަށާއި އަދި ކުއްޖާ ވިހައިގެން އެކުއްޖާގެ މަންމަގެ އާންމު ސިއްހަތާއި ދުޅަހެޔޮކަން ދެމެހެއްޓުމަށް ކުރަންޖެހޭ އެންމެހައި ފަރުވާތަކަކީވެސް ކުއްޖާގެ ހައްގެއްގެ ގޮތުގައި މި ގާނޫނުގައި ވަނީ ކަނޑައަޅާފައެވެ.\nއެ ގާނޫނު ބުނާގޮތުން ސިއްހީ ގޮތުން ކުއްޖާ ރައްކާތެރި ކުރުމަށް ފިޔަވަޅު އެޅުމުގައި އިހުމާލުވުމުގެ ސަބަބުން ކުއްޖަކަށް ގެއްލުމެއް ލިބިއްޖެ ނަމަ އެއީ ތިން އަހަރަށް ޖަލަށް ލެވޭނެ ކުށެކެވެ.\nއެ ގާނޫނުގައި ބަޔާންކޮށްފައިވާ އެހެން ކަންކަމަށް ބަލާއިރު ކުޑަކުދިންނާ މެދު އިހުމާލުވުމާއި، އަނިޔާގެ އަމަލަކުން ކުޑަކުއްޖަކު ސަލާމަތް ކުރުމަށް އިހުމާލުވުމާއި، ކުޑަކުއްޖަކަށް އަނިޔާކުރުމުގެ ކުށެއް ރިޕޯޓުނުކުރުމަކީ ވެސް ކުށެކެވެ.\nއަދި ކުޑަކުދިންނަށް ހާއްސަ އިސްލާހީ މަރުކަޒުތަކެއް ހެދުމަށާއި، ކުށުގެ ބަންދުގައި ތިބޭ ކުދިންނަށް ތައުލީމު ދިނުން ވެސް ވަނީ ލާޒިމުކޮށްފައެވެ.


SunOnline: Flying schoolun dharivarun vaki kuri nimmumah amalu kurun madu jahssaalaifi\nފްލައިން ސްކޫލުން ދަރިވަރުން ވަކިކުރި ނިންމުމަށް އަމަލުކުރުން މަޑުޖައްސާލައިފި\nމުހައްމަދު އައުޒަމް 24 Oct 2020, 18:29\nއައްޑޫ ސިޓީގައި ހިންގަމުންދާ ފްލައިން ސްކޫލް، އޭޝިއަން އެކެޑެމީ އޮފް އެރޮނޮޓިކްސް (އޭއޭއޭ) އިން ދަރިވަރުން ވަކިކުރި ނިންމުމަށް އަމަލުކުރުން މަޑުޖައްސާލައިފިއެވެ.\nފްލައިން ސްކޫލްގެ ހިންގުން ދޯދިޔާވެ ކުދިންނަށް ކޯސް ފުރިހަމަ ނުކުރެވި ކޯސް ދިގުދަންމާލަމުންދާތީ އެ ސްކޫލްގެ ދަރިވަރުންތަކެއް ހަޔާ އެޑިއުކޭޝަން މިނިސްޓްރީއަށް ޕެޓިޝަނެއް ހުށަހެޅި މައްސަލައިގައި ފަސް ދަރިވަރަކު އިއްޔެ ވަނީ ވަކިކޮށްފައެވެ.\nކޯހުން ވަކިކުރި ދަރިވަރަަކަށް ފޮނުވާފައިވާ ސިޓީއެއްގައި ބުނީ އެ ދަރިވަރު ކޯހުން ވަކިކުރީ ކޯހުގެ މުއްދަަތު ފަހަނަ އަޅާ ދިޔައިރުވެސް ކޯސް ނިމިފައިނުވުމާއި ކިޔެވުމަށް ފަރުވާކުޑަވުމުގެ ސަބަބުން ކަމަށެވެ. ނަަމަވެސް ދަރިވަރު އެކަން ވަނީ ދޮގުކޮށްފައެވެ.\nއޭއޭއީން މިއަދު ދަރިވަރަކަށް ފޮނުވާފައިވާ ސިޓީގައި ބުނީ ފްލައިން ސްކޫލުން ވަކިކުރި މައްސަލައިގެ ނިންމުމަށް އަމަލުކުރުން މަޑުޖައްސާލައިފައިވާ ކަމަށެވެ. އަދި އެ މައްސަލަ ރިވިއު ކޮމެޓީއިން މިހާރު ބަަލަމުންދާ ކަމަށްވެސް އޭއޭއީން ބުނެފައި ވެއެވެ. ދަރިވަރު ކިޔެވުމަށް ފަރުވާކުޑަކަމަށްވެސް ހަމަ އެ ސިޓީގައި އަނެއްކާވެސް ބުނެފައިވެއެވެ.\nދަރިވަރުން ވަކިކުރި ނިންމުން ބަދަލުކުރުމަށް ޓްރާންސްޕޯޓް މިނިސްޓްރީއިންވެސް ވަނީ އެ ސްކޫލަށްވެސް އަންގައިފައެވެ.\nދަރިވަރުންނަށް ދިމާވެފައިވާ ދަތިތަކަށް ހައްލެއް ހޯދައި ދިނުމުގެ ގޮތުން އެ އެކެޑެމީގައި ކިޔަވާ ދަރިވަރުންގެ ލޯންތައް ދެއްކުން ހަޔާ އެޑިއުކޭޝަން މިނިސްޓްރީން މިހާރު ވަނީ ކޯސް ނިންމާތާ ހަ މަސް ދުވަހަށް ފަސްވެސް ކޮށްދީފައެވެ.


މިއަދުން ފެށިގެން އިކޮނޮމިކް މިނިސްޓްރީ ދޫކުރަމުން އައި ހުއްދަތައް ދޫކުރާނީ ފުލުހުން – Dhen.mv\nމިއަދުން ފެށިގެން އިކޮނޮމިކް މިނިސްޓްރީ ދޫކުރަމުން އައި ހުއްދަތައް ދޫކުރާނީ ފުލުހުން\nJune 5, 2020 - 11:01 am\nމިއަދުން ފެށިގެން އިކޮނޮމިކް މިނިސްޓްރީން ވިޔަފާރިތަކަށާއި ކުންފުނިތަކަށް ދޫކުރާ ހުއްދަ ދޫކުރާނީ ފުލުހުން ކަމަށް އެ މިނިސްޓްރީން ބުނެފިއެވެ.\nެރޭ ބޭއްވި ނޫސްވެރިންގެ ބައްދަލުވުމުގައި ވާހަކަ ދައްކަވަމުން އިކޮނޮމިކް މިނިސްޓްރީގެ ރެޖިސްޓްރާ އޮފް ކޮމްޕެނީސް، މަރިޔަމް ވިސާމް ވިދާޅުވީ، އިކޮނޮމިކް މިނިސްޓްރީ އިން ހޯދަމުން އައި ހުއްދަ މިހާރު ހޯދަން ޖެހޭނީ ފުލުހުން މެދުވެރިކޮށް ކަމަށާއި މިހާތަނަށް ހުއްދަ ހޯދުމަށް ހުށައަޅާފައިވާ މީހުން ވެސް މައުލޫމާތު ހިއްސާކުރަން ޖެހޭނީ ފުލުހުން މެދުވެރިކޮށް ކަމަށެވެ. އެހެން ނަމަވެސް ކުރިން މިނިސްޓްރީއަށް ހުއްދަ އަށް އެދި ހުށައެޅި މީހުން އަލުން ހުށައަޅަން ނުޖެހޭނެ ކަމަށް ވިސާމް ވިދާޅުވި އެވެ.\nވިސާމް ވިދާޅުވީ ފުލުހުން ހުއްދަދޭނީ ޕްރިއިވެޓް ކުންފުނިތަކާއި އޮފީސްތައް އަދި ވިޔަފާރިތަށް ހުޅުވުމުގެ ހުއްދަ ދޭ ހުއްދަ ކަމަށެވެ. އަދި ކުރިން ވަކި ކަސްޓަމަރުންނަށް ހުޅުވާލައިގެން މުދާ ވިއްކާ ވިޔަފާރިތަކަށް ސިޓީ ކައުންސިލުން ދޫކުރަމުން އައި ހުއްދަތަކަށް ވެސް އެދެންޖެހޭނީ ފުލުހަށްކަން ވިސާމް ވަނީ ފާހަގަކުރައްވާފަ އެވެ.\n"މިގެނައި ބަދަލާއި އެކު ކަސްޓަމަރަށް ހުޅުވާލައިގެން ވިޔަފާރި ކުރަން ބޭނުންވާ މީހުންނާއި ހަމައެކަނި ޑެލިވަރީގެ ހިދުމަތްދޭ ތަންތަން ކަމުގައިވާ ފިހާރަތަކާއި ސުޕަމާޓް ތަކާއި ފާމަސީތަކުގެ އިތުރުން ދިވެހި ބޭސް ފިހާރަތަކާއި ބުކްޝޮޕްތައް އަދި ބޭކަރީ އާއި ކުޑަކުދިންގެ އެއްޗެހި ވިއްކާތަންތަންނަށް ވެސް ދެން ހުއްދަ ދޫކުރާނީ ފުލުހުން." އޭނާ ވިދާޅުވިއެވެ.\nމީގެ އިތުރުން ސައި ހޮޓާ ތަކާއި ރެސްޓޯރަންޓްތައް އަދި ގޭބިސީތަކަށް ބޭނުންވާ އިލެކްޓްރޯނިކް ސާމާނާއި ކުޅިވަރު ކުޅޭ އެއްޗެއްސާއި ފޮތި، އަންނައުނު ފަދަ އެއްޗެހި ވިއްކާ ތަންތަނުން ވެސް ކުރިއަށް އޮތް ތަނުގައި ޖެހޭނީ ފުލުހުންގެ ޕޯޓަލް މެދުވެރިކޮށް ހުއްދައަށް އެދެން ކަމަށް ވިސާމް ވިދާޅުވި އެވެ. އަދިި މޯބައިލް ފޯނާއި މެއިންޓެއިނަންސް ވިޔަފާރި ކުރާ މީހުންވެސް އެދެންޖެހޭނީ ފުލުހުންގެ ހުއްދައަށްކަމަސް ވިސާމް ވަނީ ފާހަގަ ކުރައްވާފަ އެވެ.\nވިސާމް ވިދާޅުވީ ހުއްދަ ދޫކުރާއިރު މުވައްޒަފުން ޕެންޝަން އޮފީހުގައި ރަޖިސްޓްރީކޮށްފައިވޭތޯ ބަލާނެ ކަމަށާއި ބިދޭސީ މުވައްޒަފެއްނަމަ އެމްޕްލޯއިމަންޓް އެޕްރޫވް އޮތްތޯ އާއި ރެގިއުލަރައިޒޭޝަން ޕްރޮގްރާމުގައި ބައިވެރިވެފައިވޭތޯ ބަލާނެ ކަމަށެވެ.


ބަރަކާތްތެރި ރަމަޟާން މަހު މިސްކިތްތަކަށް ނަމާދަށް ދާ މީހުންގެ އަދަދު އިތުރުވެ، މިސްކިތްތައް ފުރި މިސްކިތުން ބޭރުގައިވެސް ސަފުތައް ހަދާ\nމެއި 20، 2018؛ ރަމަޟާންމަހު ބަޔަކު މިސްކިތުގައި ޖަމާޢަތުގައި ނަމާދުކުރަނީ، ކޮންމެ އަހަރެއްގެވެސް ރަމަޟާންމަހަކީ ދިވެހިން އަޅުކަމުގައި ވަރަށްބޮޑަށް ޝާމިލްވެ އުޅޭ މަހެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހު ބަޔަކު މިސްކިތުގައި ޖަމާޢަތުގައި ނަމާދުކުރަނީ. ކޮންމެ އަހަރެއްގެވެސް ރަމަޟާންމަހަކީ ދިވެހިން އަޅުކަމުގައި ވަރަށްބޮޑަށް ޝާމިލްވެ އުޅޭ މަހެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހުގައި މީހަކު މިސްކިތުގައި ގުރުއާން ކިޔަވަނީ، ކޮންމެ އަހަރެއްގެވެސް ރަމަޟާންމަހަކީ ދިވެހިން އަޅުކަމުގައި ވަރަށްބޮޑަށް ޝާމިލްވެ އުޅޭ މަހެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހުގައި މީހަކު މިސްކިތުގައި ޤުރުއާން ކިޔަވަނީ. ކޮންމެ އަހަރެއްގެވެސް ރަމަޟާންމަހަކީ ދިވެހިން އަޅުކަމުގައި ވަރަށްބޮޑަށް ޝާމިލްވެ އުޅޭ މަހެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހު ދީނީ ޢިލްމުވެރިޔަކު މިސްކިތުގައި ދީނީ ނަސޭހަތް ދެނީ. ކޮންމެ އަހަރެއްގެވެސް ރަމަޟާންމަހު މިސްކިތްތަކުގައި ދީނީ ދަރުސް ދިނުމަކީ އާއްމު ކަމެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހު މީހަކު މިސްކިތުގައި ނަމާދުކުރަނީ. ކޮންމެ އަހަރެއްގެވެސް ރަމަޟާންމަހަކީ ދިވެހިން އަޅުކަމުގައި ވަރަށްބޮޑަށް ޝާމިލްވެ އުޅޭ މަހެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހު މީހަކު މިސްކިތް ފުރުމާއި ގުޅިގެން މަގުމަތީގައި ނަމާދުކުރަނީ. ކޮންމެ އަހަރެއްގެވެސް ރަމަޟާންމަހަކީ ދިވެހިން އަޅުކަމުގައި ވަރަށްބޮޑަށް ޝާމިލްވެ އުޅޭ މަހެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހު މީހަކު މިސްކިތުގައި އޭނާގެ ދަރިފުޅާއިއެކު ނަމާދުކުރަނީ. ރަމަޟާން މަހަކީ ކުޑަކުދިން އަޅުކަމާއި ގާތްކޮށްދޭ މަހެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހުގައި މީހަކު މިސްކިތުގައި ދުޢާ ކުރަނީ. ކޮންމެ އަހަރެއްގެވެސް ރަމަޟާންމަހަކީ ދިވެހިން އަޅުކަމުގައި ވަރަށްބޮޑަށް ޝާމިލްވެ އުޅޭ މަހެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ\nމެއި 20، 2018؛ ރަމަޟާންމަހުގައި ބަޔަކު މިސްކިތުގައި ޤުރުއާން ކިޔަވަނީ. ރަމަޟާން މަހު ކޮންމެ ނަމާދެއްގެ ފަހުގައި މިސްކިތުގައި ޤުރުއާން ކިޔަވަން މީހުން ތިބޭ މަންޒަރަކީ އާއްމު މަންޒަރެއް -- ފޮޓޯ: މުހައްމަދު ޝަރުހާން / ރާއްޖެ އެމްވީ


އުގެނުމަކީ އިންސާނުންނަށް އެކަނި އޮންނަ ކަމެއްނޫން – Vedhun\nއަފްރާޚް June 4, 2013 އުގެނުމަކީ އިންސާނުންނަށް އެކަނި އޮންނަ ކަމެއްނޫން2013-06-04T04:13:00+00:00 ތަފާތު މައުލޫމާތު4Comments\nއުޑުމަތިން ވިދުވަރެއް ވިދާލައިފި ނަމަ އޭގެ ފަހަތުން ގުގުރީގެ އަޑު އިވޭނެކަން އަޅުގަނޑުމެން އެންމެންވެސް ދަނެއެވެ. ކަމެއް ވެއްޖެ ނަމަ އެކަމަކާއި ގުޅިގެން ދެންވާނީ މިހެންކަން އެނގޭ ވަރަށް ގިނަ މީހުން ތިބެއެވެ. އަދި ބައެއް ފަހަރު ހީކުރާ ގޮތާއި ޚިލާފްވާ ފަހަރުވެސް އަތުވެދާނެއެވެ. މިކަންކަމަށް އާޖުފާޖު އެނގުމޭވެސް ކިޔާއުޅެއެވެ. އާއްމު ގޮތެއްގައި ކަންކަން ދަސްކުރަން ނުވަތަ އެކަންކަމުން ތަމްރީން ލިބިގަތުމަށް ފަސޭހަވެގެން ދަނީ ވަކިނިޒާމެއްގެ ތެރެއިން ވަކި ޤަވާއިދަކުން ވާކަންކަމުންނެވެ. ކުރިން ދެންނެވި ފަދައިން އިވޭ ގުގުރީގެ އަޑުގެ ބާރުމިން ގުޅިފައިވަނީ ފެންނަ ވިދުވަރުގެ އަލިކަން ނުވަތަ ފަނޑުކަމާއެވެ. ބާރަށް ވިދާލައިފި ނަމަ އަޅުގަނޑުމެން އެންމެނަށްވެސް ބޭއިހިތިޔާރުގައި ބާރު ގުގުރިއެއް ޖަހަން އުޅޭތީ އެކަމަށް ތަބާވެވެއެވެ. އެއީ ތުއްތު އިރުން ފެށިގެން ތަމްރީން ވެފައިވާ ތަމްރީންވުމެކެވެ. އަދި އަށަގަނެފައިވާ އާދައެކެވެ.\nހަމަ މިއާއި އެކު ވަކި ނިޒާމެއް ނެތި އެއްވެސް ޤަވާއިދެއް ނެތި ހިންގަމުންދާ ކަމެއް ދަސްކުރަން އުދަގޫވެއެވެ. ނަމަވެސް އެކަންކަންވެސް ގިނަ ވަގުތުން ނުވަތަ ގިނަ ދުވަހުން ދަސްވެއެވެ. ކަންކަން ދަސްކުރުމާއި އާދަކާދައަށް ތަބާވުމަކީ ހަމަ އެކަނި އަޅުގަނޑުމެން އިންސާނުންގެ ކިބައިގައި ހުންނަކަމެއް ނޫނެވެ. ކަންކަމަށް ހޭނުމައި ކަންކަން ދަސްކޮށް ތަމްރީން ލިބިގަތުމަކީ ދިރޭތަކެތީގެ މުޅި ނަސްލަށް ބިނަވެފައިވާކަމެކެވެ. އަޅުގަނޑުމެން ކުޑައިރު ކިޔެވި “ހިންޏަކީ މިސާލެކޭ” މިޅެންބައިތުގައި ހިނި ވާރޭމޫސުމަށް ތައްޔަރުވާ ވަހަކައާއި ފިންޏަށާއި ގިންޏަށް ބަލާ ވާހަކަތައް އޮވެއެވެ. ސައިންޓިފިކް ނަޒަރަކުން ނުވިސްނި ކަމުގައި ވީނަމަވެސް އަޅުގަނޑުމެންގެ ކާބަފައިން ލިޔެފައިވާ އެޅެންބައިތުންވެސް ދޭހަކޮށްދެނީ ދިރޭތަކެތީގެ ނަސްލުގައި ހިމެނޭ ބައެއްތަކެއްޗަކީވެސް ދަސްކުރުމުގެ ބަރު ލިބިގެންވާ ތަކެތިކަމާއި އެތަކެތިވެސް ދުނިޔޭގެ އާދަކާދައަށް ހޭނި ތައްޔާރުވާކަމެވެ.\nއުގެނެނީ ކިހިނެތްކަމާއި އަދި އާޖުފާޖު ދަސްކުރުމާއި ބެހޭ ގޮތުން މޮޅަތި އެދުރުން ސައިންޓިފިކް ގޮތުންވެސް ތަފާތު އެކިއެކި ނަޒަރިޔާތުތައް ވަނީ ތައާރަފް ކޮށްފައެވެ. އަދި އެކަން ޔަޤީން ކޮށްދިނުމަށްޓަކައި އެމީހުން ވަނީ ތުއްތު ކުދިންނާއި އެކިއެކި ޖަނަވާރު ބޭނުންކޮށްގެން ލެބޯޓަރީ ތަހްލީލުތައްކޮށް ސައިންޓިފިކް ގޮތުން ދުނިޔެއަށް ހާމަ ކޮށްދީފައެވެ. އެގޮތުން މަސްހޫރު އެކްސްޕެރިމަންޓް ތަކުގެތެރޭގައި ރަޝިއާގެ މަސްހޫރު ސައިކޮލަޖިސްޓެއްކަމަށްވާ އިވާން ޕަވްލޯވް ހެދި އެކްސްޕެރިމަންޓް ފާހަގަކޮށްލެވެއެވެ. އޭނާ މިތަހުލީލުގައި ބޭނުންކުރީ ކުއްތާ އަކާއި ރަނގަބީލަކާއި ކާނާ އަޅާފައިވާތައްޓެކެވެ. ކުއްތާ ބަނޑު ހައިކުރުވާފައި ކާއެއްޗެހި އެއަށް ދައްކައެވެ. އެފެނުމުން ކާއެއްޗެއްސަށް އޭތި ބޭނުންވަކަމާއި އެކުއްތާ ކުޅު ދިޔާވާކަން ދެނެގަތެވެ. ދެން އެހެން ދުވަހެއްގައި ރަނގަބީލެއް ޖެހިއެވެ. ރަނގަބީލު ޖެހުމުން އެއަށް އެއްވެސް އަސަރެއް ނުކުރިއެވެ. ދެން ރަނގަބީލު ޖެހުމަށް ފަހު ކާއެއްޗެހި ވެއްދުމުގައި ދުވަސްތައް ވޭތުކުރިއެވެ. އެގޮތުން އެކުއްތާ އެކަމަށް ހޭނި ތަމްރީން ވުމުން ރަނގަބީލުގެ އަޑާއި އެކު ކުޅުދިޔާވެ ކައެއްޗެއްސަށް ބޭނުންވާކަން ތަހުލީލުން ދެއްކިއެވެ. ދެންވާން އުޅެނީ ކިހިނެތްކަން އެކުއްތާވެސް ދެނެގަތެވެ. އެހެންކަމުން ދެންވަނީ ކިހިނެތްކަން ނުވަތަ ދެންވެދާނެ ގޮތަކީ ކޮބައިކަން އެނގެނީ ކުރިން ކުރެވިފައިވާ ތަޖުރިބާތަކުގެ އަލީގައެވެ.\nއަޅުގަނޑުމެން ދިވެހިންނަކީ ކުރީ ޒަމާނުގައި މާމޮޅު ސައިންޓިސްޓުން ތަކަކަށް ނުވިކަމުގައި ވީނަމަވެސް ކުއްތާ ބޭނުންކޮށްގެން ރަޝިއާގެ ޕަވްލޯވް ހެދި ތަހުލީލާއި އެއްފަދަ ކަންކަން ތުއްތުއިރުގައި ލޯމަތިން ދިޔައީ ފެންނަމުންނެވެ. ރަށްރަށުގައި ކުޅުކުޅުހާ މަގުމައްޗަށް ދޫކޮށްލައިގެން ގެންގުޅުނު ޒަމާނުގައި ކޮންމެ ދުވަހަކު ހެނދުނު ކަންއަޅާފައި އެތަކެއްޗަށް އެނގުމަށްޓަކައި އެކިރަށްރަށުގައި އެކިގޮތަށް ގޮވަމުން ގެންދިޔައެވެ. އަޅުގަނޑަށް އަޑު އިވިފައި އޮތީ “ބާބަ އަހަ އަހަ” މިފަދައިން ގޮވާ އަޑެވެ. އަޅުގަނޑުވެސް އޭރު އެހެން އެގޮތަށް އެބަސް ބޭނުންކޮށް ތަޖުރިބާ ކުރީމެވެ. މާދުރުގައި ހުންނަ ކުކުޅުތައްވެސް ކާއެއްޗެހި ތައްޔާރުވީ ކަމަށްބަލާފައި ދުވެފައި އެތަނަށް އާދެއެވެ. އެއީ އޭއްޗެތިވެސް ދެންވާނެ ގޮތް ދަސްކޮށްފައިވާތީއެވެ. ރަޝިޔާގެ ސައިންޓިސްޓް ފަދައިން އެކަން ހިނގާގޮތް އިލުމެއްގެ ގޮތުގައި އަޅުގަނޑުމެންނަށް އޭރު ލިޔެވިފައި ނެތީއެވެ.\nވީމާ އާޖުފާޖު އެނގުމަކީ ދުނިޔޭގައި ހިނގާ ކަންކަން އެނގި ދެން ނިކުންނާނެ ނަތީޖާވެސް ދިރާސާކުރަން އެނގުމެވެ. އަދި އާދަކާދައިގެން މަތިން ދަސްވެފައި ހުންނަ ދަސްވުންތައް ތަޖުރިބާކުރެވިފައިވާ ތަޖުރިބާ ތަކަކީ މުހިންމު އެއްޗެކެވެ. މިކަމަކީ ހަމައެކަނި އިންސާނުންނަށް އޮންނަ ކަމެއް ނޫނެވެ.\nAnonymous - June 8th, 2013 at 1:24 am none Comment author #48 on އުގެނުމަކީ އިންސާނުންނަށް އެކަނި އޮންނަ ކަމެއްނޫން by Vedhun\nAnonymous - June 9th, 2013 at 12:57 am none Comment author #47 on އުގެނުމަކީ އިންސާނުންނަށް އެކަނި އޮންނަ ކަމެއްނޫން by Vedhun\nfont kamaku nudhe. mashah google chrome in link thah nufene :/ _kujjeh-\nMohamed Afrah - June 9th, 2013 at 1:01 am none Comment author #46 on އުގެނުމަކީ އިންސާނުންނަށް އެކަނި އޮންނަ ކަމެއްނޫން by Vedhun\nchrome remove kollafa alun alhaalaba eyrun baraabaruvaane,,, nuvejjeya mail kolla\nVaadhoo - April 9th, 2014 at 2:13 am none Comment author #39 on އުގެނުމަކީ އިންސާނުންނަށް އެކަނި އޮންނަ ކަމެއްނޫން by Vedhun\nއައިކީ އެނބުރިއައުން »


» ޒިމްބާބުވޭގެ މުފްތީ ރާއްޖެ ވަޑައިގަންނަވަނީ\nޒިމްބާބުވޭގެ މުފްތީ ފަޟީލަތުއްޝައިޚް އިސްމާޢީލު މޫސާ މެންކު، މިއަންނަ ޑިސެމްބަރު މަހުގެ ތެރޭގައި ރާއްޖެވަޑައިގަންނަވާގޮތަށް ވަނީ ހަމަޖެހިފައިވާކަމަށް މިނިސްޓްރީ އޮފް އިސްލާމިކް އެފެއާޒުން ހާމަކުރައްވައިފިއެވެ. މިނިސްޓަރ އޮފް އިސްލާމިކް އެފެއަޒް ޑރ.ޢަބްދުލްމަޖީދު ޢަބްދުލްބާރީގެ ދަޢުވަތަކަށް ކުރައްވާ މިދަތުރުފުޅުގައި މުފްތީ އިސްމާޢީލު މެންކު ރާއްޖޭގައި ދަރުސެއް ދެއްވުމަށް ވަނީ ހަމަޖެހިފައިވާ ކަމަށްވެސް އިސްލާމިކް މިނިސްޓްރީން ހާމަކުރައްވައެވެ.\n» އިސްލާމިކް މިނިސްޓްރީގެ ނޫސްބަޔާން: އެއްވެސް މީހަކަށް ނަހަމަގޮތުގައި ޒަކާތުގެ ފައިސާއިން ހޭދަކުރެވިފައި ނޯންނާނެއެވެ.\n2011އޮކްޓޯބަރ 13 ވީ ބުރާސްފަތި ދުވަހުގެ ހަވީރު ނޫހުގައި "ޒަކާތު ފަންޑުން ގިނަ ޢަދަދެއްގެ ފައިސާ ޝޭޚް ޝަހީމުގެ ރަށަށް" މިސުރުޚީގެ ދަށުން ލިޔެފައިވާ ލިޔުމަކީ ޙަޤީޤަތް އޮޅޭފަދަ ގޮތަކަށް ލިޔެފައިވާ ލިޔުމެކެވެ. މިލިޔުމުގައި ޒަކާތުފައިސާ ދޫކުރުމުގައި ނަހަމަ ގޮތްތަކަކަށް ޢަމަލުކުރެވިފައިވާކަމުގެ ތުހުމަތުގެ އިގިލި މިނިސްޓްރީ އޮފް އިސްލާމިކް އެފެއާޒަށް ދިއްކޮށްފައިވެއެވެ. އެހެންކަމުން މިއީ ވަރަށް ޒިންމާދާރުކަން ކުޑަ ލިޔުމެއްކަމުގައި ދެކެމެވެ.\n» ޞަޙީޙުލް ބުޚާރީގެ ދިވެހިތަރުޖަމާގެ ފުރަތަމަ ވޮލިޔުމް ނެރެނީ\nކީރިތި ޤުރްއާނަށްފަހު އެންމެ ޞައްޙަ ދެފޮތުގެ ތެރެއިން އެއްފޮތްކަމުގައިވާ ބުޚާރީގެ ފުރަތަމަ ޖިލްދުގެ ދިވެހި ތަރުޖަމާ ނެރުއްވުން މާދަމާ އޮންނާނެކަމަށް އިސްލާމިކް މިނިސްޓްރީން ހާމަކޮށްފިއެވެ. މިއީ ފަޟީލަތުއްޝައިޚް ފައްޔާޟް ޢަލީ ތައްއްޔާރުކުރައްވާފައިވާ ފޮތެކެވެ. މިނިސްޓްރީ އޮފް އިސްލާމިކް އެފެއާޒްގެ ފަރާތުން މިފޮތް ނެރުމަށް ހަމަޖެހިފައިވަނީ 14 އޮކްޓޯބަރ 2011 ވާ ހުކުރު ދުވަހުގެ ރޭ އިސްލާމީ މަރުކަޒުގައި ކަމަށް އެމިނިސްޓްރީގެ ވެބްސައިޓްގައި ވެއެވެ.\n» 1432 ވަނަ އަހަރަށް ނޫރުލްއިސްލާމްގެ ޙައްޖު ޞަފްޙާތައް ލޯންޗުކުރެވިއްޖެ الحمد لله\nﷲ ސުބްޙާނަހޫ ވަތަޢާލާގެ ރަޙްމަތާއި ފަޟްލު ވަންތަކަމުން، ނޫރުލް އިސްލާމްގެ ޙައްޖު ވެބްސައިޓް ބޮޑެތި ބަދަލުތަކަކާއެކު ދުނިޔެއަށް މިނޭވާލަނީ، ޙައްޖުގެ އަޅުކަން އަދާކުރުމަށް މައްކާއަށް ދަތުރު ކުރުމަށް މުސްލިމުން، ދުނިޔޭގެ އެކި ކަންކޮޅުތަކުން މިސްރާބު ޖަހާފައިވާ ވަގުތެއްގައެވެ. މި ވެބްސައިޓްގައި ޙައްޖުވެރިންނަށް ބޭނުންތެރި ތަފާތު މަޢުލޫމާތާއި ނަސޭހަތާއި އިރުޝާދުތައް އެކުލެވިގެންވާނެއެވެ. އަދި އިރާދަކުރެއްވިއްޔާ އިތުރު ބައިތައް ސައިޓަށް އިތުރު ކުރެވެމުން ދާނެއެވެ.\n» މަޝްހޫރުދާޢީ ޢަބްދުއްރަޙީމް ގްރީންގެ ބައްޕާފުޅު އިސްލާމްވިތާ 10 ދުވަހުގެ ތެރޭގައި އަވަހާރަވެއްޖެ\nއިސްލާމްދީނުގެ ދަޢުވަތުގައި އަވަދިނެތި މަސައްކަތްކުރަމުން އަންނަ، އަދި ދުނިޔޭގެ ގިނަ މުސްލިމުންގެ މެދުގައި، ޚާއްޞަކޮށް ޔޫރަޕާއި އޮސްޓްރޭލިޔާ އަދި އެމެރިކާގެ މުސްލިމް ޒުވާނުންގެ މެދުގައި މަޤްބޫލު ބޭފުޅެއް ކަމުގައިވާ، އިނގިރޭސި މަޝްހޫރު ދާޢީ، ޝޭޚް ޢަބްދުއްރަޙީމް ގްރީންގެ ބައްޕާފުޅު އިސްލާމްވެވަޑައިގެންނެވިތާ 10 ދުވަސް ފަހުން އަވަހާރަވެއްޖެއެވެ.\n» ފަސްނަމާދުގެ މިސާލު - ނަބަވީ ދޫފުޅުން\nއިސްލާމްދީން އެއެއްޗެއްގެ މައްޗަށް ބިނާވެގެންވާ ދީނުގެ ތަނބެވެ. އަޅާއާއި ކާފިރުކަމާއި ދެމެދުގައިވާ ހުރަހެވެ. އެ ދޫކޮށްލައިފި މީހާ ދީން މުގުރައިފިއެވެ. އެ ޤާއިމުކޮށްފި މީހާ ދީން ޤާއިމުކޮށްފިއެވެ. ރެއާއި ދުވާލު5ފަހަރު ތަކުރާރުވާ ގޮތަށް ފަރުޟު ކުރެއްވިގެންވާ ފަރުޟެކެވެ. އެއާމެދު ވާރިދުވެގެން އައިސްފައިވާ އަޘަރުތަކާމެދު ގިނަ މީހުންވަނީ ޣާފިލުވެގެންނެވެ. އޭގެ މަޤާމާއި ޤަދަރާމެދު ގިނަ މީހުންވަނީ ޣާފިލުވެގެންނެވެ. އޭގެ ޙުކުމްތަކާއި ޙިކުމަތްތަކާއި އެއަށް ދޭންޖެހޭ ޢިނާޔަތާމެދު ގިނަ މީހުންވަނީ ޣާފިލުވެގެންނެވެ.\n» ކުއްލި ޚަބަރު: މަދީނާގެ އިސްލާމިކް ޔުނިވާސިޓީއިން މި އަހަރު ސްކޮލާޝިޕް ލިބުނު ދަރިވަރުންގެ ނަންތައް އިޢުލާނު ކޮށްފި\n1432-1433 ވަނަ ދިރާސީ އަހަރަށް މަދީނާގެ އިސްލާމިކް ޔުނިވާސިޓީއިން ފުރުޞަތު ލިބުނު ކުދިންގެ ނަންތައް އިޢުލާނު ކޮށްފި އެވެ. މިއަހަރު ދިވެހި 15 ކުއްޖަކަށްވަނީ ފުރުސަތު ލިބިފައެވެ. އެކުދިންނަކީ: 1.\tއަޙްމަދު ސައިފް 2.\tއިބްރާހީމް ޝަރީފް 3.\tއިބްރާހީމް މައިޝާން 4.\tއިބްރާހީމް ރާފިޢު 5.\tސައިފުއްދީން ފާރޫޤް 6.\tޙައްސާން ޢަބްދުއްރައްޒާޤް 7.\tއަމާން މުޙައްމަދު ނަޖީބު ޢަލީ ޢީސާ 8.\tޙުސައިން އަންޞާރު 9.\tއަޚްތަރު ނަސީމް 10.\tއަޙްމަދު މިޞްބާޙު މުޙައްމަދު ޝަރީފް ޢަބްދުއްސައްތާރު 11.\tމުޙައްމަދު ޣާލިބު އަޙްމަދު ޝާހިދު 12.\tމާދިން މުޙައްމަދު މަސީޙު 13.\tޝާރިޤް ސަޢީދު 14.\tޝުޢައިބު ނާޡިމް މުޙައްމަދު އިބްރާހީމް 15.\tއިބްރާހީމް ޖަދީދު އަޙްމަދު ތަފްސީލު އަންނަނީ...\n» ޙިރާ ސްކޫލަށް ބިން ލިބުނުކަމުގެ އެގްރިމެންޓުގައި ސޮއިކޮށްފި\nޙިރާ ސްކޫލަކީ ޒަމާނީ ފެންވަރަށް ނާސަރީން ފެށިގެން ގްރޭޑް 12 އާ ހަމައަށް ކިޔަވައި ދިނުމަށް އައްޑޫސިޓީ ހިތަދޫގައި ޤާއިމުކުރެވިފައިވާ ސްކޫލެކެވެ. މީގެ ޕްރީ ސްކޫލް 2010 ވަނަ އަހަރުން ފެށިގެން ހިތަދޫގައި ދަނީ ހިންގަމުންނެވެ. މި ސްކޫލް މިހާރު ވަގުތީ ގޮތުން ހިންގަމުން ގެންދަނީ ހިރާ ފައުންޑޭޝަންގެ މެންބަރު މުޙައްމަދު އަޙްމަދު ދީދީގެ ގެ، ހިތަދޫ ޕްލާޒާގޭގައެވެ. ޖާގައިގެ ދަތިކަމާހުރެ މި ތަނަށް ބިން ހޯދުމުގެ މަސައްކަތުގައި ގިނަ ހުރަސްތަކެއް ދިމާވުމަށްފަހު، މިއަދު ބިމުގެ އެއްބަސްވުމުގައި ސޮއި ކުރެވުނު މި މުނާސަބާގައި ޙިރާ ފައުންޑޭޝަންގެ މެންބަރުންނަށާއި ޙިރާ ސްކޫލްގެ ވެރިންނަށް، ނޫރުލްއިސްލާމް ޓީމްގެ ނަމުގައި މަރުޙަބާ ދަންނަވަމެވެ.\n» ދީނީ ޝިއާރު ފާޅުކުރުމުގެ ފުރުސަތު އާ ގަވައިދުން ހަންޏެއް ނުވާނެ: ޑރ. ޢަބްދުލްމަޖީދު\nދިވެހި ރައްޔިތުންގެ ދީނީ އެއްބައިވަންތަކަން ހިމާޔަތްކުރުމުގެ ގަވާއިދު، ގިނަ ދުވަސްތަކަކަށް ފަހު މިއަދު ގެޒެޓްކުރި އިރު، ދީނީ އިލްމުވެރިންނަށް ދަތިކޮށްފައިވާނެ ކަމަށް ބައެއް ފަރާތްތަކުން ތުހުމަތުކުރި ނަމަވެސް، ދީނީ ޝިއާރު ފާޅުކުރުމުގެ ފުރުސަތު އާ ގަވާއިދުގެ ދަށުން ހަނިވެގެންނުދާނެ ކަމަށް އިސްލާމިކް މިނިސްޓަރު ޑރ. އަބްދުލްމަޖީދު އަބްދުލްބާރީ ވިދާޅުވެއްޖެ އެވެ.\n» ރަމަޟާން މަހު 400 މިލިއަން ޔޫރޯ ފްރާންސްގެ އިޤްތިޞާދަށް އިތުރުވެއްޖެ\nއީކޮފިން އިންސްޓިޓިއުޓްގެ ފަރާތުން ފްރާންސްގައި ދިރިއުޅޭ މުސްލިމު އާބާދީގެ ޚަރަދުތަކުގެ މައްޗަށް ކުރި ދިރާސާއަކައުން ދައްކާ ގޮތުގައި، ރަމަޟާން މަހު މުސްލިމުން ކުރި ޚަރަދުތަކުން ގާތްގަނޑަކަށް 400 މިލިއަން ޔޫރޯ ފަރަންސޭސި އިޤްތިޞާދަށް އިތުރުވެގެން ހިނގައްޖެއެވެ. މުޅި ދުނިޔޭގައިވެސް ރަމަޟާންމަހުގައި މުސްލިމުން ޢާއްމު ކާބޯތަކެތީގެ ބާވަތްތައް ބޭނުންކުރުން އިތުރުވެގެން ދާތަން ފެނެއެވެ. މިކަން އިތުރަށް ކަށަވަރުކޮށްމިދިނީ، އީކޮފިން ގެ ފަރާތުން ކުރި ދިރާސާއަކުންނެވެ. އެފަރާތުން ހާމަކުރާގޮތުގައި "މުސްލިމް ޒުވާނުން ޢާއްމުކޮށް އެހެން މައްސަރުތަކުގައި ތަކެތި ގަންނަ މިންވަރަށްވުރެ ރަމަޟާންމަހުގައި ތަކެތި ގަތް މިންވަރު2ގުނަ އިތުރު ވެފައި" ވާކަމަށެވެ.


Dho?! Saaniya model kuramun lava kiyanee\nސާނިޔާ ހާއްސައީ މޮޑެލްކުރުމަށެވެ. އެކަމަކު ލަވަ ކިޔުމަކީ ވެސް އޭނާ ދޫކޮށްލަން ބޭނުންވާ ކަމެއް ނޫނެވެ.\nއުމުރުން 17 އަހަރުގެ ސާނިޔާ އަހްމަދު މޮޑެލްކުރަން ފެށިތާ އަދި މާގިނަ ދުވަހެއް ނުވެ އެވެ. އެކަމަކު މި ވީ ކުޑަ ދުވަސްކޮޅުގެ ތެރޭގައި ވެސް އޭނާ ހޯދި ކުރިއެރުން ރަނގަޅެވެ. އެއަށް ވުރެ ހާއްސައީ، މޮޑެލްކުރުމުގައި އުޅެމުން ގޮސް ބަރިސްތާ މޯލްޑިވްސްގެ އޯޕަން މައިކް ޝޯގައި ޕާފޯމްކޮށް ލަވަކިޔުމުގެ ހުނަރު ހުރިކަން ވެސް ހާމަކޮށްލުމުންނެވެ.\nފިލްމީ ތަރި އަދި ފެޝަން ޑިޒައިނަރު އިސްމާއިލް ޖުމައިހް (ޖުމާ) އަށް ބޮޑުބޭބެ ކިޔާ، އަދި ކުޅަދާނަ ލަވަކިޔުންތެރިޔާ އަހުމަދު އިބްރާހިމް (އައްމަޑޭ) އާ ދެބެންގެ ދެ ދަރި ސާނިޔާ ލަވަ ކިޔުމުގައި ފާހަގަވެފައި ނެތަސް އޭނާ ވަނީ މިދިޔަ އަހަރު އޮތް މޯލްޑިވިއަން އައިޑޮލްގެ އޮޑިޝަނުގައި ބައިވެރިވިއެވެ. އެކަމަކު މުބާރާތުން ކުރިއަށް ދެވޭ ގޮތް ނުވެ، ވަކިވާން ޖެހުނީއެވެ.\nފޮޓޯ: ސައިފް އެމްވީ\nއެކަމަކު ބޭބެ އައްމަޑޭ އާއި އާއިލާގެ ފަރާތުން ލިބެމުންދިޔަ ސަޕޯޓާއެކު، ލަވަ ކިޔުން ހުއްޓާލާކަށް ބޭނުމެއް ނުވިއެވެ. މި އަހަރު އައިޑޮލް ބޭއްވިޔަސް، އޮޑިޝަނަށް ދާން ތައްޔާރެވެ. "ބްރައިޑް މޯލްޑިވްސް" ގައި ލިބުނު ފުރުސަތެއްގައި މޮޑެލްކުރި ހިސާބުން ޝޫޓްތައް ލިބި މޮޑެލްކުރުމުގައި ފަރިތަ މޫނަކަށްވި ސާނިޔާގެ ވާހަކަ ހުރީ ކިހިނެއްހެއްޔެވެ؟\nފޮޓޯ: ޖެރީ ގްރަފީ\n1. ބަރިސްތާ މޯލްޑިވްސްގެ އޯޕަން މައިކް ޝޯއެއްގައި ޕާފޯމްކުރިތަން ފެނުނު. މޮޑެލް ކުރުމާ އެއްވަރަށް ލަވަ ކިޔައި ވެސް އުޅެންތަ؟\n"ލައްބަ. ބަރިސްތާއަށް އެރިން. އެ ފުރުސަތު ލިބުނީ ފްރެންޑެއްގެ (ޝަލަބީ) ފަރާތުން. އަދި އެއް ޝޯގަ ޕާފޯމް ކުރީ. ކުރިން ދުވަހު މި އެރީ ލައިވް އަކަށް އަލަށް. އިންނާނެ އެކަމް ބީޓޮލޮޖީގެ ('މީ އީދު ލަވައެއް ނޫން' ނަމަކަށް ކިޔާ) ވީޑިއޯ ރެޕް ލަވައެއް ކުޅެފަ ކުރިން."\nސާނިޔާ ބަރިސްތާގައި ޕާފޯމް ކުރަނީ. މިއީ ލައިވް އިވެންޓެއްގައި އޭނާ ޕާފޯމް ކުރި ފުރަތަމަ ފަހަރު. ފޮޓޯ: މާއިސް\n2. ލަވަ ކިޔުމަށް ތިހާ ޝައުގުވެރިކަން ހުރިއިރު، ބޮޑަށް މޮޑެލިންގެ ދާއިރާއިން މި ފެނުނީ ކީއްވެ؟\n"އެއީ ފުރުސަތު އަދި ލިބިފަ ވަނީ މޮޑެލިންއިން. ވަރަށް ފަހުން ލަވަ ކިޔަން މި ފެށީ. އަބަދުވެސް ގޭގަ ކިޔައި އުޅެނީ. އެހާ ސެލްފް ކޮންފިޑެންސެއް ނެތް، އެކަމަކު މިހާރު އެހާ ވަރަށް އަންނާތީ ޗާންސް ލިބުނީމަ މި އަރަނީ ލަވަ ކިޔަން. ދެން ކުޑައިރުއްސުރެ ވެސް ވަރަށް ކުރާ ހިތްވާ ކަމެއް މި. އެކަމަކު ދެ ކަންތައްވެސް (މޮޑެލް ކުރުމާ ލަވަ ކިޔުން)ވެސް އެއްވަރަށް ކުރާ ހިތްވޭ"\nYe! Itsamessy wig👅💫 💄 @shafy.mua 📸 @stillshotsmv\nA post shared by Saaniya (@saniya_ahmed1099) on Dec 25, 2018 at 9:41am PST\n3. އިސްތަށިގަނޑު އެކި ފަހަރު އެކި ކުލަ ޖައްސާފަ އެކި ވަރަށް ކޮށާލާފަ ހުންނަތަން ފެންނަނީ. މި ގޮތަށް ބަދަލުތައް މި ގެންނަނީ ކީއްވެ؟\n"އެއީ ދެން ޗޭންޖެއް ގެންނަން ބޭނުންވަނީ. ހަމަ ވަންސް އިން އަ ވައިލް އެއް ބުރު އެއް ކުލަ ޖައްސާލާފަ އަނެއް ބުރު ކުރުކޮށްލާފަ، އެ ގޮތަށް (ޗޭންޖެއް ގެނެސްގެން) ބޭނުންވަނީ ގެންގުޅެން.\nސެލޫން އަކަށް ގޮސް އިސްތަށިގަނޑު ކޮށާލައި ނޫނީ ކުލަ ޖައްސާލަނީ. އަމިއްލަ އަކަށް ނުކުރަން ހަލާކު ވެދާނެތީ. އިންސްޓަގްރާމުން ވިޔަސް ރީތި އިސްތަށިގަނޑެއް ފެނިއްޖެއްޔާ ހަމަ ކޮށާ ހިތްވަނީ (އެ ގޮތަކަށް)، ރީތިކަމުން ގުޅޭނެ ކަމަށް ނިންމާފަ"\nފޮޓޯ: އެނިގްމާ މެހް | މޭކަޕް: އިއްޔަ އެމްވީ\n4. މިހާތަނަށް ޖެއްސުނު އެންމެ ތަފާތު ނުވަތަ ފާހަގަކޮށްލެވޭ ޝޫޓަކީ ކޮބާ؟\n"އަދި އެ ޝޫޓްގެ ފޮޓޯތަކެއް ނުނިކުމޭ. އެއީ މަސްރާހްއާ އެކީ ޖެއްސި ޝޫޓެއް. އެއީ އަދި ޖެއްސުނު އެންމެ ތަފާތު ޝޫޓް. މިހާރު ހުރި ޝޫޓް ތަކުގެ ތެރެއިން އަނެއްހެން ތަފާތު ޝޫޓެއް ނީންނާނެ. ދެން ޝަފީއާ އެއްކޮށް އިންނާނެ (ޝޫޓެއް) ކޮށްފަ، ގްރޭ ވިގެއް ޖަހާފަ."\nފޮޓޯ: ސިޓްލް ޝޮޓް އެމްވީ | މޭކަޕް: ޝަފީ\n5. ފޮޓޯ ޝޫޓެއް ލިބޭ ހިސާބުން ޓައިމް މެނޭޖް ކުރާ ގޮތް ކިޔައިދީބަލަ؟\n"އެމީހުން ކައިރި ޓައިމް އަހާލާފަ، އެ ދުވަހަށް ކޮންމެވެސް ގޮތަކުން ހަމަ ފްރީ ވެފަ، ދެން ރެޑީވާން އަހާލަނީ. ހެދުމަށް ކިހިނެއްތޯ ހަދަނީ، މޭކަޕަށް ކާކުތޯ ހުންނަނީ.\nޓަައިމް ނުވެގެން އެއްވެސް ޝޫޓެއް ދޫކޮށްލާފަ އެއް ނީންނާނެ، ހަމަ އަމިއްލައަށް އެ ގަޑިއަކަށް ފްރީ ވަން"\n6. މޮޑެލިން އަކީ ރާއްޖޭގަ އެހާ ބަލަައިގަންނަ ދާއިރާއެއް ނޫން ކަންނޭނގެ. ސާނިޔާ ދެކޭ ގޮތުގަ އެއީ ކީއްވެ؟ މޮޑެލް ކުރާ ކުދިންނަށް ފާޑުކިޔާ މީހުންނަށް ބުނެލާނީ ކީކޭ؟\n"މޮޑެލިން އަކީ ވެސް އަސްލު މީހުން ކުރާ ހިތުން ކުރާ ކަމެއް ދޯ. އެކަކަށް ވެސް ޖަޖެއް ނުކުރެވޭނެ. މީހުން ކިޔާ އެއްޗިއްސަށް ބަލައިގެންނެއް ކުރިއަކަށް ނުދެވޭނެ މި ދާއިރާއަކުން\nފާޑު ކިޔާ މީހަކަށް އަނެއްހެން ނެތް އެއްޗެކޭ ބުނާކަށް، އެއީ އެމީހުން ބުނާ އެއްޗެއް އެމީހުން ބުނާނެތާ. ސާނިޔާ މެންނަށް ކުރެވޭނެ ކަމެއް ނީންނާނެ. އެމީހުންގެ އަނގަޔަކު ނުހިފެހެއްޓޭނެ."\n~Life is ours, we live it our way~🥀💞 📸 @maazphotography 🌹 💄 @makeupbymidhu 🌹\nA post shared by Saaniya (@saniya_ahmed1099) on Oct 18, 2018 at 8:27am PDT\n7. މޮޑެލް ކޮށްގެން ލިބޭ ފާޑުކިޔުންތަކަށް ކުރިމަތި ލަނީ ކިހިނެއް؟\n"އަނެއްހެން ނެގަޓިވް އެއްޗެއް އަންނަނީ ވަރަށް މަދުން. ފެމިލީ ވެސް، ފްރެންޑްސް ވެސް އެންމެންވެސް ވަރަށް ސަޕޯޓް ދޭ ކަމެއް.\nނެގަޓިވް ކޮމެންޓްސް އަކަށް ރިޕްލައި އެއް ނުކުރަން، އަޅާނުލާ ބަހައްޓަނީ. ޕޮސިޓިވް ވެއްޖެއްޔާ ހަމަ ތެންކިޔޫ އޭ ބުނެލަން.\n8. ލަވަ ކިޔުމާ މޮޑެލިންގެ ތެރެއިން ކޮންމެވެސް އެއް ކަމެއް ޗޫސް ކުރަންޏާ، ކޮންކަމެއް ޗޫސް ކުރާނީ؟\n"ސިންގިން. ލަވަ ކިޔުން އެއީ އަބަދުވެސް ވަރަށް ކުރާ ހިތްވާ ކަމެއް."\nމޭކަޕް: މޭކަޕް ބައި މިދޫ | ފޮޓޯ: މާޒް ފޮޓޯގްރަފީ\n9. ފޮޓޯ ޝޫޓްތަކަށް ލިބޭ ހުރިހާ ފުރުސަތުތަކެއްގެ ބޭނުން ކުރަންތަ؟\n"ނޫން، ހުރިހާ ޝޫޓެއްގައެއް ބޭނުމެއް ނުކުރަން. ބައެއް ޝޫޓްތަކަށް ދަނީ. އެ ދުވަހު ހަމަ ބުނެލާއިރަށް އެ ޝޫޓަކަށް ނުދެވިދާނެ. މާ ވަގުތު ކުޑަތަންކޮށްފަ ބުނީމަ ނުދެވެނީ ގިނަ ފަހަރު. ތަންކޮޅެއް އަވަހަށް ބުނަން ޖެހޭނީ."\n~i look way too dark but whatever i still love the picture~🥀 💄 @nada__salon 📷 @funkografik\nA post shared by Saaniya (@saniya_ahmed1099) on Sep 16, 2018 at 4:31am PDT\n10. މޮޑެލް ކުރަން ބޭނުންވެފަ ހުރި ކުއްޖަކަށް ބުނެލާނީ ކީކޭ؟\n"ކުރިއަށް ދާށޭ، ދެވޭނެއޭ ބޭނުމިއްޔާ، ކުރާ ހިތުން ހުރިއްޔާ. މީހުން ކިޔާ އެއްޗިއްސަށް އަޅާނުލާށޭ. ސާނިޔާގެ ސަޕޯޓް ލިބޭނެ ހުރިހާ ކުދިންނަށްވެސް."


އީ އެކްސް 1\n1- ލޭންޑް ސެކްޝަނުގެ މަސައްކަތްތައް ހަރުދަނާކޮށް ސެކްޝަން ހިންގުމުގެ އެންމެހާ ކަންތައްތައް ބެލެހެއްޓުން.\n2- އެކިއެކި ބޭނުންތަކަށް ބިންދޫކުރުމުގެ ކަންތައްތައް ކަނޑައެޅިފައިވާ އުސޫލުން ކުރިއަށް ގެންދިޔުމުގެ މަސައްކަތް ވިލަރެސްކުރުން\n3- ދިވެހިރާއްޖޭގެ ބިމުގެ ދަފްތަރު ޤާއިމުކޮށް ބެލެހެއްޓުމުގެ މަސައްކަތް ވިލަރެސްކޮށް، ދަފްތަރުގެ މައުލޫމާތު އެކުލަވާލާ ނިޒާމުގައި މައުލޫމާތު ބެލެހެއްޓުމުގެ ކަންތައް ވިލަރެސްކުރުން\n4- ދައުލަތުގެ އެކިއެކި ބިންތައް ދައުލަތަށާއި ރައްޔިތުންނަށް އެންމެ ފައިދާހުރި ގޮތްތައް ކަނޑައެޅުމުގެ ދިރާސާތައް ރާވާ، މައުލޫމާތުތައް އެއްކުރުމުގެ މަސައްކަތް ވިލަރެސްކުރުން\n5- ބިމުގެ ސިޔާސަތު އެކުލަވާލުމުގައި ކަމާގުޅޭ މިނިސްޓްރީއަށް އެހީތެރިވެދީ، މިކަމަށް ބޭނުންވާ މައުލޫމާތު ފޯރުކޮށްދިނުން\n6- ސަރުކާރުގެ ސިޔާސަތުތަކާ ޕްލޭންތަކާއި ގުޅޭގޮތުން ދައުލަތުގެ ބިންތައް ކަނޑައެޅުމުގެ މަސައްކަތް ކަމާބެހޭ އިދާރާތަކާއިއެކު ވިލަރެސްކުރުން\n7- ރާއްޖޭގެ ބިން ބޭނުންކުރާނެ ގޮތުގެ ޕްލޭންތައް ތައްޔާރުކުރުމުގެ މަސައްކަތް ކަމާގުޅޭ އިދާރާތަކާއި ގުޅިގެން ކުރިއަށް ގެންދިޔުން\n8- މުވައްޒަފުންގެ ކުރިއެރުމާއި ގާބިލުކަން އިތުރުކުރުމަށް މަސައްކަތްކުރުން.\n9- ލޭންޑް ސެކްޝަން ތަރައްޤީކޮށް ކުރިއެރުވުމަށް މަސައްކަތްކުރުން.\n10- މުވައްޒަފުންނަށް ބޭނުންވާ ތަމްރީނާއި ވަޞީލަތްތައް ލިބޭނެ މަގުފަހިކޮށްދިނުން.\n11- އޮފީހުގެ މަޤްސަދުތަކާއި، ރާވާފައިވާ ސްޓެޓަޖީތަކުގެ ދަށުން ކުރުމަށް ހަމަޖެހިފައިވާ މަސައްކަތް ކުރުން.\nމަޤާމުގެ މަސައްކަތާއި ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް ޙާޞިލުކޮށްފައިވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން.\nމަޤާމުގެ މަސައްކަތާއި ގުޅޭ ތަޢުލީމީ ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީ ސަނަދެއް ޙާސިލްކޮށްފައިވުމާއެކު، މަގާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n3- އަރބަން ޕްލޭނިންގ\n3- އާބަން ސްޓަޑީޒް\nއިމްތިޙާން / ޕްރެކްޓިކަލްސް\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އަދި ޕްރެޒެންޓޭޝަން އޮންނާނީ، 2019 އޮކްޓޯބަރު 03 އާއި 2019 ނޮވެންބަރު 20 އާއި ދެމެދު، މޯލްޑިވްސް ލޭންޑް އެންޑް ސަރވޭ އޮތޯރިޓީ (އަމީނީމަގު، މާފަންނު / މާލެ) ގައެވެ.


ކަނޑުހުޅުދޫ ފުޓްސަލް ދަނޑު ތަރައްޤީކޮށްދޭނެ ފަރާތެއް ހޯދުމަށް\nމިރަށު ފުޓްސަލް ދަނޑު ތަރައްޤީ ކޮށްދޭނެ ފަރާތެއް ހޯދަން ބޭނުންވެގެން ކުރެވުނު މި އިދާރާގެ ނަންބަރ: (IUL)414-1/414/2019/41 އިއުލާނާއި ގުޅިގެން ދެވުނު މައުލޫމާތު ޝީޓްގެ ހުންނަންޖެހޭ ކަންތައްތައް ފުރިހަމަވެފައި ނުވާތީ އެ އިއުލާން ބާޠިލުކޮށް އަލުން އިއުލާން ކުރަމެވެ.\nވީމާ، މިމަސައްކަތް އަމިއްލަތަކެތީގައި ކޮށްދިނުމަށް ޝައުޤުވެރިވާ ފަރާތްތަކުން ތިރީގައި މިވާ ތާރީޚަށް މިއިދާރާއަށް ދުރުވެ މަޢުލޫމާތު ސާފުކުރެއްވުމަށް ފަހު ކަނޑައެޅިފައިވާ ތާރީޚަށް ބިޑް ހުށަހެޅުއްވުން އެދެމެވެ.\nނަން ނޯޓްކުރުން ( ރަސްމީ ދުވަސް ތަކުގައި )\n06/10/2019 އިން 09/10/2019\nއަދި ދަންނަވަމެވެ. ވެރިފަރާތުގެ ބަދަލުގައި ވަޑައިގަންނަވާ ބޭފުޅެއްނަމަ ވެރިފަރާތުގެ ސިޓީއެއް ގެންނެވުން އެދެމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުގެ ބިޑް ބަލައިގަންނަ ގޮތަށް ހަމަޖެހިފައެއް ނުވެއެވެ. މި އިޢުލާނާއި ގުޅިގެން އިތުރު މަޢުލޫމާތު ސާފުކުރެއްވުމަށް ގުޅުއްވާނީ ރަސްމީ ބަންދުދުވަސް ފިޔަވައި ކޮންމެ ދުވަހެއްގެ ހެނދުނު 9.00 އިން 13.00 އަށް 6820020 ނަންބަރ ފޯނާއެވެ.\n- ކަނޑުހުޅުދޫ ފުޓްސަލް ދަނޑު ތަރައްޤީކޮށްދޭނެ ފަރާތެއް ހޯދުމަށް


ކޯވިޑް-19: ޕޮލިޓެކްނިކްގެ ކިޔެވުން އެއް ހަފްތާއަށް ފަސްކޮށްފި ކޯވިޑް-19: ޕޮލިޓެކްނިކްގެ ކިޔެވުން އެއް ހަފްތާއަށް ފަސްކޮށްފި\nކޯވިޑް-19: ޕޮލިޓެކްނިކްގެ ކިޔެވުން އެއް ހަފްތާއަށް ފަސްކޮށްފި\nޕޮލިޓެކްނިކްގައި މެކޭނިކަލް ދާއިރާއާއި ގުޅުންހުރި ކޯހެއް ހިންގަނީ / ފައިލް ފޮޓޯ:ޕީ.އެސް.އެމް ނިއުސް\nމޯލްޑިވްސް ޕޮލިޓެކްނިކްގެ ކިޔެވުން އެއް ހަފްތާއަށް ފަަސްކޮށްފިއެވެ.\nޕޮލިޓެކްނިކްގެ ކިޔެވުން ފެށުން މިޑް-ޓަރމް ބްރޭކާއިއެކު އެއް ހަފްތާއަށްފަހު ފެށުމަށް ނިންމާފައިވީނަމަވެސް، މިހާރު ވާރޗުއަލްކޮށް ކުރިއަށްދާ ކޯސްތައް ކުރިއަށްދާނެކަމަށް އެ މުއައްސަސާއިން ވަނީ ނިންމާފައެވެ.\nޕޮލިޓެކްގެ ކިޔެވުން އެއް ހަފްތާއަށް ފަސްކުރަން ނިންމީ ދުނިޔޭގެ އެކި ކަންކޮޅުތަކުގައި މިހާރު ފެތުރެމުންދާ ނޮވެލް ކޮރޯނާ ވައިރަސް ނުވަތަ ކޮވިޑް-19 އިތުރަށް ފެތުރުން ހުއްޓުވުމަށްޓަކާ ދަރިވަރުންނާއި މުދައްރިސުން ރައްކާތެރިކުރުމުގެ ގޮތުންކަމަށް ޕޮލިޓެކްނިކުން ނެރެފައިވާ ބަޔާނެއްގައި ވަނީ ބުނެފައެވެ.\nކޯވިޑް-19 އިން ފެތުރުން ކޮންޓްރޯލްކުރުމަށް ރައްކާތެރިކަމުގެ ފިޔަވަޅެއްގެގޮތުން ރާއްޖޭގެ ސްކޫލްތަކުގެ ކިޔެވުންވެސް ވަނީ 1 ހަފްތާއަށް މެދުކަނޑާލާފައެވެ.\nހަމައެހެންމެ ސްކޫލްތަކުގައި އިތުރުގަޑީގެ ހަރަކާތްތައް ކުރިއަށް ނުގެންދިއުމަށްވެސް އެޑިއުކޭޝަން މިނިސްޓްރީން ސްކޫލްތަކަށް އަންގާފައިވެއެވެ. މީގެ އިތުރުން ދިވެހިރާއްޖޭގެ ޤައުމީ ޔުނިވަރސިޓީއާއި ދިވެހިރާއްޖޭގެ އިސްލާމީ ޔުނިވަރސިޓީންވެސް ވަނީ އެތަންތަނުގައި ކުރިއަށްގެންދާ އިތުރު ގަޑީގެ ހަރަކާތްތައް މުއްދަތެއްނެތްގޮތަށް މެދުކަނޑާލާފައެވެ.